[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés tavaszi ülésszakának 11. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre.Tisztelt Országgyűlés! Szomorú kötelességemnek teszek eleget azzal, hogy bejelentem, az elmúlt időszakban két volt képviselőtársunk elhunyt. Dr. Fazakas Szabolcs politikai pályafutását 1973-ban a Külkereskedelmi Minisztériumban kezdte, később Bécsben és Berlinben is teljesített diplomáciai szolgálatot. A Horn-kormány alatt előbb államtitkár, majd bonni nagykövet; 1996-1998 között az Ipari, Kereskedelmi és Idegenforgalmi Minisztérium vezetője és az Országos Atomenergia Bizottság elnöke volt. A 2002-es országgyűlési választásokon az MSZP országos listájáról szerzett mandátumot, majd 2006-ig a magyar Országgyűlés tagja, az Interparlamentáris Unió magyarországi elnöke. Megbízatása alatt a Külügyi bizottságban dolgozott. 2004-2009 között az MSZP európai parlamenti képviselője, ahol 2006-ig a költségvetési ellenőrző bizottság elnöke, majd 2009-ig a Parlament elnökségi tagja, 2010-től 2017-ig pedig az Európai Számvevőszék tagja volt. Számos európai alapítvány alapítója, aktív és támogató tagja, haláláig a Magyar Közgazdasági Társaság európai uniós szakosztályának elnöki tisztségét is betöltötte. Politikai-közéleti pályafutása mellett gazdasági szakemberként, több bank és cég igazgatótanácsi tagjaként vagy elnökeként is dolgozott. 1998-ban a Magyar Érdemrend középkeresztje a csillaggal érdemrenddel tüntették ki, munkásságát az osztrák érdemkereszt szalaggal és német nagy érdemkereszt kitüntetésekkel külföldön is elismerték. A 2020-as évben Luxemburg nagykeresztje kitüntetéssel is díjazták szakmai munkásságát, amelyet azonban már sajnos életében nem tudott átvenni. Életének 72. évében hunyt el. Dr. Csákabonyi Balázs 1994-től 2010-ig négy cikluson keresztül volt az Országgyűlés tagja. Az 1994-es országgyűlési választásokon az MSZP jelöltjeként Somogy megye 1. választókerületében, majd a párt országos listájáról szerzett mandátumot. Megbízatása alatt az Alkotmányügyi bizottság alelnöke, illetve a Mentelmi bizottság tagja volt. Politikai pályája mellett közjogi és büntetőjogi szaktekintélynek számító jogászként 1988-tól 1997-ig a Somogy Megyei Ügyvédi Kamara elnöke, majd 1991-től az országos Ügyvédi Kamara elnökségi tagja volt. Hivatását nyugalmazott jogászként is gyakorolta, a Magyar Nyugdíjasok Országos Szövetsége alelnökeként az Országgyűlésben több, a nyugdíjasokat érintő kezdeményezést is tett. Életének 83. évében hunyt el. Kérem önöket, hogy képviselőtársaink emléke előtt néma felállással tisztelegjünk. [[A teremben lévők néma felállással adóznak az elhunytak emlékének.]] Köszönöm. Tisztelt Országgyűlés! A mai napon a kormány nevében felszólalásra jelentkezett Gulyás Gergely, Miniszterelnökséget vezető miniszter. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! A kormány a hétvégén és a miniszterelnök a mai napon számtalan fontos bejelentést tett a járvány kezelésével kapcsolatosan. Az a szándékunk továbbra is, hogy a járványügyi intézkedésekről az Országgyűlést rendszeresen tájékoztassuk.A kormány a járvány kezelésében továbbra is kulcsfontosságúnak tartja azt, hogy a lehető legszélesebb körű összefogás jöjjön létre a magyar társadalomban és bár az elmúlt hetekben ebben csalódnunk kellett, de amennyire lehet a politikai életben, a politikai pártok között is. Ezért egy előre elvetéltnek nem minősített, bár mégis reménytelennek látszó kísérletet teszek ennek megújítására. Jól látszik, hogy a járványügyi védekezés még hetekig, sőt hónapokig fog tartani. Azt is látjuk, hogy a fertőzöttek száma ugyan növekszik, de a közép-európai régión belül is, Európa más országaihoz képest pedig különösképpen Magyarország jól tartja magát. Azok a járványügyi korlátozó intézkedések, amelyeket az elmúlt hetekben meghoztunk, beváltották a hozzájuk fűzött reményeket, és ennek köszönhetően a járvány terjedése lassult, a kórházak egyelőre nem szembesülnek olyan számú beteggel, amelyet ne tudnának ellátni. Ennek a fenntartása a továbbiakban is nagyon fontos lesz. Azt is látjuk, hogy az idei évi költségvetésre, a magyar gazdaság egészére rendkívül súlyos hatással van a járvány. Éppen ezért már most azt mondhatjuk, hogy több ezer milliárd forintban mérhető az a kár, amelyet az országnak el kell szenvednie. Amikor ilyen kár ér egy országot, hozzáteszem, ilyen kár éri a kontinens egészét és a világgazdaságot is, akkor nyilvánvaló a római jog óta ismert alapelv: a közös teherviselés és közös tehervállalás. Ennek megfelelően hozott létre a kormány járvány elleni védekezési alapot, és ebben a legnagyobb részt a központi költségvetésből az egyes tárcáktól elvont források adják; 378 milliárd forint a járvány elleni védekezés központi tartaléka. Ez egy felülről nyitott előirányzat. Tehát ismételten szeretném hangsúlyozni, hogy nem állhat elő olyan helyzet, hogy az egészségügyi védekezés költségeit a kormány ne tudja felső határ nélkül, bármilyen költségeire való tekintet nélkül kifizetni. Azt is szeretném hozzátenni, hogy részben ide, részben a gazdaságvédelmi alapba kerülnek azok a források, összességében több mint 1300 milliárd forint, amelyet a tárcáktól von el a kormány. [[Z. Kárpát Dániel: Hány százalék?]] A járvány elleni védekezési alap szolidaritásra épül; azt kérjük, hogy ehhez mindenki járuljon hozzá. Ezért a mai naptól, tehát nem visszamenőleges hatállyal, a pártok támogatásának 50 százalékát csoportosítjuk át ide; a helyi önkormányzatoktól a gépjárműadót a központi költségvetésbe irányítjuk ez 34 milliárd forint -; a pénzügyi szektortól, a jelentős nyereségre szert tevő, a gazdaság eredményes működéséhez egyébként hozzájáruló bankoktól is hozzájárulást kérünk, 55 milliárd forint értékben. Az Európai Unióval folytatott vitáink közül egyet megnyertünk, a lengyelekkel összefogva, ez pedig a multinacionális üzletláncokra kivetett adó volt. Ennek a visszavezetésének nincs akadálya, hiszen az Európai Bíróság a mi véleményünknek megfelelő ítéletet hozott. Korábban ezt kénytelenek voltunk kivezetni. A mostani bevezetésével a multinacionális üzletláncok is 36 milliárd forinttal járulnak hozzá a kiadásokhoz. Úgy gondoljuk, hogy ezek a kiadások a kormány mindennapi működésében ugyan jelentenek komoly nehézségeket, de megoldhatóak. A kormány jó példával járt elöl, hiszen a védelmi költségeknek a legnagyobb részét saját költségvetésből teremtette elő. Röviden szeretnék csak kitérni az önkormányzatokra, mert úgy gondolom, hogy azok a nyilatkozatok, amelyek ellenzéki részről párthovatartozásra való tekintet nélkül elhangzottak, a helyzet komolyságát nem mérik föl. Az önkormányzatok költségvetése 2010-ben az utolsó olyan költségvetési évben, ahol önök fogadták el a büdzsét 1800 milliárd forint volt, utána a teljes egészségügyi és oktatási részt mi átvettük. A tavalyi évben 1760, tehát majdnem 1800 milliárd forint volt szintén, úgy, hogy egyébként közben az önkormányzatokat 1400 milliárdnyi adósságtól megszabadítottuk. Ebben a helyzetben az a hozzájárulás, amely az önkormányzatok költségvetésének 3-4 százalékát érinti összességében és átlagosan, a lehető legkevesebb a helyzetre tekintettel és ahhoz a gazdasági visszaeséshez képest, ami várható. A miniszterelnök arról is beszámolt, hogy ebben az időszakban is fontosnak tartjuk a munkahelyek védelmét. Ahány munkahely megszűnik, annyit kívánunk teremteni. Ebben hozzájárulunk a munkabérek kifizetéséhez is, tehát részben a kormány ezt átvállalja; és a 13. havi nyugdíj visszavezetésével és visszaadásával pedig a legnehezebb helyzetben lévő idősek előtt is szeretne a kormány tisztelegni, és kifejezni azt, hogy a bajban is együtt vagyunk, és a legidősebb generáció is számíthat a kormány támogatására. Köszönöm a figyelmet. [[Taps a kormányzó pártok padsoraiból.]]
A frakciók kétperces reagálásainak sorában Jakab Péternek adom meg először a szót.
Köszönöm a szót. Tisztelt Ház! Idefelé jövet megállított egy dolgozó az utcán [[Derültség és közbeszólások a kormányzó pártok padsoraiból. Zaj a teremben.]] és azt mondta, hogy adjam át a miniszterelnöknek, hogy ha minden úgy folytatódik, ahogy eddig, akkor vagy a vírus visz el bennünket, vagy az éhhalál. [[Az elnök csenget.]] ost az a helyzet, miniszter úr, hogy Orbán Viktor mai bejelentését követően nem tudtam ezt az úriembert megnyugtatni, ugyanis miniszterelnök úr a munkahelyvédelem szempontjából nem jelentett be semmit. Pontosan semmit, miniszter úr. [[Z. Kárpát Dániel: Hány százalék?]] Ez vétkes mulasztás, hiszen a tétlenkedésnek az az ára, hogy minden egyes nap 4 ezer fővel nő Magyarországon a munkanélküliek száma, és ez az önök felelőssége. [[Dr. Brenner Koloman: Úgy van!]] Ezek után mondom, hogy mi az, amit ne tegyenek. Ne fosszák ki az önkormányzatokat, miniszter úr, nincsen rá szükség! Ne vegyék el az emberek pénzét a településeken! [[13.20]] Ne vegyék el a pénzt a védekezéstől! Nem kell megszorító politikát folytatni, miniszter úr, mert van pénz. Tudja, hogy hol van? 150 milliárdot szánnak propagandára, 600 milliárdot költenek a Budapest-Belgrád-vasútvonalra, a sokat átkozott Brüsszel 2000 milliárd forintot tett felszabadíthatóvá. [[Zaj a kormánypárti padsorokból.]] Nyilván, tudom, önök azt mondják, hogy ez a pénz nem pluszpénz és az le van kötve. No de kit érdekel, miniszter úr? Kit érdekel?! Most szavaztak meg miniszterelnök úrnak korlátlan hatalmat korlátlan időre. Önök bármit megtehetnek, meg annak az ellenkezőjét is. Most csak annyit kell tennie, tudja, hogy azokat az uniós pénzeket, amelyeket Mészárosnak meg a famíliának szánt, azt most szépen át kell csoportosítani az ápolók, a rendőrök és a melósok zsebébe. [[Dr. Brenner Koloman: A mi pénzünkből!]] Jut eszembe: família. Hol marad a család megadóztatása, miniszter úr? Mészáros Lőrincnek most kellene belenyúlnia a zsebébe, a saját zsebébe, hogy világos legyen. Most kellene ezt megtenni! Most kéne szerepet vállalni a közteherviselésből, miniszter úr. Úgyhogy azt javasoljuk, hogy a munkavállalók bérének 80 százalékát minimum vállalja át az állam, a Mészáros-félékre pedig vessünk ki rendkívüli adót, ha úgy tetszik, Mészáros-adót, hogy ne azok cipeljék a hátukon ezt az országot, akik a legrosszabbul keresnek, mert ők ebbe bele fognak dögleni. A munkavállalóknak segítségre van szükségük, segítsünk hát nekik itt és most, ne késlekedjünk! [[Taps a Jobbik padsoraiból. Dr. Völner Pál: Demagóg!]]
Tóth Bertalan következik.
Köszönöm a szót, elnök úr. Tisztelt Képviselőtársaim! Tisztelt Miniszter Úr! Meghallgatva az ön hozzászólását és a miniszterelnök bejelentését is, szeretnék akkor konstruktív javaslatokat tenni, hiszen kísérletet tett rá miniszter úr, hogy hátha ez az együttműködés helyreállítható. Több pénzt az embereknek! Senki ne maradjon jövedelem és ellátás nélkül! Emeljék meg a munkanélküli-ellátás időszakát háromról kilenc hónapra, és ne kapjanak kevesebb ellátást százezer forintnál a munkájukat vesztett munkavállalók! Adjanak több pénzt a nyugdíjasoknak és ne jövő februárban, könyörgöm, hanem most! Emeljék meg a nyugdíjukat 6,5 százalékkal! Jelzem, ez pont háromszor annyi, mint amennyit jövő februárban kapnának egyheti nyugdíj-kiegészítésként. Több pénzt a vállalkozásoknak! Hirdessenek létszámstopot a közszférában, hirdessenek létszámstopot a multinacionális cégeknél, amelyek több ezer milliárd forintot hordtak ki ebből az országból, és adjanak bérkiegészítést, ahogy képviselőtársam elmondta, 80 százalékos bérkiegészítést a vállalkozásoknak! Több pénzt az önkormányzatoknak! Amit önök az önkormányzatokkal tesznek, az bűn, hiszen ők helyben, a településeken látják el a védekezési feladatokat. Én önkéntes munkám során saját szememmel láttam, hogy mekkora megterhelést jelent ez. Adjanak több pénzt, ne vegyenek el, hanem adjanak több pénzt! Még egy gondolat: semmi pénzt a haveroknak, semmi pénzt a rokonoknak, mert leesett a tantusz, ez az egész cirkusz, amit önök itt a múlt héten meg az azt megelőző héten műveltek, semmi mást nem szolgált, mint hogy most behozzanak egy gyalázatos salátatörvényt, amelyben eltitkolják a közpénzfelhasználást, és jövedelemhez, földekhez és sok mindenhez juttatják a háttéroligarcháikat, barátaikat, rokonaikat. Azt kérem, hogy több pénzt a magyar embereknek. Köszönöm szépen.
Szabó Timea következik.
Miniszter úr, én nem csodálkozom azon, hogy a miniszterelnök úr nem mert bejönni [[Felzúdulás a kormánypárti padsorokból.]] egy ilyen semmitmondó bejelentés után. A mai bejelentés arról szól, hogy majd jövőre meg utána három évig egyheti nyugdíjat kapnak a nyugdíjasok évente? Hát, ez aztán egy komoly bejelentés! Tényleg ettől fogják megmenteni önök az országot? Hát, szégyelljék magukat, hogy ezt hívják maguk bejelentésnek meg országvédelemnek!Nagyon helyes, hogy a multikra kivetettek egyébként adót. És mi van az önök oligarcháival? Mi van Mészáros Lőrinccel, mi van a tolvaj Tiborczcal, mi van az összes többi olyan haverjaikkal, akik az elmúlt tíz évben milliárdokat loptak el uniós pénzekből és a közbeszerzésekből? Rájuk mikor vetnek ki bármilyen adót? Soha, mert önök nem a magyar emberekkel foglalkoznak, hanem már megint a saját haverjaik zsebeinek kitömésével. Ne haragudjanak, arcpirító bejelentés az egészségügyi dolgozók védelmében, hogy kiszúrják a szemüket egy egyszeri 330 ezer forintos nettó juttatással! Az kéthavi bér, miközben 200 ezer forintokért dolgoznak havonta az ápolók úgy, hogy egyébként sem most, sem a következő hónapokban nem kapják meg a túlórapénzeket. Tehát ez, amit önök most egyszeri juttatásként felajánlottak, még a túlórapénz kifizetésére sem elég. Ezenkívül, ne haragudjanak, nincs elég védőfelszerelés a magyar kórházakban. Ezek után Szijjártó Péter bejelenti ma, hogy Magyarország Észak-Macedóniának adományozott százezer maszkot?! Hát normálisak maguk?! Hát nem érzik azt, hogy a magyar kórházaknak és egészségügyi intézményeknek van szükségük maszkra? Térjenek már észhez! Mi folyik itt? A saját zsebeiket tömik, és elterelik a figyelmet azokról az aljas törvényekről, amelyeket idén, ezen a héten benyújtottak. Azt akarják, hogy ne arról beszéljünk, hogy titkosították a 600 milliárd forintos belgrádi vasútvonalat. Térjenek észhez!
Nyugalom, uraim, nyugalom! Értem én, de akkor is nyugalom! [[Derültség a kormánypárti padsorokból.]] Schmuck Erzsébet következik. Parancsoljon!
Köszönöm a szót, elnök úr. Tisztelt Képviselőtársaim! Veszélyeztetett korom ellenére bejöttem az Országgyűlésbe azért, hogy meghallgassam a kormány gazdaságvédelmi programját. Nagyon fontosnak tartottam, mert sok százezer ember nagyon komoly problémával küzd. Lassan a vidéki térségekben az éhezés érkezett el és nem a koronavírus-járvány. [[Moraj a kormánypárti padsorokból. – Közbeszólás ugyanott: Ugyan már!]] miniszterelnök úr bejelentései kapcsán csalódtam, túl általános, ezekből sok mindent nem lehet levonni. De egyet mindenképpen le lehet vonni, mégpedig azt, hogy a kormány lemondott a nyugdíjasokról. Azt gondolom, szégyen az, amiről önök beszélnek, hogy 13. havit kapnak, de majd csak jövőre. A következő év februárjában fognak egyhavi , egyheti nyugdíjat megkapni, ami körülbelül 30 ezer forint. Addig mi lesz a nyugdíjasokkal? Önök nem gondolnak arra, hogy már idén is tartoznak a nyugdíjasoknak. Az év elején 3 százalék alatti nyugdíjemelést kaptak, miközben az infláció már több mint 4 százalék fölött van, az élelmiszerárak a csillagos egekbe szöktek. Hogyan fognak szegény nyugdíjasok, alacsonynyugdíjasok megélni az elkövetkezendő hónapokban? Elfogadhatatlan! Ha önök a nyugdíjas-társadalmon segíteni akarnak, akkor nem jövőre kell bármit is tenni, hanem most, a következő hónapban. Első lépésként a következő hónapban emeljék meg, adják oda a nyugdíjasoknak azt, ami jár: a különbözetet az infláció és az év elején megadott nyugdíjemelés között. Önök nagyon jól tudják, hogy ebben az évben a GDP 3,5 százalék alatt lesz. A nyugdíjasok nem fognak prémiumnyugdíjat kapni. Ha önök valóban komolyan gondolják, hogy segítenek az időseken, akkor már most, a következő hónapban ezeket lépjék meg, és a 13. havi nyugdíjat ne jövőre, azután meg azután akarják odaadni. Köszönöm.
Oláh Lajos következik.
Köszönöm a szót, elnök úr. Tisztelt Miniszter Úr! Tisztelt Ház! A kormányfő által bejelentett mai gazdasági csomag mentőöv helyett gyakorlatilag a reménytelenséget kínálja. A mai bejelentés szerint önök semekkora bérpótlékot lehet nevetni, de azok, akik az utcán vannak és munkanélküliek, nem nevetnek , önök semekkora bérpótlékot nem adnak azoknak, akiket már elbocsátottak. Ez több tízezer embert jelent. Önök nem nyúlnak a családi pótlékhoz, és ez azt jelenti, hogy ezzel a legszegényebb családokat ott hagyják az út szélén. Ma a boltban egy sima maszk 600 forintba kerül, és a piacon már gyakran 2 ezer forintba kerül a csirkemell. Önök gyakorlatilag a nyugdíjasoknak csak távoli ígéreteket mondtak, de semmiben nem segítik őket. Tisztelt Miniszter Úr! Ha az ön háza kigyullad, önnek megfelelőe az, ha azt mondják, hogy majd jövőre jön a tűzoltó, addig pedig üljön és pihenjen nyugodtan, hátha majd a csoda megsegíti önt?! Tisztelt Miniszter Úr! Azt gondolom, önök nemcsak hogy az út szélén hagyták a nyugdíjasokat, hanem még taszítottak is egyet rajtuk, amikor az önkormányzatoktól pénzt vettek el, hisz az önkormányzatokra delegálták azt a feladatot, hogy a nyugdíjasok ellátását oldják meg, önök pedig delegáltak feladatot, nem vettek el feladatot, ellenben pénzt elvettek. Tehát azt a pénzt, amit az önkormányzatoktól vettek el, önök a nyugdíjasoktól vették el. Tisztelt Miniszter Úr! Adjanak azonnali segítséget a nyugdíjasoknak, ne várjanak arra, hogy valami majd jövőre történik! Az elbocsátott embereknek a korábbi fizetésük 80 százalékát biztosítsák! Hosszabbítsák meg az álláskeresési járadékot, hirdessenek rezsimoratóriumot, és kérem önöket, hogy a DK által hétvégén bejelentett 20 pontból a lehető legtöbbet fogadják el a gazdaság és az ország érdekében. Köszönöm szépen. [[Taps a DK padsoraiból.]]
Vejkey Imre következik. Parancsoljon!
Tisztelt Elnök Úr! Köszönöm a szót. Tisztelt Miniszter Úr! Köszönjük a napirend előtti felszólalását. Mi, kereszténydemokraták teljes mértékben egyetértünk azzal, amit Orbán Viktor miniszterelnök úr ma bejelentett, továbbá azzal is, amit a kormány cselekedett ebben a veszélyhelyzetben. A legfontosabb az emberek egészségnek és életének védelme. [[13.30]] Ezért érthetetlen számunkra, hogy az ellenzék soraiból és Brüsszelből ezt nem így látják. Érthetetlen számunkra, hogy az ellenzék soraiból és Brüsszelből a veszélyhelyzet idején is nyílt hazugsággal rugdosnak bennünket, szinte már kéksisakosokat küldenének az országra. Érthetetlen, hogy az Európai Unió a pandémia alatt sem a koronavírussal foglalkozik, hanem Magyarországgal és Orbán Viktor miniszterelnökkel. Azt üvöltik most, húsvét közeledtével, hogy „feszítsd meg!”. Nem veszik észre, hogy az emberek átlátnak már önökön. Látják a tehetetlenségüket, a hozzá nem értésüket. Nem veszik észre, hogy az embereket más foglalkoztatja, az életük és a megélhetésük. Most azt hazudják Brüsszelből, hogy nálunk már egy hete diktatúra van, korábban pedig azt hazudták, hogy már tíz éve. Pedig nálunk tíz éve és most is demokrácia van. A nép által szabadon megválasztott képviselőként eddig is szabadon beszélhettem, és most is szabadon beszélhetek a magyar parlamentben. [[Derültség az ellenzéki oldalon.]] Örülök, hogy nálunk demokrácia van. Aki ennek az ellenkezőjét állítja, hölgyeim és uraim, azt a vágyvezéreltség hajtja és nem az igazság. Ezért a vágyvezéreltek Brüsszelből és itthonról már nemcsak ostoroznak minket, hanem a gyűlölettől hajtva hamis ítéletet is mondanak felettünk. Az általuk megvalósított Monty Python pedig már nem az európai emberek és szabadság kérdése, hanem kifejezetten a Brüsszel-Strasbourg-Soros-triumvirátus hatalmi kérdése. Köszönöm. [[Taps a kormánypártok soraiban. Moraj az ellenzéki oldalon.]]
Miután ellenzéki képviselőtársaim jól kiszórakozták magukat, szeretném önöket figyelmeztetni arra, hogy a szólásszabadság létezik, a beordibálás szabadsága viszont nem. Kocsis Máté képviselő úr következik.
Köszönöm szépen a szót. Tisztelt Országgyűlés! Köszöntök mindenkit a múlt héten a kormány által kiiktatott és bezárt parlamentben, ahol az ellenzéktől az alábbi, számomra teljesen új tényeket tudtam meg. Kezdjük az önkormányzatokkal! Tisztelt képviselőtársak, veszem magamnak a bátorságot 12 év önkormányzati vezetés után ahhoz, hogy tisztába tegyem az önök fejében, hogy miről is van szó. A kormány 1345 plusz 663 milliárd forintot csoportosított át a járványügyi és a gazdaságvédelmi, gazdaságmegerősítési alapba a saját büdzséjéből. A bankoktól 55 milliárd forint kerül elvonásra, a multiktól 36, az önkormányzatoktól pedig 34, a legkevesebb tétel. Mit jelent ez a gépjárműadó tekintetében? Budapest VIII. kerületében, de említhetném Szolnokot is vagy bármely más települést, még jobb is a helyzet, mint ahogy miniszter úr mondta, mert például Budapest VIII. kerületében a 25 milliárdos tavalyi költségvetési főösszegnek mindösszesen a 0,7 százaléka volt a gépjárműadó, 184 millió forint. Ez azt jelenti, hogy az önkormányzatoknak, kedves képviselőtársaim, a költségvetésük 99,3 százalékát nem kell befizetniük a szolidaritási alapba. Ők a legkisebb tehervállalók [[Taps a kormánypártok soraiban.]] , ők azok, akiknél minden pénz megmarad. Egyébként pedig ne tessenek úgy beszélni az önkormányzatokról, mintha ott önök lennének többségben, a polgármesterek többsége kormánypárti, akik nem panaszkodnak, hanem végzik a dolgukat. S még egy gondolat az idő rövidsége miatt: az önök válságkezelése abban különbözik a mienktől ez most látszik nagyon jól , hogy önök a válság idején elvettek egyhavi nyugdíjat, a mostani kormány pedig egyhavi nyugdíj visszaadásáról döntött. [[Taps a kormánypártok soraiban.]] [[Taps a kormánypártok soraiban.]] Önök a válság idején elvettek egyhavi bért, a mostani kormány pedig pénzt ad a munkahelyek megvédésére. Köszönöm, elnök úr. (Taps a kormánypártok soraiban.)
Az előre bejelentett napirend előtti felszólalások következnek. Először Szabó Timeának adom meg a szót.
Tisztelt Képviselőtársaim! Bízzanak bennem mondta Orbán Viktor pontosan egy héttel ezelőtt, amikor a Párbeszéd és a többi ellenzéki párt azt kérte, hogy ne fogadják el az időkorlát nélküli felhatalmazási törvényt. Bízzanak bennem mondta a miniszterelnök, arról biztosítva mindenkit, hogy nem fogja a saját diktatúrájának kiépítésére használni a törvényt. A miniszterelnök szentül megígérte, hogy csak a veszélyhelyzettel összefüggő fontos törvényeket fogjuk tárgyalni, csak a járvány megelőzésével és a gazdasági helyzet megsegítésével összefüggő kormányrendeletek születnek. Azóta kiderült, hogy Orbán Viktor megint hazudott. Orbán Viktor aljas módon átverte a magyar embereket. Még ki se hűlt a törvény papírja Áder János buzgó kezei alatt, amikor Orbán Viktor sunyi módon benyújtott egy sor olyan törvényjavaslatot, aminek semmi köze a járványhelyzethez, kizárólag a Fidesz diktatúráját építi tovább. Mert mi köze a koronavírus megfékezéséhez annak, hogy a kormány a héten titkosítani akarja a Budapest-Belgrád-vasútvonal 600 milliárd forintos építését? Hacsak nem azért akarja titkosítani, hogy Mészáros Lőrinc és a többi haver zavartalanul folytathassa a lopást. Ilyet diktatúrában tesz a kormány. Vagy mi köze a koronavírus megfékezéséhez annak, hogy a kormány a kétmillió budapesti ember akarata ellenére, a Fővárosi Közgyűlés határozata ellenére mégis lebetonozza a Városligetet? Hogy is mondta Orbán Viktor ősszel? Magyarország Kormánya nem kíván olyan fejlesztéseket végrehajtani Budapesten, amit Budapest felelős vezetői nem akarnak; ha azt mondják, hogy nem kell Liget-beruházás, akkor nem lesz Liget-beruházás. Ezek szerint Orbán Viktor megint hazudott. A maradék, a kormánytól független és az emberek által megválasztott testületeknek is aljas módon felülírják a döntéseit. Ezt úgy hívják, tisztelt képviselőtársaim, hogy diktatúra. Bízzanak bennem mondta Orbán Viktor egy héttel ezelőtt. Hát, szégyellje magát a miniszterelnök! Úgy lehet rábízni az országot, ahogy kecskére a káposztát. Orbán Viktor járványkezelése nem más, mint Liget-bebetonozás, milliárdos közbeszerzés-titkosítás, ingatlanok átjátszása a haveroknak, a természetvédelmi területek lerombolása, az egyetemek magánosításának előkészítése. A Párbeszéd követeli, hogy azonnal vonják vissza ezeket a sunyi, diktatúrát építő törvényjavaslataikat. Vonják vissza, és foglalkozzanak végre a lényeggel, ugyanis a kórházakban még mindig nincs kellő számú védőfelszerelés. Tirolból a minap érkezett haza ötszáz magyar a napokban, akiket teljesen szélnek eresztettek a határon. A kórházi dolgozóknak pedig, ahogy az előbb is elmondtam, alamizsnával szúrják ki a szemét. S honnan veszik minderre a pénzeket? Hát igen, az önkormányzatoktól és az ellenzéki pártoktól, hiába próbálják ezt máshogy beállítani önök. Maguk tényleg azt hiszik, hogy az emberek nem látnak át azon, hogy 34 milliárd forintért ki akarják véreztetni Budapestet és az ellenzéki vezetésű városokat? És azt hiszik, mi nem látjuk azt, hogy ez csak az első két-három lépése annak, amire önök a következő hetekben is készülnek az önkormányzatokkal kapcsolatban? Érdekes módon 150 milliárd forintot még mindig el tudtak különíteni idén a kormányzati propagandára. Teljesen egyértelmű, hogy Orbán Viktor most áll bosszút az ellenzéken október 13-a után a győzelemért, és nem bírja elviselni azt, hogy vannak még olyan városok, amelyeket nem ő irányít. Érdekes, hogy közös teherviselésről beszélnek önök, amikor ahogy azt az előbb is elmondtam Mészáros Lőrinc, Tiborcz István és az összes tolvaj haverjuk egy fillért sem hajlandó áldozni még mindig a járványkezelésre. De segítünk önöknek abban, hogy honnan is kellene elvenni a pénzt. Állítsák le például a 77 milliárd forintos idei beruházását a Paks II.-építkezésnek! Állítsák le a 170 milliárd forintos atlétikai stadion építését! Adják vissza az idei 62 milliárd forintos taotámogatást! Állítsák le Mészáros Lőrinc 20 milliárd forintra tervezett győri vízi élményparkját! Adják vissza a kormány 150 milliárd forintos propagandára betervezett összegét, és állítsák le az illegálisan újraindított Liget-projektet! Ez csak néhány azokból az intézkedésekből, amelyekből még több pénz lehetne, és valóban lehetne segíteni az embereknek; s nem úgy, ahogy önök, látszatintézkedésekkel, hanem valódi intézkedésekkel. S hogy mik ezek? Nem alamizsnát adunk az egészségügyi dolgozóknak, tisztelt kormánypárti képviselők, hanem duplájára kell emelni az ő havi bérüket. Tessék duplájára emelni a családi pótlékot! Tessék bevezetni a válságkezelési alapjövedelmet, hogy mindenkinek elérje a havi százezer forintot a havi bére! Tessék felemelni három hónapról kilenc hónapra az álláskeresési támogatás juttatását! Nálunk a legalacsonyabb Európában az idő és az összeg is. Ezek a valódi intézkedések. Köszönöm.
Dömötör Csaba államtitkár úr fog válaszolni. Parancsoljon! [[13.40]]
Köszönöm a szót, elnök úr. Tisztelt Képviselő Asszony! Először is a hazugsággal kapcsolatos felvetéseiről: amint arra ön is utalt, a múlt héten szavaztunk itt a rendkívüli veszélyhelyzet meghosszabbításáról, és akkor ön azt mondta, hogy a parlamentarizmus felfüggesztése nem egyeztethető össze a jogállamisággal, Arató képviselő úr egyenesen azt mondta, hogy a kormány parlament nélkül kíván kormányozni, a most távozó Tóth Bertalan képviselő úr [[Tóth Bertalan Dömötör Csaba felé int.]] pedig arra utalt, hogy a kormány hosszú időre ki akarja iktatni az Országgyűlést a hatalomgyakorlásból és ezt az értelmezést külföldi szereplők is, ahogy azt szokták, átvették. Úgyhogy az, hogy most ön itt felszólalt, ami egyébként természetes, és az, hogy a többi ellenzéki párt képviselői is felszólaltak, és a mai nap folyamán fel is fognak szólalni, annak bizonyítéka, hogy önök nem mondtak igazat, a parlament a veszélyhelyzetben is folytatja a munkáját. Most nem szeretnék ezen többet rágódni, de ez felhívja a figyelmünket arra, hogy egy rendkívüli veszélyhelyzetben az ellenzéki pártokon is kétszeres a felelősség abban, hogy ne tájékoztassák félre a magyar állampolgárokat, mert ilyenkor annak még súlyosabb következménye lehet. Arra kérem önöket, hogy legalább ilyenkor helyezkedjenek a valóság talapzatára. Amint egyébként az ön által elmondottakból is következik, a rendkívüli intézkedések a járvány elleni fellépésre vonatkoznak, más előterjesztések a szokásos rendben kerülnek az Országgyűlés napirendjére. Tisztelt Ház! A ma reggeli állás szerint 744 fertőzött beteget diagnosztizáltak, ami azt jelenti, hogy még nem léptünk a tömeges megbetegedések időszakába, azon dolgozunk, hogy ez minél később történjen meg. Ha időt nyerünk, akkor életeket nyerhetünk. [[Közbeszólások a kormánypártok soraiból a termet éppen elhagyó Szabó Timeának: Hova megy?! Dr. Rétvári Bence Szabó Timeának: Neked szól!]] Tisztelt képviselő asszony, ön nem először csinálja azt [[Szabó Timea elhagyja a termet.]] hogy a saját felszólalását hallgatja meg [[Dr. Rétvári Bence: Ez a párbeszéd! Ez a párbeszéd!]] , ebből is látszik, hogy egyáltalán nem a válasz érdekli, hanem valami más, valószínűleg pártpolitikai megfontolások. De azért elmondom, hogy az életek védelmén túl valóban a gazdasági következményekkel is számolnunk kell, a kormány ezért döntött úgy, hogy egy külön alapot hoz létre a járvány elleni védekezésre, és a terheket közösen kell viselnünk, viselniük kell a multiknak, a bankoknak, a kormánynak, és igen, a politikai pártoknak is, nemcsak az ellenzéki pártoknak, hanem a kormánypártoknak is. És ami már biztos: ebből az alapból lehet majd kifizetni az egészségügyi dolgozók 500 ezer forintos pluszpénzét, amit hogyha jól idézem fel pár nappal ezelőtt még önök is nagy hangon követeltek. Tisztelt Ház és tisztelt PM-es képviselők mivel a képviselő asszony elhagyta a Házat, ezért önöknek címzem, mert felvetette itt a budapesti kérdéseket, illetve az önkormányzatok kérdését , tudjuk azt, hogy a főváros lehet a megbetegedések egyik gócpontja, ezért egyáltalán nem mindegy, hogy milyen az együttműködés a budapesti városháza és a kormány között. Azért hozom ezt fel, mert történt pár dolog a múlt héten, ami nem segíti a vírus elleni küzdelmet. Egyrészt arról döntött a főpolgármester, hogy ritkítja a járatokat, és ez zsúfoltságot okozott egyes reggeli járatokon, ami nehezíti a távolságtartási szabályok betartását. A döntésből aztán visszatáncolt reméljük, hogy még időben. Ugyanilyen kulcsfontosságú a parkolás kérdése. A főváros nem támogatta, hogy átmenetileg ingyenes legyen a parkolás, ami megint csak azért fontos, mert így könnyebben lehet betartani a távolságtartási szabályokat, ezért a kormánynak kellett döntést hoznia; ezt a tegnapi napon meg is tette, így a mai naptól az ország területén ingyenes a parkolás. És hogy egy harmadik, Budapestet érintő jelenséget is felhozzak, a hétvégén kiderült, hogy egy fővárosi fenntartású idősotthonból úgy küldtek időseket a kórházba, hogy nem szóltak róla, hogy egy vírusfertőzés által erősen érintett intézményről van szó ez veszélyezteti az egészségügyi dolgozók biztonságát. Tisztelt Képviselő Hölgyek és Urak! Ha szeretnének tenni a járvány ellen, akkor arra kérem önöket, hogy győzzék meg a pártelnöküket, a főpolgármestert, hogy nagyobb gondossággal járjon el ezekben az ügyekben, közös érdekünk, hogy ő is felvállalja a felelősséget, és hatékony legyen a védekezésben. Ez már nem az a helyzet, amikor elegendő lesz a kormányra mutogatni, vállalják fel a felelősséget! Köszönöm, hogy meghallgattak. [[Taps a kormánypártok soraiban.]]
Szintén napirend előtti felszólalásra jelentkezett Keresztes László Lóránt frakcióvezető úr, az LMP részéről. Parancsoljon, frakcióvezető úr!
Köszönöm a szót. Tisztelt Elnök Úr! Tisztelt Országgyűlés! Tisztelt Dömötör Csaba Államtitkár Úr! Én nagyon remélem, hogy az ellenzéki képviselőknek nem kell megköszönniük a lehetőséget, hogy felszólalhatnak a magyar Országgyűlésben [[Közbeszólások a kormánypártok soraiból.]] , egy kicsit erősnek éreztem a mondatait. Ugyanakkor utalt Dömötör Csaba államtitkár úr az egészségügyi dolgozók egyszeri juttatására, amit kormányintézkedésként láthattunk a múlt héten. Az elmúlt hétvégén, azt hiszem, Gulyás miniszter úr tájékoztatásaként megtudhattuk azt, hogy az eddigi igazolt fertőzötteknek több mint 10 százaléka az egészségügyi dolgozók közül került ki. Ez is aláhúzza azt, hogy milyen áldozatvállalást igényel a jelenlegi helyzet az egészségügyi dolgozók részéről, és azt is, hogy nemcsak természetes, hogy megköszönjük nekik mindennap minden lehetséges fórumon a munkát, amit a magyar emberek egészségének a megőrzéséért végeznek és egyébként megköszönjük ezt mindenkinek, akik a frontvonalban dolgoznak , de ezen túlmenően a megbecsülés az, aminek most előtérbe kell kerülnie. Mi fontosnak és pozitív lépésnek tartjuk ezt az egyszeri 500 ezer forintos juttatást, de mi azt gondoljuk, hogy ez kevés, ez nem elegendő, és szükség van minimum az idei évben egy 50 százalékos béremelésre is. És ennek egyébként, amilyen intézkedéseket tervez a kormány, és láthatjuk a költségvetés összeállítását, bőven meglenne az idei évben a költségvetési fedezete, úgyhogy nagyon-nagyon kérem a kormány tagjait, hogy intézkedjenek ez ügyben, hogy a valódi megbecsülést megkaphassák az első vonalban dolgozó és küzdő egészségügyi dolgozók. A hétvégén a miniszterelnök úr, illetve itt most napirend előtt a miniszter úr is elmondta, hogy a védekezés hatalmas költségei és magának a járványnak a most még beláthatatlan mértékű káros hatásának a viseléséből és ennek a kezeléséből mindenkinek közösen ki kell vennie a részét. Ezzel maximálisan egyetértünk, de a következő időszakban, a következő hetekben majd meglátjuk azt, hogy ezt a kormány egy szlogenként használja, vagy komolyan is gondoljáke, mindenesetre mi megpróbálunk konstruktívan hozzáállni ehhez a jelenlegi helyzethez, ezért több javaslatunk is lesz. Figyeljük majd a részleteit a miniszterelnök úr mai bejelentésének, ugyanakkor azt aggodalommal látjuk, hogy nem beszélt a miniszterelnök úr azokról, akik már elvesztették vagy a következő hetekben elveszítik a jövedelmüket, elveszítik a munkájukat, tehát a munkanélküli helyzetbe kerültek ellátásáról, támogatásáról egyelőre semmit nem tudtunk meg. Azt mindenképpen fontosnak tartjuk elmondani, hogy rendkívül rossz iránynak tartjuk a közszolgáltatásokat érintően bármiféle megszorításnak a bevezetését, hiszen láthatjuk, hogy a közszférában már nagyon-nagyon sokan vesztették el a munkahelyüket, nagyon sok embert rúgtak ki. És különösen veszélyesnek tartjuk, hogy a védekezés első számú bástyáinak számító önkormányzatokat is ilyen megszorításokkal sújtják, amelyeket láthatunk az elmúlt időszakban. Nos, a javaslatok szintjén mi szeretnénk ezt a kölcsönös teherviselést egy kicsit kiegészíteni, ezért több konkrét javaslatunk is lesz. Az első javaslatunk a kiemelten magas vagyonokat terhelő nemzeti szolidaritási adó bevezetése lesz majd, amelynek a részleteit bemutatjuk. Mi az 500 millió forintot meghaladó vagyonok esetében, illetve egy másik sáv mértékéig, az 1 milliárdot meghaladó vagyonok esetében szeretnénk bevezetni majd egy ilyen szolidaritási adót. Hasonlóképpen azokra a bevételekre, amelyek szintén csillagászati bevételek, amelyek különböző osztalékokhoz kapcsolódnak, ezekre is különadó bevezetését tartjuk szükségesnek meghatározott szint és meghatározott összeg felett. Tudjuk azt, hogy a múlt évben volt olyan magánszemély, aki a családtagjaival együtt 28 milliárd forint osztalékot vehetett fel. Mi úgy gondoljuk, hogy ha önök valóban komolyan gondolják azt, hogy a teherviselés mindenkire terjedjen ki, akkor, nagyon bízom benne, hogy támogatják majd a javaslatunkat. Nagyon-nagyon fontos, hogy ha alaposan átnézzük az idei évi költségvetést, akkor rengeteg olyan tételt találunk, amellyel meg lehet erősíteni a védekezést és ezt a szolidaritási alapot. Csak néhány példát említve: a Budapest-Belgrád-vasútvonalat több képviselőtársam említette, ezzel kapcsolatban az idei évi költségvetésben több mint 60 milliárd forint szerepel, de tudjuk, hogy az összességében mindennel együtt, kamatokkal együtt egy ezermilliárdos projekt lesz. Én azt gondolom erről a héten úgyis fogunk itt vitát folytatni , az egyik első intézkedés az kell legyen a kormány részéről, hogy ezt a projektet leállítja. Hasonlóképpen a Liget-projekt 30 milliárdja, a Paks II. idei évre tervezett 87 milliárdja vagy az MNB rendkívüli befizetése, ami 100 milliárdot tesz ki, vagy a budapesti rendezvénycsarnok 35 milliárdja, a Hungexpo fejlesztésére tervezett 25 milliárd forint is olyan tétel, amelyet, mi úgy gondoljuk, első lépésként kell átcsoportosítani. Hasonlóképpen az EMMI gazdasági társaságok által feladatok támogatására betervezett 18 milliárdot, az MNV Zrt. ingatlanberuházásai kapcsán látunk 14 milliárdot, és hasonlóképpen majd képviselőtársaim elmondják a közmédia-propaganda támogatására szánt több tíz milliárd forintot is át lehet csoportosítani. Nagyon fontos a kommunikáció, de a kommunikációnak most tájékoztatásra, a járványügyi helyzettel kapcsolatos feladatokra és információk átadására kell koncentrálnia. Nos, tehát lezárásként, képviselőtársaim, én nagyon bízom benne, hogy őszintén mondják azt, hogy mindenkinek részt kell vennie a tehervállalásból. Mi a magunk részéről továbbra is konstruktívak leszünk, és megtesszük azokat a javaslatokat, amelyek által ezen felesleges beruházások irányából rengeteg milliárdot, rengeteg pénzt át lehet csoportosítani a járvány elleni védekezésre [[Az elnök csenget.]] és a járvány által okozott gazdasági károk enyhítésére. Köszönöm a lehetőséget. [[Taps a Jobbik soraiban.]]
Rétvári Bence államtitkár úré a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Nem lehet elégszer elmondanunk itt a parlamentben hiszen ahogy már sokszor mondtuk, a járványnak az igazán nehéz része még előttünk áll , hogy minden elismerésünk és megbecsülésünk azoknak a bátor, betegágy mellett dolgozó egészségügyi dolgozóknak, orvosoknak és ápolóknak, akik egy számukra is még tudományosan kevéssé ismert vírussal, fertőzéssel, járvánnyal szemben veszik fel a harcot, és igyekeznek minél több embertársunknak az egészségét és az életét megmenteni; többek között ezért is döntött úgy a kormány, hogy az egészségügyben dolgozók számára biztosítja ezt az 500 ezer forintos idei többletjuttatást. [[13.50]] De nem ez az egyetlen intézkedés, ön is tudja, tisztelt képviselő úr, amely az egészségügyi szakdolgozók, az ápolók számára az idei évben nyújtott, hiszen idén januárban már volt egy 14 százalékos emelkedés, amelyet majd ősszel egy további 20 százalékos béremelkedés követ. Ezért összességében ebben a ciklusban, ha nem számítom ezt az egyszeri juttatást, már így is a kormány eddigi döntései 72 százalékos béremelést jelentenek az egészségügyben dolgozó ápolóknak, szakdolgozóknak, és emellett pedig van ez az 500 ezer forintos többletjuttatás. Az is fontos, hogy az ő egészségüket is megőrizzük. Ön is utalt rá, hogy az európai tapasztalatok azt mutatják, hogy az egyik legkitettebb csoport pont az egészségügyben dolgozók, ha nem az életkori vagy krónikus betegségeket nézem, hiszen Olaszországban is gigantikusan magas volt a megfertőződött egészségügyi dolgozók száma, és 80 orvos vesztette sajnos életét a koronavírus elleni küzdelemben. Spanyolországban is már 30 egészségügyi dolgozó halt meg, és az összes fertőzött több mint 14 százaléka egészségügyi alkalmazott. Írországban minden negyedik beteg orvos vagy ápoló, és Romániában is 15 százalék fölött van az egészségügyi dolgozók aránya a megfertőződöttek között. Ezért fontos, hogy a kormány azt a döntést hozta, hogy a védőfelszereléseket is egy meghatározott rendben fogja mindenkinek a rendelkezésére bocsátani, hiszen egy hosszú védekezésre készülünk, és elsősorban az egészségügyi dolgozókat kell védeni, mert a nemzetközi példák alapján is látható és józan ésszel is nyilván megérthető, hogy ők vannak a legnagyobb veszélyben. Ezért volt fontos, hogy közel 30, sőt most már lassan több mint 30 gép szállt és száll le Budapesten egészségügyi védőfelszerelésekkel. A világ legnagyobb teherszállító repülője is Budapesten szállt le az elmúlt napokban, és így hoztak összességében több mint 19 millió orvosi sebészi maszkot, több mint 1 millió 700 ezer speciális maszkot, 206 ezer arcvédőt, 8 tonna maszkalapanyagot, amiből itthon gyárthatunk védőfelszerelést, 30 ezer pár gumikesztyűt, 86 lélegeztetőgépet, és továbbiakat is várunk: 430 ezer védőruhát, 100 ezer tesztet, 100 ezer védőszemüveget és 27 tonna egyéb védőfelszerelést. Számunkra is nagyon fontos, hogy mind az embereknek, mind az egészségügyi dolgozóknak megőrizzük az egészségét, ezért érkeztek ezek a szállítmányok. Azt hiszem, hogy igencsak szemléletes példája ez annak, hogy hogyan próbáljuk megóvni a magyar emberek egészségét, és ilyen rövid idő alatt ennyi védőfelszerelést idehozni. Azt hiszem, hogy mindenki láthatja, hogy a kormány erején felül is igyekszik az emberek védelmében lépni. Ennyit az első feléről, amit mondott, tisztelt képviselő úr, ami az egészségügyi dolgozók védelmét illeti. A második pedig, amit ön gazdasági javaslatként tett: először is, Magyarország zöldpártjának frakcióvezetőjeként a vasútépítések leállítását követelte a válság ideje alatt. Magyarország zöldpártja a válságban a vasútépítések leállítását kéri itt, elsőként említve a magyar parlamentben. És ezen túl egy hosszú listát adott, hogy milyen beruházásokat kell Magyarországon leállítani. Tisztelt Képviselő Úr! Ha leállnak Magyarországon a beruházások, akkor ön is tudhatja, hogy ez a negatív spirált csak tovább viszi lefelé úgy, ahogy azt 2006 és 2008 között már egyszer Magyarországon láthattuk. Ezenkívül ön adóemeléseket javasolt, és új adók bevezetését. Annak az ingatlanadónak a bevezetését, amit egyszer már az Alkotmánybíróság segítségével sikerült hatályon kívül helyezni. A Gyurcsány-kormánynak volt ez az úgynevezett innovációja, amivel a magyar emberek vagyonát akarta megadóztatni. Önök ezt már elővették az előző kampányban is, mindig előveszik az ingatlanadó esetét. Szerencse, hogy az Alkotmánybíróság ezt anno lesöpörte az asztalról. Mindemellett pedig megszorításokat javasol, tisztelt képviselő úr; tehát beruházások leállítását, adóemelést, megszorítást. Ez az út vezet oda, amelyet már Magyarország történetében egy bő évtizeddel ezelőtt, 2008 környékén láthattunk, ami a gazdasági válságot előidézte Magyarországon, a világválságot elmélyítette Magyarországon, és ami a 12 százalékos munkanélküliséghez és sok százezer nélkülöző családhoz vezetett, tisztelt képviselő úr. Nem ez az az út, amivel Magyarország ki tud kecmeregni a jövendő válságból. Köszönöm szépen. [[Taps a kormánypártok padsoraiból.]]
Napirend előtti felszólalásra jelentkezett Oláh Lajos, a DK képviselője. Megadom a szót.
Tisztelt Ház! Tisztelt Képviselők! Szomorúan néztük végig, hogy európai országok egymás után jelentették be a nagyobbnál nagyobb válságkezelő csomagjaikat, miközben önök teljesen mással foglalkoztak. Az elmúlt hetekben önök voltak az egyetlen kormány a kontinensen, amely a munkahelyek védelmével nem foglalkozott, hanem azzal voltak elfoglalva, hogy hogy lehet ebből a helyzetből még több hatalmat kifacsarni; közben esetleg keresztbe tenni az ellenzéknek és az önkormányzatoknak, nehogy már a pártpolitikát nemzeti összefogásra cseréljük. Az elmúlt hetekben önök inkább a mi lejáratásunkkal foglalkoztak az ország védelme helyett. Ma április 6-a van, és eddig kellett várni, hogy önök mondjanak valamit, még ha ez nem is igazából sikerült. Önöknek eszükbe sem jutott, hogy milyen módon segíthetnének a karanténba került embereknek, az iskolabezárással érintett szülőknek, azok munkáltatóinak milyen segítséget tudnak adni. Az út szélén hagyták őket is. Úgy tűnik, nincs veszélyesebb kombináció ebben az országban az ország szervezetére, egészére, gazdaságára nézve, mint a koronavírus és a Fidesz kombinációja. A forint mélyrepülése pedig ennek szemléletes tünete. Mostanra tehát már egy olyan válságkezelő csomagra van szükségünk, amely az önök késlekedése, gyenge bejelentése által okozott károkkal is foglalkozik. A DK pár nappal ezelőtt bemutatott egy ilyen csomagot, az nagyságrendileg 3000 milliárd forintból védi a munkahelyeket, és pótolja az önök által cserben hagyott, már elbocsátott dolgozók bérét. A DK csomagja szerint azoknak a vállalkozásoknak, amelyek vállalják, hogy árbevételük jelentős esése ellenére sem bocsátanak el dolgozókat, állami forrásból kell segíteni a bérek kifizetésében, 20-40 százalékban átvállalva ezt a bérfizetést. Egyszerű a képlet: ha a cég vállalja, hogy ezekben az időkben sem rúg ki embert, akkor az állam vállalja, hogy segít kifizetni az így megtartott dolgozók bérét. A DK csomagja szerint azoknak, akiket már elbocsátottak, vagy fizetés nélküli szabadságra küldtek, ki kell fizetni állami forrásból a fizetésük 80 százalékát. Ugyanígy kell eljárni az egyéni vállalkozók és az öt főnél kevesebb embert foglalkoztató magyar mikrovállalkozások esetében is. Ne jöjjön nekünk a miniszterelnök úr azzal, hogy az pusztán segély, meg hogy teljesítmény nélkül nem szabad pénzt adni! Ne keverjék össze a magyarok teljesítményét a teljesítmény nélkül milliókat kereső focistákkal! Ne keverjék össze a magyarokat az életükben nem dolgozó fideszes rokonokkal, vejekkel, oligarchákkal, akik teljesítmény nélkül lettek az ország leggazdagabb emberei! Ne hasonlítsák hozzájuk azokat, akik egész eddig keményen dolgoztak minden egyes nap, amíg a járvány és a járványügyi intézkedések el nem lehetetlenítették! Nekik igenis jár, hogy amikor a koronavírus kirántotta a talajt a lábuk alól, akkor megkapják a fizetésük egy részét, hogy túléljenek, amíg újra munkába tudnak állni. Emberek, magyar cégek, családi vállalkozások, családok mennek éppen tönkre. Egész évben keményen dolgozó édesapák és édesanyák mennek úgy haza, hogy otthon közölniük kell a családjukkal, el fogják veszíteni a munkájukat, otthonukat. Önök meg felhatalmazási törvénnyel és az ellenzék lejáratásával, az önkormányzatok megsarcolásával voltak elfoglalva hetek óta, majd Európa legkisebb csomagját jelentették be hosszú vajúdás után. Beszélhetnénk még a DK 3000 milliárdos csomagjáról, hogy miért kell elhalasztani minden magánszemély és kisvállalkozás rezsifizetését, hogy miért kellene megduplázni az egészségügyi és szociális szférában dolgozók bérét, hogy miért kellene fizetett szabadságot adni a kisgyermekes szülőknek. De ennek láthatóan nincs sok értelme, mert önöket nem érdekli a való világ. De ha mégis úgy döntenének, hogy esetleg egy normálisabb válságkezelő csomagot terjesztenének elő, akkor javaslom, hogy fussák át a DK húszpontos gazdasági és szociális javaslatait, egy szisszenést sem fognak tőlünk hallani, csak tegyék már meg végre, mert különben tönkremegy ebbe a csomagnak nevezett minimális előterjesztésbe az ország. Köszönöm szépen.
Dömötör Csaba államtitkár úr fog következni.
Tisztelt Képviselő Úr! Elöljáróban szeretném önt arról tájékoztatni, hogy a miniszterelnök ma délben bejelentéseket tett, és az ön által említett területekről és fontos döntésekről is adott tájékoztatást. Azért szeretném önt arra kérni, hogy nézze meg, mert ha egész egyszerűen nem veszi a fáradságot arra, hogy megnézze, hogy mit jelentett be Magyarország miniszterelnöke, akkor nincs értelme itt beszélgetnünk. Tényleg, ez a helyzet! Mert ön említett területeket, miközben megszülettek ma bejelentések. Legyen szíves, nézze meg ezeket, és utána majd a részletekről tudunk érdemben is beszélgetni!Egy dologban mindenképpen egyetértünk, hogy már most erőteljes döntéseket kell hoznunk annak érdekében, hogy minimalizáljuk a járvány gazdasági következményeit, hogy minél kevesebb munkahelyet sodorjon veszélybe. Ezért újra kell szabni a költségvetést, a kormány ezért is döntött egy új alap létrehozásáról. Én is láttam, hogy önök egy rengeteg pontos javaslatcsomagot tettek le az asztalra, talán húszpontosat, most nem megyek bele ennek a részleteibe, önök majd úgyis megteszik. [[14.00]] De egy szembeötlő jellemzője van ennek a tervnek: az, hogy tartósan számol a munkanélküliséggel, egy nagyon magas munkanélküliséggel sújtott gazdasági helyzetre akar berendezkedni. Erről tanúskodnak azok a támogatási javaslatok, amelyeket önök letettek az asztalra, és papírra vetettek. Egy helyen úgy fogalmaznak, és ez nagyon beszédes, hogy akkor is járjon bér, ha nincs munka. Ha jól értjük az ellenzéket, nemcsak önöket, hanem az összes felszólalást, akkor azt akarják, hogy állítsuk le a beruházásokat, azzal legyen még nagyobb a munkanélküliség, és az így felszabaduló összeget költsük segélyekre. Nagyjából így összegezhető az ellenzék javaslata. Azt kell hogy mondjam önöknek, hogy ez felelőtlen játék a tűzzel. És tudják, hogy miért? Azért, mert ennek az országnak tíz évébe telt, amíg hátat tudott fordítani annak az időszaknak, amikor jobban megérte segélyből élni munka helyett. Több millió magyar ember munkája van abban, hogy a munkanélküliséget sikerült letornászni közel 12 százalékról 4 százalék alá, erre önök egy éles kanyarral visszafordulnának. Azt kérem önöktől, hogy ne tegyék. Ne tegyék! Mi ezzel szemben megőrizni szeretnénk a munkahelyeket, és elejét venni annak, hogy a magyar vállalatok elbocsátásokba kezdjenek. Ezért döntött a kormány arról, hogy átvállalja a munkaadóktól a bérköltségek egy részét rövidített munkavégzés esetén, ezért biztosít a kormány 450 milliárd forintot beruházások támogatására, ezért nyújt a kormány segítő kezet a kiemelt ágazatoknak, és ezért biztosít 2000 milliárd értékben kamat- és garanciatámogatott hiteleket a magyar vállalkozások számára. Tényleg arra biztatom képviselő urat, hogy nézze meg a bejelentést, mert fontosak. Az önök javaslatai között szerepel egy 100 százalékos egészségügyi béremelés is. 100 százalék! Szépen hangzik, csak nem mindegy, hogy kitől hangzik el. Ha azoktól, akik bért vettek el az egészségügyi dolgozóktól, akkor az hiteltelen. Önöknek volt már lehetőségük ekkorát emelni, de nem tették, ehelyett kivontak 600 milliárdot, felszámoltak 16 ezer aktív ágyat, és utcára tettek 6 ezer egészségügyi dolgozót, és hogy el ne felejtsük, fizetőssé tették volna a magyar egészségügyet. Ha ez a tervük valóra vált volna, akkor ma minden koronavírusos betegnek fizetnie kellene az ellátásért. [[Dr. Oláh Lajos: Hazugság!]] Nyugdíj-kiegészítésről is beszélnek ezekben a tervekben, úgy, hogy önök elvettek egyhavi ellátást. Megszavazta az itt ülők közül Gyurcsány Ferenc, Arató Gergely, Vadai Ágnes, és itt van nálam a lista, tisztelt képviselő úr, megszavazta ön is. [[Közbeszólások a kormánypártok soraiból: Szégyen!]] Tehát miközben nyugdíj-kiegészítést javasol, ott virít az ön neve a jegyzőkönyvben, ön elvett egyhavi bért az idősektől. Bárhogy is volt, a kormány ezt vissza fogja adni, mindenekelőtt azért, mert miközben a munkahelyek védelme elsődleges, nem feledkezhetünk meg azokról, akik évtizedeken keresztül a hátukon vitték ezt az országot. Tisztelt Képviselő Úr! A baloldal és a kormány válságkezelési megközelítését, úgy látszik, egy világ választja el egymástól. Most önök a világ pénzét elköltenék, de amikor a baloldalnak kellett volna úrrá lenni egy válságon, akkor fogták magukat, behívták az IMF-et, béreket csökkentettek, kirúgtak, elvontak és megszorítottak. [[Közbeszólások a kormánypártok soraiból, köztük: Így van!]] Ezt tették. És a szakértőnek tartott baloldali miniszterelnök Bajnai Gordon a neve azt mondta, hogy fájni fog, és fájt is több millió magyar embernek, és Bajnai Gordon most újra úgy szakért a tévében, mintha ehhez nem lett volna semmi köze. Sok év alatt tudtunk kijönni a romok alól, sok évbe telt, míg a magyar gazdaság háza újra erősebb alapokat kapott [[Az elnök a csengő megkocogtatásával jelzi az időkeret leteltét.]] most építhetünk erre, a ma bejelentett akcióterv is ezt a célt szolgálja, és szolgálni is fogja. Köszönöm, hogy meghallgattak. [[Taps a kormánypártok soraiban.]]
Most ismét Tóth Bertalan frakcióvezetőnek adom meg a szót. Parancsoljon!
Köszönöm a szót. Tisztelt Képviselőtársaim! Látva azt, hogy fideszes képviselőtársaim még mindig velünk vannak elfoglalva, és nem a válságkezeléssel és a védekezéssel, ezért kénytelen vagyok néhány dolgot olyan egyszerűen megfogalmazni, hogy a velem szemközt ülő képviselők is megértsék. Az első az, hogy örülünk, hogy megfogadták a javaslatunkat, és az egészségügyi dolgozóknak egyszeri 500 ezer forintos juttatást adtak. Ez jó. De mi van azokkal a mindennapi hősökkel, akik ugyancsak értünk dolgoznak a szociális ellátásban, a közösségi közlekedésben, a postai szolgáltatásban, a kiskereskedelemben? Ők mind fokozott veszélynek vannak kitéve, nekik is jár a védőfelszerelés, és nekik jár az anyagi elismerés. A második: egyetértünk a bankok és a multik befizetésének növelésével, tudomásul vesszük a pártok költségvetési támogatásainak csökkentését. Ez jó, de nem értünk egyet azzal, hogy rápakolják az önkormányzatokra a pluszfeladatokat és a felelősséget a válság kezelése során, majd legatyásítják őket. Ilyet még nem hallott a világ! Önkéntes munkám során, ahogy említettem, saját szememmel láttam azt, hogy mekkora teher az önkormányzatok számára a védekezésben való részvétel. Amit önök tesznek, az egyenesen bűn. A harmadik: örülünk, hogy találtak 1345 milliárd forintot, amit át tudnak csoportosítani, de ne csináljanak úgy, képviselőtársaim, mintha ez az önök pénze lenne, mert ez mindenkinek a pénze, ez az emberek pénze, tőlük van, és épp itt az ideje, hogy értük legyen. És amúgy pedig, ha önök találtak ennyi pénzt, 1345 milliárd forintot, akkor végre bebizonyosodott az, hogy ez a pénz hiányzott a szociális ellátásból, hiányzott az egészségügyből és hiányzott az oktatásból. A negyedik, tisztelt képviselőtársaim, hogy itt vagyunk az Országgyűlésben. Akkor nem értem, hogy a felhatalmazási törvény körüli cirkusz mire volt jó, de aztán, ahogy említettem, már leesett a tantusz, és érthető, mert az Országgyűlés fideszes többsége nem a válság megoldásával foglalkozik, hanem a sajtószabadság felszámolásával, és hogy hogyan tömjék ki még jobban a fideszes oligarchák zsebét, és mindezt hogyan takarják el a nyilvánosság elől. A gazdaság és a társadalom padlóra kerülésének idején az önök tevékenysége semmiben nem különbözik attól a tevékenységtől, amit a magyar büntető törvénykönyv kifosztásnak nevez. Az ötödik: azt már elmondták, hogy nagyjából kitől mennyi pénzt akarnak elvenni. Sajnálom, hogy ebből a felsorolásból hiányzik Mészáros „nem stróman” Lőrinc, Garancsi István, Tiborcz István és sokak neve. Arról nem hallottunk, hogy ők hogyan akarnak segíteni. Tisztelt Képviselőtársaim! A túléléshez haladéktalanul cselekednünk kell, segítenünk kell egymásnak, és esélyt kell teremtenünk mindenkinek a járvány okozta válságból történő kilábalásra, nemcsak a klientúrának, nemcsak a kiválasztott keveseknek, hanem mindenkinek. Meg kell védeni az embereket, senki ne maradjon jövedelem és ellátás nélkül. Növelni kell a munkanélküli-ellátás idejét és annak összegét is. Meg kell duplázni a családi pótlékot, a gyest, a gyetet, az anyasági támogatást. Gondoskodunk kell a nyugdíjasokról, és nem úgy, ahogy önök, hogy majd jövőre, hanem most. Azonnali nyugdíjemelésre van szükség, és egyszeri, egyösszegű támogatásra. Terjedjen ki a gyermekgondozási táppénz mindazokra, akik 14 éven aluli gyermekek felügyeletét otthon vállalják! A SZÉP-kártyánál nemcsak a költségeket kell befagyasztani, hanem legyen arra lehetőség, hogy átcsoportosítható legyen élelmiszer-vásárlásra az azon lévő összeg, ezzel is lehetne segíteni a munkavállalókat. Az átlagos havi fogyasztást meg nem haladó mértékig, 3 hónapig ne kelljen rezsit fizetni. Ott van a sok tíz-, százmilliárd forint az állami cégnél, ezt meg tudják oldani. Védjük meg a vállalkozásokat, hogy a munkahelyek megmaradjanak, legyen elbocsátási moratórium a közszférában és a legnagyobb foglalkoztató, hatalmas nyereséget elkönyvelő multinacionális vállalatoknál! A kis- és középvállalkozási szektorban elbocsátás helyett csökkentett munkaidőben alkalmazzák a munkavállalókat, ahogy erre tett utalást a miniszterelnök is, de vállalják át a bérek és járulékok 80 százalékát! Kapjanak több pénzt az önkormányzatok a védekezésre, és a szociális háló megerősítésére! Még egyszer kérem önöket, tisztelt fideszes képviselőtársaim, győzzék meg a miniszterelnököt, hogy most ne a rokonok, haverok zsebét tömje, ne az ő pénzüket mentse, hanem adjon több pénzt az embereknek, több pénzt a vállalkozásoknak és több pénzt az önkormányzatoknak, közös jövőnkért, Magyarországért. Köszönöm szépen.
Dömötör Csaba államtitkár úr fog válaszolni. [[Jelzésre:]] Bocsánat, Orbán Balázs. Elnézést kérek!
Köszönöm a szót. Tisztelt Elnök Úr! Tisztelt Ház! Tisztelt Frakcióvezető Úr! Azért mégiscsak a legfontosabb dolog, hogy a járvánnyal kapcsolatban is mondjunk pár szót, ugyanis az nem politikai alapon válogat. Ha a számokat figyelik, akkor azt lehet mondani, hogy az elmúlt hetekben meghozott járványügyi védekezési intézkedések sikeresen lassították mind közép-európai, mind európai összehasonlításban a járvány terjedését. De a számok növekednek, a járvány itt van Magyarországon, és ahogy arról az operatív törzs szakértői is beszéltek, bizony egyes városokban, egyes településeken kifejezetten nagyobb a jelenléte, mint más településeken. [[14.10]] Ezek közül is mindenki számára egyértelmű, hogy kiemelkedik Budapest; a fertőzöttek többsége Budapesthez kötődik. Én is szeretnék kérni frakcióvezető úrtól valamit. Azt szeretném kérni, hogy hasson oda Karácsony Gergelyhez, az ön szövetségeséhez, a főpolgármesterhez és a más kerületi, ellenzéki polgármesterekhez, hogy ne kockáztassanak emberéleteket és ne politizáljanak, hanem fogjanak össze a járvánnyal összefüggő védekezés kapcsán. Ugyanis az a magatartás, amit ők az elmúlt napokban tanúsítottak, semmi másnak nem minősíthető, mint felelőtlen magatartásnak. Most arra van szükségünk és különösen igaz ez Budapest esetében , hogy a társas érintkezések számát csökkentsük, és ez így van a tömegközlekedés esetében is. S amikor arra lenne szükség, hogy a tömegközlekedés még jobban üzemeljen, mint korábban, a járványban meghatározott követelményeknek megfelelően, akkor azt látjuk, hogy a járatszűkítések miatt tömegek alakulnak ki a tömegközlekedésben, és tömegek várnak a megállóban. Ez nem más, mint gócpontok okozása. Azt hiszem, ez elfogadhatatlan. Tehát arra szeretném kérni önöket, hogy egyrészt tegyenek eleget az idősek ellátására vonatkozó kötelességüknek, másrészt tegyenek eleget azon kötelességüknek is, hogy a tömegközlekedésben is biztosítani kell a jogszabályban meghatározott távolságtartásnak megfelelő feltételeket. [[Az elnöki széket Lezsák Sándor, az Országgyűlés alelnöke foglalja el.]] A másik dolog: ön is említette egyrészt a csomagot, amit önök javasolnak, illetőleg a párttársaik, valamint az önkormányzatok hozzájárulását. Azért mégiscsak arról van szó, hogy az a csomag, amit most a miniszterelnök úr bejelentett, ez nemcsak az egyetlen csomag, hanem már egy második lépéssorozat, ez a GDP 20 százalékát teszi ki, ez 9000 milliárd forintot jelent nagyságrendileg. Amikről önök beszélnek, amilyen intézkedésekről önök beszélnek, azok meg sem közelítik ezt a nagyságrendet. A másik, amit szeretnék önnek még elmondani, hogy ha megnézi, hogy ezen csomagba a közös teherviselés jegyében, vagyis a szolidaritás jegyében kinek mennyit kell beleraknia, összeraknia, akkor az látszik, hogy az önkormányzatok hozzájárulása elenyésző, mondjuk, a központi költségvetés vagy más szervezetek, például a multinacionális vállalatok hozzájárulásához képest. S ha megnézi azt, amire egyébként miniszter úr is utalt a napirend előtti felszólalásában, hogy mindezek mellett, amikor az önkormányzatok nehéz helyzetben voltak, akkor hogyan segített nekik a kormányzat, illetőleg hogy hogyan változtak a bevételeik az elmúlt években, akkor azt lehet látni, hogy az önkormányzatok számára rendelkezésre álló bevételek megduplázódtak, és ebből szeretnénk kérni, ugyanúgy, ahogy a kiskereskedelmi láncoknak, ugyanúgy, ahogy a politikai osztály többi képviselőjének, pártpolitikai logikától függetlenül, a hozzájárulását. S vannak azok a polgármesterek, akik ezt elfogadják tudjuk, hogy ez nem könnyű, a járvány mindenkitől komoly kitartást és áldozatvállalást követel, de vannak, akik ezt elfogadják , és vannak azok és ezek jellemzően az önök politikai családjához tartoznak , akik pártpolitikai hecckampányra használják ezt az egészet. Mondta frakcióvezető úr, hogy nem érti, hogy a felhatalmazási törvénnyel kapcsolatos cirkusz mire volt jó. Frakcióvezető úr, én sem értem, merthogy annak biztos, hogy semmi értelme nem volt, és az nem szolgálta a magyar emberek és a járvány elleni védekezés ügyét, az teljesen egyértelmű. Teljesen egyértelmű. Tehát azt szeretném kérni önöktől, hogy ha komolyan gondolják azt, hogy önöknek a magyar emberek élete, egészsége, biztonsága és a gazdaság újraindítása fontos, akkor gondolják meg magukat, és támogassák a kormány ez irányú intézkedéseit. Változtassanak a hozzáállásukon, ugyanis eddig önök a járvány elleni védekezéshez semmit nem tettek hozzá, márpedig itt most a közös teherviselésnek van ideje. Köszönöm szépen a figyelmüket. [[Taps a kormánypártok soraiban.]]
Köszönöm, Orbán Balázs államtitkár úr. Tisztelettel köszöntöm képviselőtársaimat. Megadom a szót a napirend előtti felszólalásra jelentkezett Stummer János, jobbikos képviselő úrnak, felszólalásának címe: „Hol van a pénz?”
Hát hol van a pénz, kedves uraim? Ugye, ez a nagy kérdés most, ami mindannyiunkat és önöket is foglalkoztatja [[Közbeszólás a Fidesz soraiban.]] s hát ugye nagy szükség lenne most rá. Milyen jó lenne, ha most, amikor baj van, lenne hova nyúlni, ha lenne még egy kicsi, amivel meg lehetne toldani az egészségügyi dolgozók bérét, no nemcsak egyszer ebben az életben, hanem havonta, kedves uraim! De milyen jó lenne, ha lenne még valamennyi ott a sublótban, amit oda lehetne adni azoknak a családoknak, akik az utóbbi napokban és az utóbbi hetekben veszítették el a kenyerüket az asztalról! Ugye, milyen jó lenne?! Akkor nem kellene innen csípni egy kicsit, nem kellene ott meghúzni azt a bizonyos nadrágszíjat, és nem kellene amott megszorítani. Csakhogy nincs miből, és ezt önök is tudják. Önök tudják a legjobban! De akkor hol van a pénz? Ugye, a 40 milliós kérdés… Nem kell sokat gondolkodniuk, ne aggódjanak, nem kell kilépniük a komfortzónájukból, megmondom én maguknak: ott van maguknál a pénz; maguknál és a haverjaiknál! [[Közbeszólások a kormánypártok soraiban.]] Ott van az! Tessék csak körülnézni! [[Felzúdulás és közbeszólások a kormánypártok soraiban.]] [[Közbeszólások a kormánypártok soraiban.]] [[Közbeszólások a kormánypártok soraiban.]] Ott van az! Tessék csak körülnézni! (Felzúdulás és közbeszólások a kormánypártok soraiban.) Nyugalom, nyugalom, nyugalom! Uraim! Uraim, látom, hogy nagyon érzékenyek a pénztárcájukra. (Közbeszólások a kormánypártok soraiban.) Nagyon érzékeny pontjukra tapintottam. Tiszteletet a kivételnek. Igazságosnak kell lennünk: tiszteletet a kivételnek. Igen, vannak önök közül olyanok, akik az utóbbi tíz évüket nem vagyonfelhalmozásra szánták, akik nem írtak ilyen-olyan pályázatokat, akik nem közbeszereztek, akik nem trafikoztak, akik nem intéztek a mamának bénán disznótelepet de kár, hogy Kósa úr nincs itt , akik nem vásároltak fel fél magyarországnyi megyéket jaj de jó, hogy itt van Simonka úr , nem fizettek uniós pénzből örömlányokat; tényleg, hol van Borkai úr, tessenek megmondani! (Közbeszólások a kormánypártok soraiban.) Nem, nem. Ilyen emberek is vannak maguk között, nem túl sokan, igaz, de néhányan mégiscsak vannak. Ők azok önök közül, akik végignézték a harácsolást, akik az utóbbi tíz évben szó nélkül tartottak paravánt annak, hogy szétlopják a magyar közvagyont. De ha elraktak a közösből, ha nem raktak el a közösből, amit most mondani fogok, az mindannyiukra vonatkozik, kinek így, kinek úgy, de ideje törleszteni. Önök az utóbbi tíz évben a nemzeti egységre hivatkozva építettek maguk köré egy új nemzeti tőkésosztályt, és önök sem tagadták ezt. Nem rejtették ezt a dolgot véka alá. De a nemzeti érdekre hivatkoztak akkor is, amikor a Magyar Nemzeti Bank alapítványain keresztül százmilliókkal stafírozták ki az új elitet; a nemzeti érdekre hivatkoztak akkor, amikor szétlopták a magánnyugdíjpénztári vagyont, hogy azt aztán propagandára költhessék, hogy aztán a megalomán építkezéseiket finanszírozhassák belőle. A nemzeti érdekre hivatkoztak akkor is, amikor stadionokat építettek, és hagyták szétrohadni a magyar kórházakat. [[Felzúdulás a kormánypártok soraiban.]] De a helyzet most néhány nap alatt gyökeresen megváltozott. Gyökeresen megváltozott. Tudják, uraim, milliók vannak most ebben az országban, akik tanácstalanul ülnek otthon, és aggódnak a jövőjükért, félnek a holnaptól, nem tudják, hogy holnap és holnapután miből fogják eltartani a családjukat, hogy miből lesz kenyér az asztalon. Aggódnak, hogy hogyan lehet túlélni, hogyan lehet túlélni ezt a rémálmot. Ma Magyarországon nem az a nemzeti érdek, ami eddig volt. Ma Magyarországnak pénzre van szüksége, de a szükséges pénzmennyiséget a magyar tartalékokból, önök is tudják, nem lehet előteremteni. Külföldi hiteleket pedig nem szabad felvenni, mert még egyszer azt a történelmi bűnt, amit elkövettek egyesek [[Dr. Rétvári Bence: A szövetségeseitek, a barátaitok!]] nem lehet még egyszer megengedni, hogy Magyarországot adósságcsapdába sodorjuk. [[Dr. Rétvári Bence: Együtt indultatok a választásokon! Nem emlékszel? Közbeszólások a kormánypártok soraiban.]] Ma az a nemzeti érdek… Nyugodjanak meg, uraim! Nyugodjanak meg! Az önök bőrére megy a dolog, és az önök pénztárcájára megy a dolog. Ma az a nemzeti érdek, hogy ezeket a korábbi években felhalmozott vagyonokat a magyar emberek védelmének, a magyar nemzetgazdaság talpra állításának szolgálatába állítsuk. Ha tetszik önöknek, ha nem, ma az a nemzeti érdek, hogy akik eddig loptak, azok most adjanak. Nagyon sokan örültek annak, hogy önök elrendelték a törlesztési moratóriumot, és mi is örültünk ennek. De én arra kérem önöket, hogy amikor majd megadóztatják a bankokat, akkor a Fidesz-bankról se feledkezzenek meg, és a tízmillió kisbetétesnek adják vissza jogos jussukat. Ezt várja önöktől Magyarország. [[Taps a Jobbik soraiban.]]
Köszönöm szépen. A kormány nevében az elhangzottakra Orbán Balázs államtitkár úr fog válaszolni. [[14.20]]
Tisztelt Elnök Úr! Tisztelt Ház! Tisztelt Képviselő Úr! Szomorú percek voltak ezek a magyar Országgyűlésben, de próbálom azért a gondolataimat összeszedni. Egy történet jutott eszembe, miközben az ön felszólalását hallgattam. A történet a következőképpen szól. Egy fiatal házaspár beköltözik az új házba, és amikor együtt reggelizik férj és feleség, kinéznek a konyhaablakon és látják, hogy a szomszédban teregetnek, tereget a szomszédasszony. Elkezdi szapulni a feleség a szomszédasszonyt az urának, hogy lásd, nézd már meg, most tereget a szomszédasszony, és hogy milyen koszosak a ruhák, valami mosószappanra lenne szükség. Aztán ez a jelenet mindennap megismétlődik hosszú hetekig. Egyik nap újra együtt reggeliznek, újra tereget a szomszédasszony, kinéz a feleség, és csodálkozva állapítja meg, hogy jé, milyen patyolattiszták a ruhák, és hogy mi történt, valaki megtanította a szomszédasszonyt rendesen mosni? Mire a férj sóhajt egyet, és azt mondja, hogy ma nagyon korán keltem, és megtisztítottam az ablakainkat. [[Derültség és taps a kormánypártok soraiban.]] Tisztelt Képviselő Úr! Az a helyzet, hogy önöknek súlyos ablaktisztításra van szükségük. [[Derültség a kormánypártok soraiban.]] Súlyos ablaktisztításra van szükségük. Ugyanis összevissza hadoválnak, nem tudom ezt máshogy kifejezni. A korábbi felszólalásra, a miniszteri napirend előtti felszólalásra adott kétperces válaszban önök még arról beszéltek, hogy miért nem csak az Európai Uniótól érkező 2000 milliárd forintnyi pluszforrást fordítjuk a védekezésre és a gazdasági károk enyhítésére. Képviselő úr, alkalmazzanak már egy szakértőt! Az a forrás nem addicionális forrás. Nincs pluszforrás, ami Brüsszelből érkezik, ahhoz ugyanis az Európai Tanácsban egyhangúlag valamennyi országnak át kellene szabni a most futó költségvetést, és amíg ez nem történik meg, addig nincs forrás. Tehát az önök javaslata, amit itt ma előadtak ketten, az konkrétan nulla forintot jelent a magyar családoknak. Amiről önök beszélnek, hogy a járvány gazdasági hatásait enyhíteni kellene, az konkrétan nulla forint. És nagy örömmel hallottam azt, hogy egyébként azt említette, hogy milyen nagy támogatásukat helyezik a kilakoltatási és a törlesztési moratórium mögé, amit a kormány korábban rendelt el. Tisztelettel tájékoztatom, képviselő úr, arról, hogy ha ez így van, akkor súlyos problémák vannak, ugyanis tekintettel arra, hogy önök nem szavazták meg a koronavírus elleni védekezésről szóló törvényt, a kilakoltatási és a törlesztési moratórium pont ezen a héten járna le, pont ezen a héten járna le ennek a hatálya. Tehát, ha ez az oldala az Országgyűlésnek nem biztosítja a többséget a koronavírus elleni védekezésről szóló törvényhez, akkor az az intézkedés, amelyről állítólagosan ön támogatólag nyilatkozik, hatályát vesztette volna. [[Közbeszólások a kormánypártok soraiból: Így van!]] Tehát nemcsak az, hogy nulla forintot ha önök lennének kormányon, akkor konkrétan sikerülne egy olyan mentőcsomagot összehozni, ami nulla forintot jelent a magyar költségvetésnek, még nem is lennének képesek a védekezéshez szükséges intézkedéseket sem hatályban tartani. Hogyan lehet így bármilyen felelősséget önökre hárítani, képviselő úr?! Nem tudom, figyeltee, mert azt láttam, hogy Oláh képviselő úr nem követi a híreket, vagy lehet, hogy a megírt felszólalása már dél előtt elkészült, és aztán a déli bejelentés után nem sikerült rajta módosítani, de nem tudom, hogy ön figyeltee a híreket. A miniszterelnök úr immáron a második gazdaságélénkítő csomagot jelentette be, aminek az a lényege, hogy minél kevesebb ember veszítse el a munkáját, tehát minél több gazdasági ágazatot tudjunk minél jobb állapotban fenntartani. És ebben egyébként ott vannak azok az intézkedések is, amelyek ahhoz kellenek, hogy minél kevesebben veszítsék el a munkahelyüket. A kormány ebbe is beszáll, átvállalja a munkáltatóktól a munkáltatót terhelő járulékok egy jelentős részét, és további forrásokat, arányait tekintve a GDP 20 százalékát kitevő forrásokat biztosít a járvány elleni védekezésre és a gazdasági hatások enyhítésére. Tehát, ha ön komolyan gondolja mindazokon a politikai blődségeken túlmutatóan, amelyek itt elhangoztak, hogy a magyar emberek életét, biztonságát és a magyar gazdaság működőképességét szeretné helyreállítani, akkor nem tudok mást mondani: tisztítsa meg az ablakát, és támogassa a kormány ilyen irányú intézkedéseit! Köszönöm szépen a figyelmét. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Napirend előtti felszólalásra jelentkezett Szászfalvi László, a Kereszténydemokrata Néppárt képviselője: „Koronavírus járvány a Húsvét fényében” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Kedves Képviselőtársaim! Egy japán templom fölött egy XIII. századi szöveg áll, amely így hangzik: „Ide csak azok lépjenek be, akiket az élet és a halál kérdései foglalkoztatnak. Akiket ez a probléma nem érint maradéktalanul, azoknak semmi okuk rá, hogy átlépjék ezt a kaput.”Tisztelt Képviselőtársaim! Nincs abban semmi túlzás, hogy most olyan időket élünk, amikor a szó legszorosabb értelmében élet és halál kérdései foglalkoztatnak minket. Ezért meg kell fogadnunk a japán bölcs tanácsát, különösen itt, az Országházban, és az imént idézett alázattal, emelkedettséggel és az ehhez a helyzethez illő komolysággal kell átlépjük a kaput. Az Országház, az ülésterem, a közös védekezés és a különböző élethelyzetek kapuját. Ám akiket ez a probléma nem érint maradéktalanul, azoknak semmi okuk arra, hogy átlépjék ezt a kaput. Kemény, de világos ősi bölcsesség, amely ma is aktuális. Igen tisztelt Országgyűlés! Ezért most csakis a józan együttműködésnek, az összefogásnak és a közös cselekvésnek van itt az ideje, nem pedig a cinizmusé, a hazudozásé és a politikai haszonlesésé. Tisztelt Ház! A keresztyén világ a legnagyobb ünnepére, a húsvét ünnepére készül. Ahogy a keleti keresztyének ma is köszöntik egymást: „Krisztus feltámadt. Valóban feltámadt!” Erre a húsévti erőre, tartásra és reményre van szükségünk ahhoz, hogy megvédjük az embereket, és legyőzzük a szörnyű kórt, valamint az azt kísérő gazdasági válságot. De húsvétig csak egy úton keresztül lehet eljutni, a szenvedés és a próbatételek útján. Húsvéthoz a nagypénteken át vezet az út, a szenvedésen, a mélységen, a fájdalmon és a szomorúságon át, meg talán a gyengeségen, a tehetetlenségen, a testi-lelki összeomláson át, és igen, az élet és halál kérdésein keresztül. A keresztyén világ legnagyobb ünnepe, a húsvét éppen most, 2020-ban pontosan azt üzeni, hogy ezt az utat végig kell járnunk, nem lehet megspórolni és nem lehet kihagyni. Ugyanakkor az áldozatos cselekvés, a közös út felelősséggel és alázattal történő vállalása elvezet minket a húsvéthoz, a győzelemhez és a felhőtlen örömhöz is. Ám a húsvét fénye meg is világítja ezt az utat, azt az utat, amelyet ezekben a hetekben Magyarországon nagyon sokan járnak. Az a tapasztalatom, s bízom benne, sokunknak ez a tapasztalata, hogy a magyar társadalom elsöprő többsége komolyan és felelősséggel teszi a dolgát, igyekszik betartani a kormány rendelkezéseit, és a legtöbben ott és úgy segítenek, ahogy tudnak: a frontvonalban vagy a hátországban; éles helyzetekben vagy egymás felkarolásában; mások szolgálatában vagy éppen a lelki háttér biztosításában; szervezésben és cselekvésben; önkontrollal és alázattal hálás köszönet mindezért mindenkinek. A kitartásnak azt az örök példáját adják, amelyről Albert Camus: A pestis című regényének egyik főhőse beszél: maradni, ez a kötelesség. Arról beszél ebben a különleges írásában Camus, hogy a pusztító erők ellen együtt kell küzdenie hívőnek és nem hívőnek, vagyis vannak az életben olyan helyzetek, amikor az ellentéteket félretéve, a politikai, vallási különbségeken felülemelkedve, közösen kell, kellene harcolni. A magyar társadalom most ebben példát mutatott, és ideje, hogy minden politikus kövesse ezt a példát. Tisztelt Országgyűlés! A magyar társadalom végig fogja járni a nagyhét útját, de csak akkor, ha minél többen képesek leszünk átlépni azt a bizonyos szimbolikus kaput, amiről a XIII. századi japán bölcsesség beszélt. [[14.30]] A húsvét, Krisztus feltámadása az emberi történelemnek és az emberi életnek új értelmet ad, írja Jürgen Moltmann, az egyik leghíresebb német teológus. Igen, most a saját bőrünkön érezzük, hogy a húsvét valóságosan új értelmet ad az emberi történelemnek és a törékeny emberi életnek. Erre kérünk mindenkit 2020 nagyhetében, és ezekre a közös értékekre hivatkozva mondunk köszönetet mindenkinek, akik ezekben a súlyos történelmi pillanatokban a maguk életét kockáztatva [[Az elnök a csengő megkocogtatásával jelzi az időkeret leteltét.]] másokért dolgoznak. Köszönjük. [[Taps a kormánypárti padsorokban.]]
Köszönöm szépen, képviselő úr. Az elhangzottakra a kormány nevében Rétvári Bence államtitkár úr fog válaszolni. Öné a szó, államtitkár úr.
Köszönöm a szót, elnök úr. Tisztelt Képviselő Úr! Tisztelt Ház! A képviselő úr, azt hiszem, képviselőként és lelkészként is szólt itt nagyhéten mindnyájunkhoz és a teljes magyar közvéleményhez. [[Dr. Varga-Damm Andrea közbeszól.]] Ugyanakkor a mai napon föltehetjük azt a kérdést az ellenzéki képviselőtársainknak, hogy hogyhogy itt. Hogyhogy itt vannak? Két hete mást sem hallunk tőlünk, mint hogy nem lesz parlament már ezen a héten, sőt lehet, hogy egészen a választásokig nem lesz, sőt lehet, hogy választások sem lesznek Magyarországon, és teljes mértékben kiiktatásra került Magyarországon a parlamentarizmus. Két hete mást sem mondanak itthon és külföldön, mintsem hogy ma már nem fogunk itt találkozni, és a nemzetközi sajtót is ezzel járták be, két hete folyamatosan ezt teszik. Ezzel magyarázták, hogy miért nem szavazták meg a járványintézkedések gyors meghozatalához szükséges koronavírus-törvényt, mert azt mondták, hogy ez nem szól másról, mint a parlament kiiktatásáról [[Z. Kárpát Dániel: Ne hazudj!]] , azaz egyrészről a jogalkotás kiiktatásáról, másrészről a parlamenti kontroll kiiktatásáról. Az elmúlt immár másfél órában más sem történik, mint a parlamenti kontroll az ellenzék részéről és a következő napokban, ma és holnap és a következő hetekben pedig jogalkotás fog történni; mindaz, amiről azt mondták az ellenzéki politikusok, hogy nem fog így történni a magyar parlamentben. Azt is láthattuk, hogy azok, akikhez elért az ő szavuk, azok pedig különböző külügyminisztériumok képviselőiként nyilatkozatokat fogalmaznak meg. Úgy foglalnak állást magyar törvényekről, elfogadott jogszabályokról, hogy meg sem keresik Magyarországot, hogy mi annak a jogszabálynak a szövege. Mert ez kiderült, hogy azok az államok, amelyek tiltakoztak az ellen a törvény ellen, amely az ellenzék szerint a mai ülésnapot már eltörölte bár itt vagyunk mi mindnyájan a parlamentben , ezeket a nyilatkozatokat anélkül fogalmazták meg, hogy Magyarországot, a Külügyminisztériumot a többi külügyminiszter megkereste volna ezt Szijjártó miniszter úr hétvégi nyilatkozatából tudjuk , és megkérdezték volna, hogy mi van ebben a jogszabályban. Hogy lehetséges, hogy magyarországi ellenzéki politikusok azzal foglalkoznak, hogy nem magyar jogszabályokról tájékoztatják adott esetben azokat, akikkel egy pártcsaládban vannak, hanem magyar jogszabályokról álhíreket terjesztenek? És ezzel mennek el, és ezekben a politikusokban, más, velünk szövetséges NATO- és uniós szövetséges országokban, egy külügyminisztériumban nincs annyi helyzetfelismerő képesség, hogy megkérdezné Magyarországot, hogy mi szerepel valójában ebben a jogszabályban, és csak utána alakítanák ki a véleményüket, hogyan lehetséges, hogy a pártösszetartozás és a nemzeti kormányokkal szembeni fenntartások vagy gyűlölet kinél-kinél a saját vérmérséklete szerint oly mértékű, hogy a valóságlátását ennyire elhomályosítja? Tisztelt Képviselő Úr! Ön is közös tehervállalásról, teherviselésről beszélt, ami nyilvánvaló, hogy szükségszerű a következő időszakban, amikor a válsággal nézünk szembe. A legnagyobb összegű kötelezettségvállalást maga a központi költségvetés tette, a legnagyobb arányút 50 százalékosat a pártoktól várjuk el, és az önkormányzatoknál nagyobbat várunk el mind a multinacionális cégektől, mind pedig a bankoktól. Az is jól látható, hogy amit az ellenzéki politikusok az önkormányzatok kifosztásának neveznek, az körülbelül az önkormányzatok költségvetésének átlagosan valahol 1-2 százaléka között lehet. Ebből is látszódik, hogy nem a valóság fontos számukra, csak az, hogy ismételgessék a saját valótlan vádjaikat. Azt is hallhattuk a mai napon, hogy felháborodnak az ellenzéki képviselők, hogy a parlament folytatja a jogalkotó munkáját. Azok, akik két hete azt mondták, hogy azért nem szavazzák meg a gyorsított eljárásban való szavazást, és azért nem szavazzák meg magát a koronavírus-törvényt sem, mert ezzel ki akarja iktatni a parlamenti munkát a kormány, most azzal vádolnak minket, ugyanők, hogy hogy képzeljük, hogy a parlamenti munka folytatódik, és jogszabályok jönnek a parlament elé, amelyek akár a koronavírussal szorosabb összefüggésben vannak, akár egyébként az ország működtetéséhez szükségesek ugyanazok a képviselők. Ahogy elmondtam, azért volt szükség arra a törvényre, hogy gyorsan tudjunk lépni, hiszen Magyarország mind a veszélyhelyzet kihirdetésével, mind más lépésekkel más országok előtt volt, ezért láthatóan nem is emelkedik olyan mértékben Magyarországon a vírusgörbe, mint más országokban. S eközben mivel foglalkoznak az ellenzéki képviselők? Vágó István azon viccelődik, hogy a nyugdíjasoknak mi lesz az esetleges megbetegedési vagy halálozási aránya? A DK-s László Imre február 8-án azt mondja, hogy a kézfertőtlenítő, a szájmaszk és minden más az önkormányzati kötelezettség kategóriájába tartozik, majd két héttel később azt mondja, hogy ez nem az önkormányzat kötelezettsége, hanem az államé? Hogy Donáth Anna azon sajnálkozik, hogy az első fertőzött nem magyar, hanem külföldi állampolgár volt? [[Z. Kárpát Dániel közbeszól.]] És az ellenzéknek ráadásul a volt pártelnökök kell hogy tükröt [[Az elnök a csengő megkocogtatásával jelzi az időkeret leteltét.]] tartsanak, amikor Vona Gábor és Schiffer András azt mondja, hogy az ellenzéki pártok rosszul döntöttek [[Az elnök többször csenget.]] , és meg kellett volna szavazniuk a koronavírus-törvényt. Ez a valóság Magyarországon, tisztelt képviselő hölgyek és urak.
Köszönöm szépen, államtitkár úr. Tisztelt Országgyűlés! Szintén napirend előtti felszólalásra jelentkezett Halász János képviselő úr, a Fidesz képviselője: „Aktuális ügyek” címmel. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Ház! Lassan négy hete, hogy a kormány veszélyhelyzetet hirdetett a koronavírus-járvány miatt. Emlékezhetünk rá, hogy az első megbetegedést március 4-én regisztrálták, amikor két iráni diáknál mutatták ki a vírust. A kormány már egy héttel később nagyon gyorsan és átgondoltan, március 11-én kihirdette a veszélyhelyzetet. Ez időben meghozott, fontos intézkedés volt, hiszen hozzájárult ahhoz, hogy ne a Nyugat-Európában látott többezres számban, hanem jóval lassabban, kezelhetőbb mértékben nőjön a fertőzöttek számra. Minél fegyelmezettebben védekezünk, annál inkább mederben tudjuk tartani a járványt. A kormány az elmúlt hetekben is számos további intézkedést hozott a járvány lassítása, a magyar emberek egészségének, valamint a magyar családok, a gazdaság és a munkahelyek védelme érdekében. Emlékezhetünk rá, hogy átmeneti adómentességet kaptak magyarországi médiaszolgáltatások, turisztikai és vendéglátóipari cégek, valamint több mint 81 ezer kisvállalkozó kapott június 30-áig mentességet a kata-átalányadó fizetési kötelezettsége alól. Felfüggesztettük a kilakoltatásokat, lefoglalásokat és az adóvégrehajtásokat. A lejáró gyes-, gyet- és gyedjogosultságokat meghosszabbítottuk a veszélyhelyzet megszűntéig. Szintén meg lettek hosszabbítva a veszélyhelyzeti intézkedések, és számos új rendelet is született. A Fidesz-frakció üdvözli, hogy minden egészségügyi dolgozó bruttó 500 ezer forint pluszjuttatást kap. Köszönet illeti őket az áldozatos munkájukért. [[Taps a kormánypárti padsorokban.]] Tisztelt Ház! Ugyancsak fontos, a védekezést szolgáló döntést hozott a kormány azzal, hogy mától országszerte ingyenessé tette a közterületi parkolást. Már meg is jelent az ezzel kapcsolatos rendelet. Sajnos, erre hiába kértük többször korábban Karácsony Gergely budapesti főpolgármestert, ő erről hallani sem akart. Ehelyett ritkította a BKV járatait, és ez veszélyeztetheti a zsúfolt buszjáratok utasainak egészségét. A kormány döntése az ingyenes parkolásról segíti a járvány lassítását. Fontos döntések születtek a költségvetés alapvető átrendezéséről is. A kormány létrehozta a járvány elleni védekezés alapját, valamint a gazdaságvédelmet, a gazdaság újraindítását szolgáló alapot. Utóbbinál a kormány magán kezdte a takarékosságot, és összesen 1345 milliárd forintot csoportosít át a tárcáktól. A járvány elleni védekezési alap esetében pedig a közös teherviselés jelenik meg. Ebbe kell befizetni az idei párttámogatások 50 százalékát, a multinacionális láncokat terhelő kereskedelmi adót, a pénzügyi szektor hozzájárulását és a gépjárműadó önkormányzatoknak járó részét. Így a járvány elleni védekezési alap 663 milliárd forintot biztosít az intézkedésekhez. Elképesztőnek és megdöbbentőnek tartjuk, hogy az ellenzék tiltakozik a közös teherviselés ellen, és nem akar része lenni a megoldásnak. Hallhattuk ma is itt a parlamentben, itt is csak bekiabáltak, hangoskodtak. [[14.40]] Ezzel újra csak azt bizonyítják, hogy továbbra sem a vírus, hanem a kormány ellen akarnak küzdeni. [[Közbeszólás a kormánypárti padsorokból: Úgy van!]] Egymásra licitálnak, és a világ minden pénzét szétosztogatnák, a sor végén pedig eladósítanák Magyarországot, ahogy ezt tették korábban is. A kormány nyilvánvalóvá tette, hogy nem ezt az utat kívánja járni, nem akar visszatérni a segélyalapú gazdaság időszakába, hanem megőrzi Magyarország függetlenségét és a munkaalapú gazdaságot. Ezért legalább annyi új munkahelyet kell majd teremtenünk, mint amennyi a koronavírus-járvány következtében megszűnik; újra kell indítanunk a gazdaságot. A miniszterelnök úr által ma bejelentett gazdaságvédelmi akcióterv is ezt szolgálja. 2010-ben már megmutattuk, hogy ha összefogunk, akkor ezt meg tudjuk valósítani. Tegyünk így most is! A Fidesz-frakció ebben is teljes erejével támogatja a kormányt. Köszönöm a figyelmüket. [[Taps a kormánypártok soraiból.]]
Köszönöm, képviselő úr. A kormány nevében az elhangzottakra Tállai András államtitkár úr fog válaszolni. Öné a szó, államtitkár úr.
Köszönöm szépen. Elnök Úr! Tisztelt Országgyűlés! Tisztelt Képviselő Úr! Először én is arra reagálnék, ami kritika, vád érte a kormányt, hogy későn hozott meg a vírus terjedése idején döntéseket. Én szeretném elmondani, hogy az első gazdaságvédelmi döntések, család- és vállalkozásvédelmi döntések a veszélyhelyzet kihirdetését követő hét napon belül megszülettek. Szeretném elmondani, hogy Európában egyedülálló módon a magyar kormány mondta ki, hogy nem kell a hitelek tőke- és kamatfizetési kötelezettségének eleget tenni december 31-éig. Mindenki eldöntheti. Ez több százezer ügyletet érint vállalkozási szinten és több millió ügyletet érint magánszemélyek szintjét. Erre időt kapott mindenki, hogy eldönthesse, éle ezzel a lehetőséggel, vagy nem él ezzel a lehetőséggel. Az első és legfontosabb üzenet, amit a kormány elküldött a veszélyhelyzet kihirdetését követő hetedik napon, hogy biztonság. Biztonság, hiszen egy olyan helyzetben, amikor az ember nem tudja, hogyan tud törleszteni, mi lesz a munkahelyével, mi lesz a jövedelmével, el tudja dönteni, így ezt a kötelezettségét, ami a családját terheli, nem kell törleszteni. Majd nagyon fontos az, hogy a válságágazatokban, több mint 15 ezer vállalkozást érintően 300 ezer embernek nem kell szociális hozzájárulási adót fizetni. Ehhez jön még, hogy közel 100 ezer embernek nem kell ezt a bizonyos katát és kedvezményezett kiva adót fizetni. Azt tudjuk mondani, hogy az adózást és járulékfizetést illetően mintegy 500 ezer vállalkozást és munkavállalót érintett a kormány első gazdaságvédelmi intézkedése. Így épül ez egymásra, szépen, tudatosan és következetesen. Ennek a következő döntése, amit ma a miniszterelnök úr bejelentett, a gazdaságvédelmi alap létrehozása és azon belül öt rész. A legfontosabb a munkahelyek megvédésével kapcsolatos kormányzati döntés, amelynek a lényege, hogy a kormány kész átvállalni bizonyos bérköltségeknek egy jelentős részét. Munkahelyteremtésre 450 milliárd forintot különít el, amivel beruházásokat fog létrehozni, és új vállalkozásoknak fog lendületet, lehetőséget adni. Fontos, hogy a működő vállalkozások megkapják a vállalati finanszírozáshoz a kamat- és garanciatámogatást a hitelekhez, ami 2000 milliárd forintot fog jelenteni. És nagyon fontos döntés az is, hogy a családok és a nyugdíjasok védelme érdekében 13. havi nyugdíjat fog kifizetni a már említett módon, évente egy-egy heti nyugdíjkifizetéssel, ami 2021 februárjában fog kezdődni. Az ellenzék persze ezt lekicsinyli, de azért azt ne felejtsük el, hogy 2008-2009-ben, amikor lényegében ugyanilyen válságban volt az ország, akkor nem nyugdíjat adtak és emeltek, hanem nyugdíjat vettek el az emberektől; nem állami bértámogatást adtak, hanem munkahelyeket szüntettek meg, és emberek százezreit küldték, tették munkanélkülivé. Tisztelt Országgyűlés! Tisztelt Képviselőtársaim! Ennek a részletei a mai és a holnapi napon fognak nyilvánosság elé kerülni, nyilván akkor lényegesen többet fogunk tudni, és meg fogjuk látni, hogy ez a döntés, amit miniszterelnök úr ma délben bejelentett, érdemi segítséget fog adni a magyar vállalkozásoknak, a magyar családoknak, érdemi segítséget fog adni több százezer embernek vagy akár milliók számára is. Az akcióterv volumenét tekintve eléri a GDP 18-22 százalékát, ami, azt gondolom, elegendő lesz arra, hogy a válságba jutott embereket, vállalkozásokat és a gazdaságot a kormány ezzel ki fogja tudni segíteni. Köszönöm szépen. [[Taps a kormánypártok soraiból.]]
Köszönöm, Tállai András államtitkár úr. Tisztelt Országgyűlés! A napirend előtti felszólalások végére értünk. Most felkérem Hiszékeny Dezső jegyző urat, hogy ismertesse a további, napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Kálló Gergely, Jobbik; Varga-Damm Andrea, Jobbik; Z. Kárpát Dániel, Jobbik; Gurmai Zita, MSZP; Varju László, DK; Simicskó István, KDNP.A holnapi napon napirend előtti felszólalásra jelentkeztek a következő képviselők: Tordai Bence, Párbeszéd; Csárdi Antal, LMP; Vadai Ágnes, DK; Korózs Lajos, MSZP; Lukács László György, Jobbik; Nacsa Lőrinc, KDNP; Bánki Erik, Fidesz. A holnapi napon napirend utáni felszólalásra jelentkezett Varga-Damm Andrea, Jobbik; Z. Kárpát Dániel, Jobbik; Potocskáné Kőrösi Anita, Jobbik; Keresztes László Lóránt, LMP; Varga László, MSZP. A szerdai napon napirend utáni felszólalásra jelentkezett Varga-Damm Andrea, Jobbik; Z. Kárpát Dániel, Jobbik; Keresztes László Lóránt, LMP.
Köszönöm szépen, jegyző úr. Tisztelt Országgyűlés! Tájékoztatom önöket, hogy Boldog István, Fidesz, országgyűlési képviselő mentelmi jogának felfüggesztésére irányuló indítvány érkezett 2020. április 2-án a KSB. 3590/2017/70. számon a legfőbb ügyésztől közvádas ügyben. Ugyancsak 2020. április 2-án Kálló Gergely, Jobbik, országgyűlési képviselő mentelmi jogának felfüggesztésére irányuló indítvány is érkezett a KSB. 2493/2019/4. számon a legfőbb ügyésztől szintén közvádas ügyben. Az indítványokat a házelnök úr megvizsgálásra kiadta a Mentelmi bizottságnak, és tájékoztatom önöket, hogy a Mentelmi bizottság mindkét képviselő ügyében H/10014. és H/10015. számokon benyújtotta határozati javaslatát. Így a napirendi javaslat szerint a mentelmi jog felfüggesztésének kérdéséről a mai ülésnapon döntünk. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre a házelnöki jogkörben előterjesztett javaslat alapján döntünk. A szavazás előtt a szavazógépek működőképességének ellenőrzése céljából jelenlét-ellenőrzést tartunk. Kérem, nyomják meg szavazógépük valamelyik gombját, és ha valaki úgy érzékeli, hogy a gépe nem működik, kérem, jelezze azt! Most szavazzanak jelennel! [[Szavazás.]] Jelen van 162 képviselő, távol van 37 képviselő. Kérem, működik mindenkinek a gombja? [[Nem érkezik jelzés.]] Jelentkezőt nem látunk. [[14.50]] Tisztelt Országgyűlés! Most az elnöki jogkörben előterjesztett napirendi javaslatról döntünk. A Fidesz képviselőcsoportja azt kezdeményezte, hogy a mai ülésnapon a második olvasatos vitát követő határozathozatalokra a napirendi javaslatban eredetileg jelzett 15 óra 30 perc helyett 15 óra 50 perckor kerüljön sor. Kérdezem a tisztelt Országgyűlést, hogy elfogadjae a napirendi ajánlás módosítására tett fenti indítványt. Kérem, kézfelemeléssel szavazzanak! [[Szavazás.]] Köszönöm szépen, látható többség. Az Országgyűlés a javaslatot elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem önöket, hogy elfogadjáke ezt az iménti módosítással együtt. Kérem, kézfelemeléssel szavazzanak! [[Szavazás.]] Megállapítom, hogy az Országgyűlés látható többsége a módosított napirendi javaslatot elfogadta. Tisztelt Országgyűlés! Házbizottsági egyetértés hiányában a B/8988/2. számú javaslatomban azt kezdeményezem, hogy az Országgyűlés kérje fel a kijelölt Igazságügyi bizottságot „A Nemzeti Adatvédelmi és Információszabadság Hatóság Beszámolója a 2019. évi tevékenységéről” című, B/8988. számú előterjesztés határozathozatalára. Kérdezem önöket, egyetérteneke javaslatommal. Gombnyomásos szavazás következik. Kérem, most szavazzanak! [[Szavazás.]] Az Országgyűlés a kijelölt bizottságot 122 igen szavazattal, 39 nem ellenében, tartózkodás nélkül a határozathozatalra felkérte. Tisztelt Országgyűlés! Bejelentem, hogy mivel a frakciók bizottsági tagcserére nem tettek indítványt, ezért személyi javaslatokról nem döntünk. Tisztelt Országgyűlés! Most a T/9677. számú törvényjavaslat második olvasatos vitájára kerül sor. Felkérem azokat a képviselőket, akik a vitában nem kívánnak részt venni, hogy valamennyiünk egészségének megőrzése érdekében a főigazgatói tájékoztató szerinti rendben hagyják el az üléstermet. És arra is kérem képviselőtársaimat, hogy az ülésteremben a vita során kizárólag a soron következő felszólaló és az azt követő két felszólalásra váró tartózkodjon. A vita a belső televíziós közvetítőrendszeren keresztül mindenki számára követhető, és a fentiek betartásához az ülésvezető elnök is segítséget nyújt. Tisztelt Országgyűlés! Egyperces technikai szünetet tartunk. Kérem szépen, hogy aki nem vesz részt a vitában, fáradjon ki a folyosóra. [[Rövid szünet. Számos képviselő távozik az ülésteremből. Az elnök csenget.]] Tisztelt Országgyűlés! Tehát soron következik az egyes törvényeknek a különleges jogállású szervekről és az általuk foglalkoztatottak jogállásáról szóló 2019. évi CVII. törvény hatálybalépésével összefüggő, valamint jogharmonizációs célú módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/9677. sorszámon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. 15 perces időkeretben adom meg a szót Vécsey László képviselő úrnak, a bizottság előadójának.
Köszönöm a szót. Tisztelt Elnök Úr! Tisztelt Ház! Tájékoztatom önöket, hogy a Törvényalkotási bizottság a 2020. április 2-án tartott ülésén megtárgyalta az egyes törvényeknek a különleges jogállású szervekről és az általuk foglalkoztatottak jogállásáról szóló 2019. évi CVII. törvény hatálybalépésével összefüggő, valamint jogharmonizációs célú módosításáról szóló T/9677. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 24 igen szavazattal, nem szavazat nélkül, 9 tartózkodás mellett elfogadta.Tisztelt Ház! Az előttünk fekvő törvényjavaslat két célkitűzést fogalmaz meg. Egyrészt biztosítani kívánja a különleges jogállású szervekről és az általuk foglalkoztatottak jogállásáról szóló törvény maximális mértékű jogrendszerbeli koherenciáját, másrészt pedig a tisztességtelen piaci magatartás és a versenykorlátozás tilalmáról szóló törvény módosításán keresztül növelni kívánja a Gazdasági Versenyhivatal eljárásának és jogérvényesítésének hatékonyságát. Tisztelt Képviselőtársaim! A javaslat jogtechnikai jellegű módosításai az idézett törvény 2. §-ában felsorolt különleges jogállású szervek szabályozását rendező speciális törvényeket érintik. A módosítási szándékok nemcsak a Küt. jogrendszerbeli, hanem magának a törvénynek a belső koherenciáját is igyekeznek biztosítani. Mindez a jogalkalmazás szempontjából igen fontos, hiszen a törvény rendelkezéseinek pontosításán keresztül azok értelmezését segítik elő. A versenyjogi eljárásokat szabályozó normák módosítására az ECN+ névvel fémjelzett európai parlamenti és tanácsi irányelv hazai jogba való átültetése szolgáltat indokot. A módosítás elsődlegesen a nemzeti versenyhatóság rendelkezésére álló eszközöket pontosítja vagy terjeszti ki hatékonyabb és reményeink szerint eredményesebb jogérvényesítés céljára, valamint az ECN+ irányelvben megfogalmazottakra is tekintettel. Az irányelv átültetése következtében a hazai jogi szabályozásban megjelenő változások főként a jogérvényesítés eszközeinek erősítését szándékoznak elérni, de mindemellett az eljárás alá vont vállalkozások és a Gazdasági Versenyhivatal közötti együttműködést és a tagállami versenyhatóságok között nyújtható jogsegélyek köreinek kiszélesítését is még hatékonyabbá kívánják tenni. Tisztelt Országgyűlés! A Ház asztalán fekvő törvényjavaslat egyaránt megfelel a hazai jogrend koherenciájának biztosítása, valamint az uniós tagságunkból fakadó jogharmonizációs kötelezettségünk teljesítése szempontjainak, ily módon pedig joggal számíthat képviselőtársaim támogató szavazataira. Köszönöm figyelmüket. [[Taps a kormányzó pártok padsoraiból.]]
[[Pillanatnyi szünet.]] Elnézést, de a saját mikrofonomat tiltottam le, és alig találtam meg. Köszönöm szépen, képviselő úr. Államtitkár úr jelezte, hogy majd később kíván hozzászólni az előterjesztő nevében. A kijelölt Igazságügyi bizottság nem állított előadót. Most a képviselői felszólalások következnek a napirend szerinti időkeretekben, amiket látnak a kijelzőtáblán. A vita során kétperces hozzászólásra nincsen lehetőség. Megadom a szót Varga-Damm Andrea képviselő asszonynak, Jobbik. [[15.00]]
Köszönöm a szót, elnök úr. Tisztelt Ház! Tisztelt Képviselőtársaim! A T/9677. számú törvényjavaslat 44 törvény módosítását kezdeményezi. Valóban, a törvények nagy része technikai jellegű módosítás. Viszont van két nagyon fontos része: az egyik a közszolgálatban dolgozó, különleges státuszú új személyek és szervezetek különböző, az általánostól eltérő javadalmazási, szabadságolási és mindenféle kedvezményeket tartalmazó része; a másik pedig a versenyfelügyeleti eljárásra vonatkozó törvény meglehetősen erőteljes és álláspontom szerint nem a versenyfelügyeleti tevékenység hatékonyságát szolgáló javaslatai. Tulajdonképpen a különleges jogállású szervezetekkel és a náluk dolgozó közszolgákkal a kormányzat egy közszolgálati kasztrendszert hozott létre, lassan kezdünk valóban nemcsak társadalmi, hanem közjogi szempontból is Indiára hasonlítani. [[Moraj a kormánypárti padsorokból.]] Azt kell mondanom, hogy az a fajta szemlélet, amely a különleges jogállású szervezeteket és az azokban tevékenykedő, különösen vezető állású személyeket illetményhez, szabadsághoz és egyéb kedvezményhez juttatja, olyan szintű szakadást hoz létre a közszolgálat rendszerében, amilyen szakadás már a gazdagok és a szegények között a társadalomban létrejött. Meg kell mondanom, hogy amikor olvasgattam például a 20 napos pótszabadságot nagyon sok intézmény első számú vezetőjénél, illetve vezető testületi tagjainál, akkor az jutott eszembe, hogy ha valaki szenvedélyének tekinti a munkát és szenvedélye az a hivatás, amit gyakorol, elég nehezen tudom elképzelni, hogy két és fél hónapot legyen évente szabadságon. Egészen meglepő számomra, rátérve a versenyfelügyeleti részre, amint már a vezérszónoki felszólalásomban is elmondtam, ez a fajta megközelítés, hogy a Gazdasági Versenyhivatal erőforrásai függvényében saját maga mindenféle, egyébként akár a jogsértettek álláspontja, a jogsértettek érdeke figyelmen kívül hagyásával prioritásokat határozhat meg azokon a területeken, ahol eljárást folytat, ahol aztán jogsértéseket állapít meg, ez olyanfajta alkotmányos jogsértés, amit nagyon ritkán tapasztalunk jogállami keretek között. Ha úgy ítéli meg a magyar kormány és akár az Európai Unió, mert való igaz, hogy az Európai Unióban felmerültek ezek a lehetőségek, hogy a versenyhivatalok erőforrásaikhoz igazítsák azokat a szakterületeket, amelyeket prioritásként kijelölhet a rendkívül gyorsan változó globális gazdaság kihívásai miatt, de azt gondolom, amit a vezérszónoklatomban is elmondtam, hogy Magyarország egy speciális hely, itt tulajdonképpen egy bizonyos üzleti kör kezében összpontosul a magyar piac jelentős része. Meg kell mondanom, hogy a járványt követően és olvassuk már nap mint nap az erről szóló szakcikkeket olyan szintű tőkekoncentrációk lesznek és a tönkrement vállalatok piacának megszerzése érdekében, ezek felvásárlásával az iszonyatos nagy tartalékokkal bíró, ma is rendkívül erős, gyakran monopolhelyzetben lévő vállalatok révén megint olyan többlettőke-koncentráció alakul ki, ahol a Gazdasági Versenyhivatalnak nagyon is lesz feladata. Azt láttuk az elmúlt tíz évben, hogy erről a feladatáról elfeledkezett és megkapta ennek jutalmát, alkotmánybíró lett a tíz évig elnöklő gazdasági versenyhivatali vezető, de én mégis abban reménykedek, hogy hátha ezt a területet, a gazdasági versenyhivatali területet vissza lehet terelni abba, amiért annak idején a jogállami keretek között létrehozták. Elfogadhatatlan számomra a Tptv. 55/E. §-a, amely a következőképpen szól: nem lehet felhasználni perben az ügyfél tudomására jutott információt, amíg nem fejeződött be az eljárás. De, kérem szépen, ez egy olyan komoly visszaélésre ad okot, ami elfogadhatatlan. Lehet, hogy a jogszabályban meg vannak határozva egy versenyfelügyeleti eljárásban a határidők, de azt saját maga a versenyhivatal könnyedén meghosszabbíthatja, további bizonyításokat vesz fel, szerez be adatokat, és végtelenségig tudja elhúzni, és azok a jogsérelmet szenvedettek, akik pont ezek miatt a jogsértések miatt voltak kénytelenek arra, hogy akár kártérítés iránt pert indítsanak, tulajdonképpen addig, amíg ez az eljárás nem ér véget, nem tudják a perekben az egzakt bizonyítékokat felhasználni, és ezzel tulajdonképpen maga a jogalkotó hiúsítja meg, hogy eredményesen tudják a jogsértéseiket kártérítéssel enyhíteni. A 64/A. §: bizonyíték nem használható fel abban az esetben, ha jogsértéssel szerezték be. Ebben a vonatkozásban szeretném tisztelettel megkérdezni az Igazságügyi Minisztérium képviselőjét, hogy ez a mondat nem hiányzike a büntetőeljárási törvényből és a polgári perrendtartásból. Mert már bocsánatot kérek, de rendre az anyagi igazság kiderítése érdekében jogsértéssel szerzett bizonyítékokat perdöntő bizonyítékként használnak fel, különösen a büntetőeljárásokban. Tudjuk jól, hogy jogállami keretek között, a demokrácia bölcsőiben abban az esetben, ha jogsértően szereztek be egy bizonyítékot, már száz éve nem lehet felhasználni bírósági perekben, Magyarországon azonban ez gyakorlatilag rendre így van. Ha az egész módosítással létrejött versenyhivatali új rendszer legfőbb tulajdonságát kellene elmondanom, még ha a minisztérium álláspontja az volt is, hogy valamilyen módon cizellálja, diverzifikálja ennek az intézménynek a működését, akkor azt mondanám, hogy kifejezetten a jogsértők javára és kifejezetten a sérelmet szenvedettek terhére változik a versenyhivatali eljárás. Meg kell mondanom, az elején én még azt javasoltam a politikai közösségemnek, a frakciónak, hogy tartózkodjunk e törvénynél, de mind a kasztrendszer, mind a versenyhivatali eljárási módosítások arra a következtetésre juttattak, hogy nem javasoltam a frakciónak, hogy ezt a törvényt megszavazzuk. Köszönöm figyelmüket. [[Taps a Jobbik padsoraiból.]]
Köszönöm szépen, képviselő asszony. Tisztelt Országgyűlés! Megadom a szót Z. Kárpát Dániel képviselő úrnak, Jobbik.
Tisztelt Elnök Úr! Tisztelt Ház! Amikor a Gazdasági Versenyhivatalt és eljárásrendjét illető vitákra kerül sor, rosszabb években ez évente egyszer szokott felmerülni a jelentések kapcsán, akkor rendre megismételjük azokat a kritikákat, amelyek 2010 óta visszaköszönnek. Most államtitkár úr figyelmébe két nagyon rövid és jelenkori eseményt szeretnék ajánlani, amelyek kezelése kapcsán én még hiányosnak érzem mind a kormányzati kommunikációt, mindazt a törvénykezési háttért, amely amúgy lehetővé tenné ezt a kezelést. Egyrészt az utóbbi napokban népszerű ismert személyek nevének, fotójának felhasználásával kíván több cég, társaság meggyőzni valamely termék vagy szolgáltatás vírusellenes vélt hatásáról, lehet, hogy valós hatásosságáról fogyasztói köröket. Úgy látom, hogy ezen kérdéskör kapcsán tulajdonképpen semmilyen ellenerőt nem tapasztalnak ezek a cégek, és tudom, hogy szorosan nem feltétlen a most tárgyalt módosításhoz tartozik mindez, de mégis egyfajta csomagra szükség lenne ebben a kérdésben, és ezen vitakör, ezen vitatéma és a vita keretei lehetővé teszik talán, hogy ezt a figyelmeztetést megosszuk önökkel. A teljesen ismeretlen, hihetetlen gyorsaságú gyógyulást ígérő, csodahatású készítmények kérdésköre ugyanilyen. Azt látjuk, államtitkár úr, hogy ezekből nem szabad politikai vitakérdést csinálni. Attól függetlenül, hogy mi különböző pártokhoz tartozunk, ezek a kérdéskörök most azonnal kezelendők. Nem biztos, hogy van időnk arra, hogy akár egy határozati vagy törvényjavaslatot 30 nap alatt átcsorgassunk a rendszeren és azt követően legyen ebből cselekvés. Az a kérésem tehát, hogy kimondottan fogyasztóvédelmi megközelítésből erre a problémakörre csapjanak le, a nyerészkedőket, a korábbi szándékokhoz, kiszólásokhoz hasonlóan, azok szellemében mindenképpen juttassák oda, ahova valók, álláspontom szerint a vádlottak padjára. Köszönöm, ha befogadják ezt a figyelmeztetést, jó szándékú tanácsot. [[Taps a Jobbik padsoraiból.]]
Köszönöm, képviselő úr. Megkérdezem, hogy a fennmaradt időkeretekben kíváne még valaki a felszólalás lehetőségével élni. [[Senki sem jelentkezik.]] Jelentkezőt nem látok. Tisztelt Országgyűlés! A vitát lezárom. Megadom a szót az előterjesztőnek, Völner Pál államtitkár úrnak. [[15.10]]
Köszönöm a szót, elnök úr. Először is köszönöm, hogy amennyire tudtunk, szakmai keretek között maradtunk a vitánál, a törvényjavaslatnál, ami az elmúlt hetekben nem volt mindig egyszerű, és nem mindig volt tapasztalható. Varga-Damm Andrea képviselőtársamnak volt néhány kérdése, például a szabadságok tekintetében. Nincs változás, ugyanannyi a szabadság, csak megbontották alap- és pótszabadságra a korábbi helyzethez képest. Ha ezzel kapcsolatban voltak problémák, akkor a Jobbik nyugodtan nyújthatott volna be módosító javaslatokat, a bizottságok nyilván meg tudták volna vitatni az ez irányú igényeket. A másik, hogy a különleges jogállású szervek függetlenségét garantálni kell. Tehát az nem engedhető meg, hogy bármilyen hátrányt elszenvedjenek az ott dolgozók, és ezeknek a szervezeteknek a vonzereje korlátozódjon. A gazdasági koncentrációkról is szó volt. Ha belegondolunk, hogy a magyar cégeknek is minél nagyobb esélyt akarunk biztosítani, akkor ahhoz nyilván megfelelő cégnagyság is kell. Ha megnézik a korábbi meghatározó cégeket, a Molhoz vagy az OTP-hez képest szerintem semmiféle olyan koncentráció nem jött még létre, ami a Gazdasági Versenyhivatal ez irányú tevékenységét megkérdőjelezhetővé tenné. Z. Kárpát Dániel képviselőtársam felvetette, hogy a vírusellenes szereknél vannak visszaélések. Hál’ istennek, megvannak a megfelelő jogszabályok, amennyiben ilyen visszaélésekre kerül sor. Hallhattunk már büntetőeljárásokról, amelyek indultak az internetes csalássorozatokkal kapcsolatban. Ezekre felhívjuk a figyelmet. Remélem bár nem függ szorosan össze ezzel a kérdéskörrel, tehát nem elsősorban versenyhivatali kérdésekről beszélünk , hogy ezekben is majd megnyugtató eredmények fognak születni. Még egyszer köszönöm mindenkinek az aktivitását, és kérem a törvényjavaslat támogatását. Köszönöm. [[Taps a kormánypártok soraiban.]]
Köszönöm, Völner államtitkár úr. Tisztelt Országgyűlés! A határozathozatalokra a mai ülésnapon kerül sor. Tisztelt Országgyűlés! Most 15 óra 50 percig szünetet rendelek el. Ezt követően határozathozatalokkal folytatjuk munkánkat. Amennyiben a szünet időtartamára el kívánják hagyni az üléstermet, mindannyiunk egészségének megőrzése érdekében azt a korábban megküldött főigazgatói tájékoztatónak megfelelően tegyék meg. (Szünet: 15.12 15.53 Elnök: dr. Latorcai János Jegyzők: dr. Szűcs Lajos és Hiszékeny Dezső)
Tisztelettel köszöntöm képviselőtársaimat. Kérem, foglalják el helyüket, kormánypárti képviselőtársaimat is arra kérem, hogy foglalják el helyüket. Most a napirend szerinti határozathozatalokkal folytatjuk munkánkat. Tisztelt Országgyűlés! Mielőtt megkezdjük a szavazási eljárást, a szavazógépek működőképességének ellenőrzése érdekében jelenlét-ellenőrzést tartunk. Kérem, ahogy megjelennek a „jelen” feliratok, nyomják meg szavazógépük valamelyik szavazógombját. Igen, most! Megállapítom, hogy az Országgyűlés határozatképes, mivel 189 képviselő van jelen és 10 van távol. Most soron következik az egyrészről az Európai Unió és tagállamai, másrészről a Koreai Köztársaság közötti keretmegállapodáshoz a Horvát Köztársaság Európai Unióhoz történő csatlakozására tekintettel készült jegyzőkönyv kihirdetéséről szóló T/9467. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/9467/5. számon, összegző jelentését pedig T/9467/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/9467/5. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 186 igen, 2 nem szavazattal, tartózkodás nélkül elfogadta. Most a zárószavazás következik. Kérdezem a tisztelt Országgyűlést, elfogadjae a T/9467/7. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 190 igen szavazattal, ellenszavazat és tartózkodás nélkül elfogadta. Most soron következik a származási hely feltüntetése érdekében a polgárok személyi adatainak és lakcímének nyilvántartásáról szóló 1992. évi LXVI. törvény és az anyakönyvi eljárásról szóló 2010. évi I. törvény módosításáról szóló T/9473. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/9473/6. számon, összegző jelentését pedig T/9473/7. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/9473/6. számú összegző módosító javaslatát. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslatot 188 igen szavazattal, ellenszavazat és tartózkodás nélkül elfogadta. Most a zárószavazás következik. Kérdezem a tisztelt Országgyűlést, elfogadjae a T/9473/8. számú egységes javaslatot. Kérem, szavazzanak! [[Szavazás.]] Kimondom a határozatot: az Országgyűlés az egységes javaslatot 190 igen szavazattal, ellenszavazat és tartózkodás nélkül elfogadta. [[Taps a kormánypártok soraiban.]] Tisztelt Képviselőtársaim! Most soron következik az egyes törvényeknek a különleges jogállású szervekről és az általuk foglalkoztatottak jogállásáról szóló 2019. évi CVII. törvény hatálybalépésével összefüggő, valamint jogharmonizációs célú módosításáról szóló T/9677. számú törvényjavaslathoz benyújtott összegző módosító javaslatról történő döntés és a zárószavazás. A határozathozatal előtt tájékoztatom önöket, hogy ha a zárószavazás során az Országgyűlés nem fogad el minősített többséget igénylő rendelkezést, a határozati házszabály 50. § (3) bekezdése alapján ez a döntése egyúttal a sarkalatossági záradék elhagyására is kiterjed. A Törvényalkotási bizottság összegző módosító javaslatát T/9677/7. számon, összegző jelentését pedig T/9766/8. számon terjesztette elő. Tájékoztatom a tisztelt Házat, hogy a határozati házszabály 48. § (2) bekezdése alapján az előterjesztő a T/9677/7. számú összegző módosító javaslat 21. pontjáról, valamint a tartalmilag összefüggő 41., 43., 45. és 52. pontjairól külön szavazást kezdeményezett. Először a külön szavazásra kért pontokról, majd az összegző módosító javaslat minősített többséget igénylő részéről határozunk. Ezután döntünk az összegző módosító javaslat további pontjairól. Először az összegző módosító javaslat külön szavazásra kért, egyszerű többséget igénylő 21. pontjának elfogadásáról határozunk. Kérdezem a tisztelt Országgyűlést, elfogadjae a T/9677/7. számú összegző módosító javaslat egyszerű többséget igénylő 21. pontját. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat külön szavazásra kért 21. pontját 4 igen, 172 nem szavazat és 14 tartózkodás mellett nem fogadta el. Most az összegző módosító javaslat külön szavazásra kért, egyszerű többséget igénylő, tartalmilag összefüggő 41., 43., 45. és 52. pontjainak elfogadásáról határozunk. Kérdezem a tisztelt Országgyűlést, elfogadjae a T/9677/7. számú összegző módosító javaslat egyszerű többséget igénylő, tartalmilag összefüggő 41., 43., 45. és 52. pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat külön szavazásra kért iménti pontjait 137 igen, 41 nem szavazat és 13 tartózkodás mellett elfogadta. [[16.00]] Most az összegző módosító javaslat további pontjairól döntünk. Arra figyelemmel, hogy a 37. és 57. pontok elfogadásához minősített többség szükséges, a határozathozatalra két részletben kerül sor. Először a minősített többséget igénylő részről határozunk, amelynek elfogadásához a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, elfogadjae a T/9677/7. számú összegző módosító javaslat minősített többséget igénylő 37. és 57. pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat minősített többséget igénylő pontjait 138 igen szavazattal, 39 nem ellenében, 12 tartózkodással elfogadta. Most az összegző módosító javaslat egyszerű többséget igénylő további pontjairól határozunk. Kérdezem a tisztelt Országgyűlést, elfogadjae a T/9677/7. számú összegző módosító javaslat egyszerű többséget igénylő további pontjait. Kérem, szavazzanak! [[Szavazás.]] Kimondom a határozatot: az Országgyűlés az összegző módosító javaslat egyszerű többséget igénylő további pontjait 135 igen szavazattal, 39 nem ellenében, 16 tartózkodással elfogadta. Arra figyelemmel, tisztelt képviselőtársaim, hogy az imént az Országgyűlés nem fogadta el az összegző módosító javaslat minden pontját, a zárószavazás során a törvényjavaslatnak az összegző módosító javaslat elfogadott pontjaival módosult szövegéről döntünk. Felhívom szíves figyelmüket, hogy az Alaptörvény meghatározza a módosult törvényjavaslat minősített többséget igénylő rendelkezéseinek körét. Ezek elfogadásához a jelen lévő országgyűlési képviselők kétharmadának igen szavazata szükséges. Erre figyelemmel a zárószavazásra két részletben kerül sor. Kérdezem a tisztelt Országgyűlést, elfogadjae a T/9677. számú módosult törvényjavaslat minősített többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat minősített többséget igénylő rendelkezéseit 134 igen szavazattal, 36 nem ellenében, 21 tartózkodással elfogadta. Most a módosult törvényjavaslat egyszerű többséget igénylő részeiről határozunk. Kérdezem a tisztelt Országgyűlést, elfogadjae a T/9677. számú módosult törvényjavaslat egyszerű többséget igénylő rendelkezéseit. Kérem, szavazzanak! [[Szavazás.]] Kimondom a határozatot: az Országgyűlés a módosult törvényjavaslat egyszerű többséget igénylő rendelkezéseit 134 igen szavazattal, 35 nem ellenében, 21 tartózkodással elfogadta. Tisztelt Országgyűlés! Most mentelmi ügyek határozathozatala következik. Tájékoztatom önöket, hogy Boldog István országgyűlési képviselő úr mentelmi jogának felfüggesztésére irányuló indítvány érkezett 2020. április 2. napján, a KSB. 3590/2017/70. számon a legfőbb ügyész úrtól közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Erről az Országgyűlés vita nélkül határoz. A határozathozatal előtt megadom a szót Hargitai János képviselő úrnak, a Mentelmi bizottság elnökének, aki a bizottság javaslatát ötperces időkeretben szóban indokolja. Parancsoljon, elnök úr, öné a szó.
Elnök Úr! Tisztelt Országgyűlés! A legfőbb ügyész átiratában kereste meg az Országgyűlés elnökét, tőle kapta az átiratot a Mentelmi bizottság. Ebben a legfőbb ügyész úr Boldog képviselő úrral szemben hivatali vesztegetés, vesztegetés elfogadásának bűntette, valamint versenykorlátozó megállapodás közbeszerzési eljárásban bűntette miatt kéri a mentelmi jogának felfüggesztését. A tényállási leírásokból megállapítható, hogy 2015-től kezdődően területi operatív programok… emlékeztetőül: a megyei önkormányzatoknak van az ilyen programok elbírálásában jelentős szerepe. Ezek befolyásolásában, egy település esetében három pályázat sikeres előmozdításában vett részt a képviselő úr a legfőbb ügyész álláspontja szerint, és ezekben az eljárásokban közbeszerzési eljárásokat is befolyásolt, és előnyt fogadott el más társaival együtt. A cselekménysort megalapozzák lehallgatások, tanúvallomások és másfajta eljárási cselekmények. A bizottság tartotta magát ahhoz a gyakorlathoz, amit eddig mindig töretlenül követett: megállapította, hogy egy közvádas eljárásról van szó, és ezért egyhangúlag döntött arról, hogy a mentelmi jog felfüggesztését javasolja az adott ügyben. Egyben ezt Boldog képviselő úr írásban kérte is a Mentelmi bizottságtól. Köszönöm a figyelmet.
Köszönöm szépen, elnök úr. Most megkérdezem Boldog István képviselő urat, kíváne élni a felszólalás lehetőségével. [[Jelzésre:]] Nem kíván. Köszönöm szépen. Tisztelt Országgyűlés! Most a határozathozatal következik. Emlékeztetem önöket, hogy a Mentelmi bizottság úgy foglalt állást, hogy a képviselő úr mentelmi jogát az Országgyűlés függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Boldog István országgyűlési képviselő mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Boldog István képviselő úr mentelmi jogát 186 igen szavazattal, ellenszavazat és tartózkodás nélkül felfüggesztette. Most Kálló Gergely országgyűlési mentelmi ügyének határozathozatala következik. Tájékoztatom önöket, hogy Kálló Gergely országgyűlési képviselő úr mentelmi jogának felfüggesztésére irányuló indítvány érkezett 2020. április 2. napján, a KSB. 2493/2019/4. számon a legfőbb ügyész úrtól közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Erről az Országgyűlés vita nélkül határoz. A határozathozatal előtt megadom a szót Hargitai János képviselő úrnak, a Mentelmi bizottság elnökének, aki a bizottság javaslatát ötperces időkeretben szóban is indokolja. Parancsoljon, elnök úr, öné a szó.
Elnök Úr! Tisztelt Országgyűlés! A legfőbb ügyész átiratában rongálás vétsége miatt kérte a képviselő úr mentelmi jogának felfüggesztését. A tényállások között megállapítható, hogy még az európai parlamenti választások előtt Kálló Gergely három társával együtt a XI. és XII. kerületben a Fidesz és a KDNP plakátjait rongálta meg, 18 esetben hirdetőoszlopot, nyolc esetben hirdetőtáblát. Itt is közvádas ügyről van szó, ezért a Mentelmi bizottság egyhangúlag indítványozza az Országgyűlésnek, hogy a képviselő úr mentelmi jogát az adott ügyben függessze fel. [[16.10]]
Köszönöm szépen. Megkérdezem Kálló Gergely képviselő urat, kíváne élni a felszólalás lehetőségével. [[Jelzésre:]] Igen. Parancsoljon, képviselő úr, öné a szó.
Hát… [[Közbeszólások a kormánypártok soraiból.]] Tisztelt Ház! Tisztelt Elnök Úr! Tisztelt Boldog István Bűntársam! Örömömre szolgál, hogy ilyen vészterhes időkben, ilyen vészhelyzeti protokoll esetén a Legfőbb Ügyészség ilyen gyorsan dolgozik. Simonka György mentelmi jogának felfüggesztésére hónapokat kellett várni, Boldog István mentelmi jogának felfüggesztésére hónapokat kellett várni, nekem elég volt három hetet. Ezt kívánom, ilyen gyorsaságot kívánok a hétköznapokban az ügyészségnek!Mit is követtem el? Ha röviden szeretnék válaszolni, semmit. Semmit az égegyadta világon, legalábbis bűncselekményt az önök olvasata szerint sem. Az elmúlt napokat azzal töltöttem, hogy rendőrségi feljelentéseket kerestem 2018-ból, azokból az időkből, amikor önök százezerszámra tették tönkre a Jobbik plakátjait. [[Közbeszólások a Jobbik soraiból: Így van! Dr. Brenner Koloman: Így van! Nagypénteken megrongálták az összes plakátomat!]] Több tucat feljelentést szedtem össze, és tudják, hogy ebben a több tucat feljelentésben mi a közös? Egyetlenegy mondat: mivel a cselekmény nem bűncselekmény, az eljárást megszüntetem. Ezt a jogot önök biztosították, önök legalizálták a plakátokon keresztül való üzenést. De nem kell 2018-ig elmenni. Tudják, év elején volt egy választás februárban, ahol nem kicsit elvertem az önök jelöltjét. Nem kicsit! [[Közbeszólások a Jobbik soraiból: Nagyon! Taps az ellenzék soraiban.]] Az összes A0-s plakátomat megrongálták valakik az éj leple alatt. Jogkövető állampolgárként bementem a rendőrségre, feljelentést kívántam tenni, de azt mondták, hogy ne éljek ezzel a jogommal, ugyanis nem fog eljárás indulni, ugyanis ez belefér a szabad véleménynyilvánítás, illetve a politikai véleménynyilvánítás kategóriájába, amit önök biztosítottak számunkra. Én csak ezzel a jogommal éltem. A hétvégén én azt kértem a párttársaimtól, a frakciótársaimtól, hogy szavazzák meg a mentelmi jogom felfüggesztését. Kettő dolgot mondanék, hiszen ezt kérem önöktől is. Az egyik: ugyanazt a törvényi eljárást kérem, ami a Fidelitas és a Fidesz aktivistáinak biztosítva volt 2018-ban. Egy. Megjegyeznék még egy dolgot. Ha engem elítélnek, ezt a több tucat feljelentést újra aktivizálni fogjuk, de vigyázzanak, mert akkor 2022-ben nem marad aktivistájuk, mert mind a rendőrségre fog járni! [[Derültség a Jobbik soraiban. Taps az ellenzék soraiban. Közbeszólás a Jobbik soraiból: Van az a pénz!]] Végezetül, kedves képviselőtársaim, nézzenek rám! Egy elég kicsi ember vagyok, nem fogok árnyékot vetni Boldog István ügyére. [[Derültség a Jobbik soraiban.]] Az én ügyem nem teszi meg azt a szívességet Boldog István ügyének, hogy eltűnjön, elrejtve legyen 1300 millió forint ellopása. Maradok a körzetem szolgája. Köszönöm szépen.
Köszönöm szépen. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés függessze föl. Felhívom szíves figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem ezért a tisztelt Országgyűlést, felfüggesztie Kálló Gergely országgyűlési képviselő úr mentelmi jogát. Kérem, szavazzanak! [[Szavazás.]] Kimondom a határozatot: az Országgyűlés Kálló Gergely mentelmi jogát 170 igen szavazattal, 13 nem ellenében, tartózkodás nélkül felfüggesztette. Tisztelt Országgyűlés! A határozathozatalok végére értünk, most kétperces szünetet fogok elrendelni. Tisztelettel arra kérem önöket, hogy a korábban kiadott főigazgatói szabályzatnak megfelelő rendben hagyják el az üléstermet, ezzel is biztosítva mindenki egészségének a védelmét. [[Számos képviselő távozik az ülésteremből. Rövid szünet.]] Megkérem képviselőtársaimat, hogy foglalják el helyüket, hogy el tudjuk kezdeni az azonnali kérdések óráját. [[Dr. Simicskó István és Szabó Sándor elfoglalja jegyzői helyét.]] [[16.20]] Tisztelt Országgyűlés! Jakab Péter képviselő úr, a Jobbik képviselőcsoportjának frakcióvezetője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr!” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető minisztert jogosította fel. Tisztelettel kérdezem frakcióvezető urat, hogy elfogadjae a válaszadó személyét, vagy megvárja, amíg a miniszterelnök úrnak személyesen fölteheti a kérdést.
Köszönöm a lehetőséget, megvárom a miniszterelnök urat.
Nagyon szépen köszönöm. Tisztelt Országgyűlés! Lukács László György képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Mit gondol erről Miniszter Úr?” címmel. A miniszter úr távolléte miatt válaszadásra Rétvári Bence államtitkár urat jelölte ki. Tisztelettel kérdezem képviselő urat, hogy elfogadjae a válaszadó személyét, vagy a miniszter úrtól személyesen kéri a választ.
Megvárnám Kásler miniszter urat. Köszönöm szépen.
Köszönöm szépen, képviselő úr. Dudás Róbert képviselő úr, a Jobbik képviselője, azonnali kérdést kíván feltenni a miniszterelnök úrnak: „Mit gondol erről Miniszterelnök Úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította föl. Tisztelettel kérdezem a képviselő urat, elfogadjae a válaszadó személyét, vagy miniszterelnök úrtól személyesen kéri a választ.
Elfogadom, elnök úr.
Köszönöm szépen. Dudás Róbert képviselő úré a szó. Parancsoljon!
Köszönöm a szót, elnök úr. Tisztelt Ház! Tisztelt Miniszter Úr! Engedje meg, hogy az önök által ma bejelentett csomag kapcsán az önkormányzatiságot érintő részt hadd emeljem ki, és hadd próbáljak meg úgy rávilágítani, mint volt polgármester. Higgye el, hogy volt polgármesterként tudom azt, hogy a költségvetésben minden forintnak helye van. Minden forintnak helye van, hiszen a kötelező feladatokat az önkormányzatok így tudják ellátni. Hetekkel ezelőtt, lassan négy héttel ezelőtt viszont jött egy nem várt fordulat, jött egy olyan veszélyhelyzet, ami az önkormányzatokat különös feladatokra sarkallta, hiszen állami segítség nélkül az önkormányzatoknak kellett helyben megszervezniük a védekezést. Meg is tették: fertőtlenítő pontokat szerveztek, létesítettek, köztereket fertőtlenítettek, védőeszközöket, maszkokat, védőruhákat szereztek be, és voltak olyan kistelepülések, ahol lakossági összefogással kesztyűket, illetve maszkokat varrva látták el a lakosságot, biztosították a védelmüket, igyekeztek biztosítani a védelmüket. Ezért az önkormányzatok nem kértek semmit. Ugyanakkor joggal várták, hogy az állam majd valamiféleképpen finanszírozni fogja ezt nekik előbb-utóbb. Aztán jött a mai bejelentés, illetve önnek a szombati bejelentése, és mint derült égből villámcsapás érte az önkormányzatokat, hogy nemcsak hogy nem kapják meg az eddig befektetett összegeket, sokkal inkább elvonnak tőlük. Miniszter úr, arra kérjük önöket, sőt, követeljük a kormánytól, hogy az önkormányzatokat érintő részt vonják vissza. Amennyiben ezt nem teszik meg, összeomolhat az önkormányzati rendszer, összeomolhat az a védekezés, amit kormányzati segítség nélkül heteken keresztül megfelelő módon végeztek az önkormányzatok. De a védekezésen túl a szociális rendszerre is nagy veszélyt jelent. Azt javasoljuk, mint ahogy ön is a római jogból idézve említette a mai nap délutánján, hogy legyen közös teherviselés, vonják be azokat ebbe a közös teherviselésbe, akik az elmúlt tíz év nyertesei voltak, akik az elmúlt tíz év állami és uniós milliárdjaival gazdagodtak, szálljanak most ők is be a védekezésbe.
Köszönöm szépen, képviselő úr. A válaszra Gulyás Gergely Miniszterelnökséget vezető miniszter úrnak adok szót. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Már a napirend előtti felszólalásomban is volt lehetőségem kitérni a járvány elleni védekezési alapba befolyó összegekre, és ezzel kapcsolatosan arra az önkormányzati hozzájárulásra, amelyet szintén a járvány elleni védekezés keretében várunk. Azt szeretném jelezni, hogy a járvány elleni védekezést természetesen és azt gondolom, hogy ebben a Házban egyetértés van erről a kormány irányítja, az sem vitás, hogy a legtöbb kiadást a kormány fedezi, összehasonlíthatatlanul többet, mint bármely helyhatóság, ez így helyes is; és az sem vitás, hogy a kieső bevételek legnagyobb mértékben az államkasszát, az állami költségvetést érintik. Tehát ha ön elfogadja azt, hogy a károk megosztására van szükség lex Rhodia volt a közös veszélyben a hajó rakománya elvesztése miatt mindenki által vállalt kárfelelősség a római jogban , ha ezt az elvet elfogadja, melyen a kártérítési jog a mai napig is egyébként nyugszik, akkor nem értem azt a kritikát, hogy az önkormányzatoknak miért ne lenne szükséges ehhez hozzájárulni. Mindehhez még azt is szeretném hozzátenni, hogy az a 2-3-4 százalékos elvonás összességében talán 3 és 4 százalék közötti, de ha a saját bevételeket is nézzük, nemcsak az állam által adott bevételeket, akkor ennél is kevesebb , hozzájárulás, amit az önkormányzatoktól várunk, lényegesen kevesebb, mint amilyen bevételkiesése a magyar államnak van. Úgyhogy azt tudom csak mondani, hogy ha valaki tekintettel van a helyzetre, nem pártpolitikát kíván folytatni, akkor nem ilyen követelésekkel áll elő. Legyen kedves megfigyelni, hogy érdekes módon az ellenzéki polgármesterek érzik magukat alkalmatlannak a helyzet megoldására; ott, ahol független vagy kormánypárti a polgármester, ott sem örülnek, mint ahogy mi sem örülünk annak a helyzetnek, ami előállt, de mégiscsak megértéssel vannak a kormány döntése iránt, és megoldást keresnek. Ezt szeretnénk kérni az ellenzéki polgármesterektől is. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Dudás Róbert képviselő úré a szó. Parancsoljon!
Köszönöm a szót, elnök úr. Tisztelt Miniszter Úr! Tudja, azért fura, amit mond, és amit tesznek, mert az elmúlt években a kormánysajtó és a kormánypropaganda arról harsogott, azzal volt teli, hogy Magyarország jobban teljesít, Magyarország nemcsak Európa, már lassan a világ gazdaságát is megelőzte, olyannyira, hogy mi Vietnámtól Koszovón keresztül, Kenyán keresztül egészen Mexikóig juttattunk mindenhová állami milliárdokat, mert Magyarország ilyen jól teljesít. Majd most kiderült, hogy mégsem, hiszen üres a kassza, el kell vonni; el kell vonni azoktól, akik egyébként tevékenyen részt vesznek. A miniszterelnök úr mondta ma, hogy 26 napja tartó veszélyhelyzetet írunk a mai nappal. 26 napja védekeznek ezek az önkormányzatok. Miniszter úr, kérem, ne büntessük azokat, akik egyébként részt vesznek ebben a védekezésben, és arra kérem önöket, hogy az elmúlt tíz év nyerteseinek a bevonása mellett az önkormányzatokat ne sarcolják, sokkal inkább segítsék. Az önkormányzatok nem kérnek tíz fillérrel sem többet, csak azt, ami a munkájukhoz szükséges, azt viszont nagy tisztelettel, de kérik.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon, miniszter úr!
Köszönöm a szót. Tisztelt Képviselő Úr! A hitelt ne keverjük össze az adománnyal; kötöttsegély-hitelprogramról beszélt ön, azt vissza kell fizetni, Magyarország azzal eddig kifejezetten előnyös üzleteket kötött mindenhol a világban; ennek semmi köze nincs ahhoz, hogy van egy járványveszély, az egész világban fennáll, az egész világban nálunk szegényebb és gazdagabb országok is azzal szembesülnek, hogy a várt 1-5 százalékos növekedés helyett mekkora recesszió lesz. Tehát nem az elmúlt 9 vagy 10 év sikereiről kell másként beszélni azok helytállnak magukért, meg kell nézni az adatokat , hanem azt kell látni, hogy az idei évben komoly bevételkiesése lesz a kormánynak, és komoly kiadásokkal jár az a költségvetés számára, amit feltétlenül védekezésre kell fordítanunk. Csak eddig 380 milliárd forintot fizettünk ki védőeszközök beszerzésére. Ehhez képest 34 milliárd forint hozzájárulás az önkormányzatoktól igenis kellemetlen, nyilván senki nem örül neki, de maximálisan érthető, és része a közös teherviselésnek. Az a kérésem, hogy ne politikai hisztériát keltsenek ebben az ügyben. Nem gondolnám, hogy az ellenzéki polgármesterek mindegyike feltétlenül alkalmatlanabb, mint a kormánypárti vagy független polgármesterek, legyenek kedvesek ők is ugyanúgy kezelni a helyzetet, ahogy a kormány is kezeli. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Tisztelt Képviselőtársaim! Tisztelettel arra kérek mindenkit, hogy egy ülőhely kihagyásával üljenek. Most pedig Mesterházy Attila képviselő úrnak, az MSZP képviselőjének adom meg a szót, aki azonnali kérdést kíván feltenni a miniszterelnök úrnak: „A gazdaság újraépítéséről” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Kérdezem Mesterházy Attila képviselő urat, elfogadjae a válaszadó személyét, vagy megvárja, hogy miniszterelnök úr személyesen adhasson választ.
Köszönöm szépen, elnök úr, megvárom a miniszterelnököt. Köszönöm.
Köszönöm szépen, képviselő úr. Tisztelt Ház! Gurmai Zita képviselő asszony, az MSZP képviselője, azonnali kérdést kíván feltenni a miniszterelnök úrnak: „Hogyan védjék meg az időseket, ha az őket gondozókat sem védi meg a kormány?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Tisztelettel kérdezem a képviselő asszonyt, hogy elfogadjae a válaszadó személyét, vagy miniszterelnök úrtól személyesen kéri a választ.
Elfogadom.
Nagyon szépen köszönöm. Gurmai Zita képviselő asszonyé a szó. Parancsoljon! [[16.30]]
Köszönöm szépen. Tisztelt Miniszter Úr! Örömmel látom, hogy a kormány megfogadta az MSZP javaslatainak egyikét [[Derültség, felzúdulás a kormánypártok soraiban.]] az egészségügyben dolgozók 500 ezer forint támogatást kapnak. Remélem, nem lesz ebben semmi trükközés, meg fogja kapni ezt a pénzt mindenki, aki az ágazatban dolgozik. Az, hogy Magyarország még nem omlott össze a járvány fenyegetése alatt, nekik köszönhető, az egészségügyben dolgozóknak. Javaslom tehát, hogy a parlament tapssal köszönje meg a munkájukat, ön is, miniszter úr. Köszönöm szépen.Van azonban még egy foglalkoztatási csoport, mintegy százezer ember, akiknek nagyon sokat köszönhetünk: a szociális ágazatban dolgozók, akiknek 80 százaléka nő. Nekik köszönhetjük ma, hogy Magyarország idős, rászoruló polgárai a kijárási korlátozás dacára is ellátásban részesülnek. És akkor kérdezem: velük mi lesz? Ezek az emberek az elmúlt hetekben megfelelő védőfelszerelés nélkül is végezték a munkájukat, mert ez a hivatásuk, azt diktálja a lelkiismeretük, hogy nem hagyhatnak magára senkit. Számukra nincs még védőfelszerelés sem, mert önök a kipcsak basával vagy a Türk Tanáccsal vagy mi a jó fenével töltik a becses idejüket, ahelyett, hogy mindenkit ellátnának védőfelszereléssel. Nyilván azt gondolják, nyereg alatt puhul a védőmaszk is. Azt javasoljuk tehát, gondoljanak a szociális ágazatban dolgozókra is, kapják meg ők is az egyszeri 500 ezer forintos támogatást, mint az egészségügyben dolgozók. Ez durván 100 ezer dolgozóval számolva körülbelül 50 milliárd forintnyi kiadást jelent. Biztos vagyok benne, hogy ez a forrás rendelkezésre áll. Itt van például a vadászati világkiállítás 50 milliárdja, ilyen rendezvény nyilván nem lesz, legfeljebb Semjén miniszterelnök-helyettes úr fog még néhány védett állatot elejteni, de az sajnos csak a világ szégyene, nem pedig kiállítása. Kérdezem tehát miniszter urat: tervezneke segítséget nyújtani a szociális ágazatban dolgozók számára az egyszeri 500 ezer forintos juttatás formájában? Köszönöm szépen, miniszter úr.
Köszönöm szépen, képviselő asszony. A válaszra Gulyás Gergely miniszter úrnak adok szót. Parancsoljon, miniszter úr!
Köszönöm a szót. Tisztelt Elnök Úr! Tisztelt Ház! Tisztelt Képviselő Asszony! A szociális ágazatban dolgozók munkáját a kormány is nagyra becsüli, és az is nyilvánvaló, hogy a jelenlegi járványhelyzetben sokkal nagyobb teher hárul rájuk, mint a korábbi években bármikor. Ettől függetlenül döntött egyébként a kormány úgy, szerintem helyesen, hogy 2020. január 1-jéig visszamenőlegesen összesen 14 százalékos béremelés valósul meg a garantált bérminimum emelésével együtt ebben az évben, ami az ágazatot érinti. Ez a szociális ágazati pótlék összegének emelésével és a garantált bérminimum emelésével összességében 14 százalékot jelent.Ez azt jelenti, hogy természetesen még ma sem élnek úgy a szociális ellátásban dolgozók, mint ahogy élniük kellene, ma sem kapnak olyan jövedelmet, mint amilyen a munkájuk alapján őket megilletné, ebben nincs vita köztünk, de ha megnézzük azt az emelkedést, amely az elmúlt években végbement, akkor bármely kormány tevékenységéhez képest ez legalábbis számottevő és sokkal látványosabb eredmény, mint amit a mi hivatali elődeink bármikor a rendszerváltozás óta eltelt időszakban elértek. A szociális ágazatot érintően az országos tiszti főorvos az elmúlt hetekben számtalan olyan döntést hozott, amely az ő biztonságukat és munkakörülményeik biztosítását a járványhelyzetben garantálja. Ilyen a március 8-ától elrendelt látogatási tilalom, amely nem csupán a kórházakra, hanem Magyarország valamennyi fekvőbeteg-ellátó és bentlakásos, szociális szolgáltatást nyújtó intézményére kiterjedt. Látogatási tilalmat rendeltünk el, ez vonatkozik a szakosított ellátást nyújtó szociális intézményekre, a gyermekjóléti alapellátás keretében működő családok átmeneti otthonára, a gyermekek átmeneti otthonára és a gyermekvédelmi szakellátást biztosító intézményekre, sőt még a javítóintézetekre is. A kijárási tilalom nyilván őket is érinti, és ugyanezekben az intézményekben is kijárási tilalmat vagy kijárási korlátozásokat is elrendeltünk. A továbbiakat pedig a következő egy percben fogom képviselő asszonnyal megosztani. [[Taps a kormánypártok soraiban.]]
Köszönöm szépen, miniszter úr. Egyperces viszonválasz illeti meg Gurmai Zita képviselő asszonyt. Parancsoljon, képviselő asszony!
Köszönöm szépen. Tisztelt Miniszter Úr! Értem én, hogy önöknek kedvesebb az egyenruhás katona látványa, mint a védőmaszk nélkül az időseknek segítséget nyújtó gondozóké. [[Közbeszólás a kormánypárti sorokból: Hogy mondhatsz már ilyeneket!]] Őszintén, én is voltam gyerek, és nekem is tetszett a masírozás meg a kurta szavú parancsolgatás, azt javaslom tehát, adják ki a kurta szavú parancsot: legyen 50 milliárd a szociális ágazatra! [[Közbeszólás a kormánypárti sorokból: Tíz éve kellett volna!]] Én azt gondolom, hogy ez is jól fog mutatni majd a Facebookon. Köszönöm.
Köszönöm szépen. Egyperces viszonválasz illeti meg a miniszter urat is. Parancsoljon!
Köszönöm. Kedves Képviselő Asszony! Hogy akkor ne azt folytassam, amit szándékaim szerint tettem volna, hanem érdemben az ön viszonválaszára reagáljak, nem tartom azt szerencsésnek, ha egy válsághelyzetben a rendvédelmi szervek dolgozóit, az egészségügyben dolgozókat vagy a szociális ágazatban dolgozókat állítjuk szembe egymással. Hihetetlen nagy szükség van arra a jelenlegi helyzetben, hogy a határvédelemben a rendőrség eredményesen működjön közre. Valamennyi párt egyetértett itt az Országgyűlésben, amikor teljes határzárat rendeltünk el. Nem vitás, hogy a rendőrség és a katonaság szerepe kiemelten fontos a közrend biztosításában. Ugyanúgy nem vitás, hogy a szociális ágazatra és az egészségügyi ágazatban dolgozók munkájára is hatalmas szükség van. Tehát nem hiszem, hogy ezeket az ágazatokat bármilyen formában egymással szembe kellene állítani, mindenkinek a munkáját meg kell becsülni. Ezért a kormány nevében csupán köszönetet tudok mondani mindazoknak, akik egy járványhelyzetben is ezekben az ágazatokban áldozatkészen, a korábbinál sokkal nagyobb veszélyek mellett nap mint nap dolgoznak. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Tisztelt Országgyűlés! Bősz Anett képviselő asszony, a DK képviselője, azonnali kérdést kíván feltenni a belügyminiszter úrnak: „Hogyan segíti a kormány az idősek és a rászorulók ellátását a járvány idején?” Tisztelt Képviselő Asszony! Tisztelettel kérdezem mivel miniszter úr nincs jelen, távollétére Pogácsás Tibor államtitkár urat bízta meg , elfogadjae a válaszadó személyét. [[Bősz Anett: Köszönöm, elfogadom.]] Képviselő asszony jelzi, hogy elfogadja a válaszadó személyét, Bősz Anett képviselő asszonyé a szó. Parancsoljon! [[Az elnöki széket Jakab István, az Országgyűlés alelnöke foglalja el.]]
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Az önkormányzatok felelőssége és kötelezettségei a járvány idejére megnövekedtek. A karantént vállaló idős honfitársainkról köteles gondoskodni a helyi vezetés. Ez még úgy is többletterhet jelent az önkormányzatoknak, ha a bevásárlás összege nem az ő számlájukat terheli, csakhogy ez változhat. A kormány az idei nyugdíjemeléseket 2,8 százalékos inflációhoz igazította, azonban az árak már az év első két hónapjában is gyorsabban emelkedtek ennél.Az élelmiszerek az első negyedévben jócskán 7 százalék fölött drágultak, a járvány nyomán kialakuló válság várhatóan tovább hajtja majd fölfelé az árakat. Emiatt a nyugdíjakból jóval kevesebb élelmiszerre telik majd. A DK ezért javasolta az alacsony összegű nyugdíjak egyszeri kiegészítését, másként az önkormányzatoknak nem lesz más választása, mint hogy átvállalják a bevásárlások egy részét. Ez nagyon hamarosan bekövetkezhet. A liberálisokkal a fel nem ajánlott adó 1 százalékok átcsoportosítását javasoltuk a járvány hatásainak enyhítésére, ez is megoldás lehetne a helyi önkormányzatok financiális segítésére. A gazdasági válság csökkenti a helyiadó-bevételeket. A munkanélküliség emelkedésével és a vállalatok csődjeinek szaporodásával arányosan fog nőni a szociális ellátásra szoruló háztartások száma. Emiatt az önkormányzatok költségvetésében a bevételek nagyarányú visszaesésével és a kiadások egyidejű nagyarányú megnövekedésével számolunk. Tisztelettel kérdezem tehát az államtitkár urat: hogyan segíti a kormány az idősek és rászorulók ellátását a járvány idején? Mekkora összeget terveznek elkülöníteni az önkormányzatok számára, hogy azok minden rászoruló és idős ember számára segítséget tudjanak nyújtani? Köszönöm szépen.
Köszöntöm képviselőtársaimat. Megadom a szót Pogácsás Tibor államtitkár úrnak. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Asszony! Magyarország Kormánya a magyar emberek egészségi állapotát, egészségét nemzeti ügynek tekinti. Senki nincsen egyedül, és senki nem maradhat egyedül, mi számítunk az emberekre, mint ahogy az emberek is számíthatnak ránk. Kiemelt figyelmet fordítunk az idősek és a nyugdíjasok helyzetére, az egészségük biztosítására, tekintettel arra is, hogy a jelenlegi járványban ez a társadalmi réteg van a legnagyobb veszélynek kitéve.Az idősek védelmében számos intézkedést tettünk. Akik saját otthonukban vannak, vagy valamilyen állami segítségben részesülnek az otthonukban, és azok is, akik valamilyen intézményben vannak, fokozott odafigyelést igényelnek. Az erről való tájékoztatást különböző módokon az elmúlt hetekben, napokban megtettük. Nemcsak a kórházakban van látogatási tilalom, hanem a szociális intézményekben is. Szerteágazó kampányt indítottunk el figyelemfelkeltésre és a segítésre. [[16.40]] A digitális oktatásra való áttérésnél külön felhívtuk mindenki figyelmét, hogy a gyermekekre ne a nagyszülők, ne az idősek figyeljenek. A Magyar Közlönyben megjelent az a rendelet, amely lehetővé teszi, hogy telefonon tudják a háziorvost felhívni, telefonon tudják intézni ügyes-bajos dolgukat, a vényeket digitálisan állítják ki, és azokat az ismerősök, szomszédok is kiválthatják. A közgyógyellátásra való jogosultság igazolása meghosszabbodik. Az önkormányzatokat köteleztük arra, hogy az otthonaikban maradó idős emberek ellátását szervezzék meg, és gondoskodjanak róluk. Időkorlátot szabtunk az időskorúak védelme érdekében a halaszthatatlan vásárlások teljesítésére. Egyeztettünk az önkormányzati szövetségekkel, az önkormányzatokkal, és egyetértettünk abban, hogy az időskorúak védelméről az önkormányzatoknak és a kormánynak együtt kell gondoskodni. Köszönöm szépen. [[Taps a kormánypárti padsorokban.]]
Köszönöm szépen államtitkár úr válaszát. Viszonválaszra megadom a szót a képviselő asszonynak, parancsoljon!
Köszönöm a szót, elnök úr. Államtitkár úr, azt hiszem, kevéssé értjük egymást. Én arról beszélek, hogy a nyugdíjasok az elszabadult élelmiszerárak miatt, illetve az infláció korábban várt mértéke miatt amihez igazították önök a nyugdíjak emelkedését nem fognak kijönni a pénzükből a nyugdíjasok, tehát hiába kapnak segítséget az önkormányzatoktól, ha azok jelentősen nem növelhetik a forrásaikat, és látható, hogy a helyi vezetések most inkább a bevételek kiesésével, mintsem a források megnövekedésével számolnak akár az idősek, akár a rászorulók gondozását tekintve. Én aggodalommal figyelem ezeket a folyamatokat, és egyáltalán nem tud megnyugtatni az, amit ön elmond. A gondoskodás jóval többet jelent annál, mintsem hogy elmondjuk, hogy a kormánynak, illetve az önkormányzatoknak közös felelőssége áll ebben. Látnunk kellene azokat az összegeket, amelyekből gazdálkodhatnak a helyi önkormányzatok. Kormány és ellenzék ebben nem ellenfelek. [[Az elnök a csengő megkocogtatásával jelzi az időkeret leteltét.]] Közös felelősségünk gondoskodni az idősekről és a rászorulókról. [[Taps a DK padsoraiban.]]
Köszönöm, képviselő asszony. Tisztelt Országgyűlés! Viszonválasz illeti meg az államtitkár urat. Öné a szó, államtitkár úr.
Köszönöm a szót, elnök úr. Tisztelt Képviselő Asszony! Az önkormányzatok a szociális feladatok ellátásához szükséges költségvetési támogatással rendelkeznek. Ezek a költségvetési források a rendelkezésükre állnak, és arra is lehetőség van azoknál az önkormányzatoknál, amelyeknél a költségvetési forrás nem elegendő, hogy kifejezetten szociális feladatok ellátásához külön támogatási igényt nyújtsanak be. De ugyanakkor azt azért el kell mondani, hogy az önkormányzatok esetében kiépült, különösen a kistelepüléseken a falugondnoki és tanyagondnoki szolgálat, amely ebben az esetben is kiválóan tud szolgálni és szolgáltatni. Hozzátartozik a dologhoz, hogy a szociális étkeztetés számára fedezetet nyújt az étkeztetésnél az önkormányzatoknál lévő normatíva, hiszen ez a normatíva annak ellenére, hogy jelentősen lecsökkent az étkeztetési igény, nem kerül elvonásra, és ebből az önkormányzatok teljesíteni tudják azokat a feladatokat, amelyek rájuk hárulnak. Köszönöm szépen, elnök úr. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Keresztes László Lóránt, az LMP képviselője, azonnali kérdést kíván feltenni a miniszterelnök úrnak: „Ki vállalja a felelősséget Miniszterelnök úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem a képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Köszönöm, elnök úr. Megvárom a miniszterelnök urat. Köszönöm szépen.
Tájékoztatom a képviselő urat, hogy a miniszterelnök úrnak a harmadik soron következő azonnali kérdések órájában kell válaszolnia.Tisztelt Országgyűlés! Hohn Krisztina, az LMP képviselője, azonnali kérdést kíván feltenni az emberi erőforrások miniszterének: „Mi a teendő az egészségügyben?” címmel. A miniszter úr távolléte miatt válaszadásra Rétvári Bence államtitkár urat, miniszterhelyettest jelölte ki. Kérdezem a képviselő asszonyt, elfogadjae a válaszadó személyét. [[Hohn Krisztina bólint.]] Öné a szó, képviselő asszony.
Köszönöm szépen a szót. Tisztelt Országgyűlés! Tisztelt Államtitkár Úr! Egy idézettel kezdeném: A mai nap folyamán gondoskodjon arról, hogy az ön által vezetett intézmény, ellátó összes olyan betege megkapja az értesítést arról, hogy a 2020. III. 16-ától tervezett egészségügyi ellátása csak akkor kerül elvégzésre, ha arra sürgős szükség miatt, életveszély vagy tartós egészségkárosodás elkerülése érdekében kerül sor. Ez abból a levélből idézet, amelyet az egészségügyi szolgáltatók kaptak az EMMI-től. Ez azt jelentette, hogy gyakorlatilag a járóbeteg-szakellátás és a fekvőbeteg-ellátás jó része is leállt. A döntést valószínűleg a járvány terjedésének lassítása és az intézményekben dolgozók védelme indokolta, hiszen az ellátásra várakozók között könnyebben tud terjedni a vírus. Viszont ez az intézkedés nehézséget okoz a betegellátásban, hiszen a nem sürgősségi betegek nem jutnak el időben a szakellátásra. Gondoljunk itt elsősorban az újonnan felfedezett vagy daganatgyanús, a szív- és érrendszeriprobléma-gyanús vagy az új immunbetegséggel küzdőkre, de bizonyos gasztroenterológiai esetek vagy idegrendszeri megbetegedések is idesorolhatók. Ezekben az esetekben nagyon fontos tényező az idő. Az, hogy egy betegség nem igényel azonnali ellátást, sürgősségi ellátást, még nem jelenti azt, hogy a kezelése bizonytalan ideig elhalasztható. Hiszen nem minden betegség orvosolható kizárólag a háziorvosi ellátásban; és itt meg kell jegyezni, hogy Magyarországon egy januári becslés szerint több száz háziorvos hiányzik a rendszerből, és a háziorvosok átlagéletkora is magas. A kérdésem: mit kíván tenni a kormány annak érdekében, hogy a szakellátás újra elérhető legyen a kórházakban a nem sürgősségi, de kórházi szakellátásra szoruló betegek számára is?
Köszönöm, képviselő asszony. Tisztelt Országgyűlés! Megadom a szót Rétvári Bence államtitkár úrnak, parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Valóban volt egy ilyen körlevél. Ennek, ahogy ön is uralt rá, az a tulajdonképpeni célja, hogy mint minden más országban a járvány terjedését ha vizsgáljuk, akkor előbb-utóbb elérkezik egy időpont, amikortól nagyon nagy mértékben, nagyon nagy számban elkezdenek bekerülni emberek a kórházakba. Mi erre készülünk föl, erre készítjük föl a kórházakat is. Nyilván többféle vezénylési terv is van. Egyrészről szükség van a kórházakban szabad ágyakra, mind a fertőző osztályokon, mind az intenzív osztályokon; az intenzív osztályon altatógéppel rendelkező ágyakra van szükség, mind pedig arra van szükség, hogy azok, akik el tudják látni ezeket ápolók, orvosok , azok is készenlétben álljanak, és tudják, hogy ha eljön az idő, amikor nagyon nagy mértékben megnő a betegek száma, és akik idősek vagy krónikus betegek, azok valamilyen lélegeztetésrásegítésre szorulnak, ahogy ezt látjuk Olaszországban, Spanyolországban, mindenhol máshol, akkor erre meglegyen a kapacitás. Éppen ezért azokat a beavatkozásokat, amelyek későbbre tolhatók, megkértük a kórházakat, hogy tolják későbbre; amelyeknél sürgős a beavatkozás és folyamatos kezelést igényel, sürgős beavatkozást igényel, az természetesen a kórházakban ma is megtörténik. Ha ön is elmegy a kórházakba, látja, hogy ezek a beavatkozások megtörténnek. Ugyanakkor a kapacitások jó részét arra kell fölkészíteni, hogy ott tudjanak koronavírusos betegeket fogadni, de ez nem jelenti azt, hogy ha valakinek bármilyen ellátásra most szüksége van, és tényleg most van rá szüksége, ebben a pillanatban, akkor ne látnák el a kórházakban. Be fogják szállítani a mentők, ahogy mindig, el fogják látni a kórházban, ahogy mindig, akinek rákos betegsége miatt van szüksége kezelésekre, azok is mind meg fogják kapni, tehát nem indok a koronavírus arra, hogy valakinek a szükséges beavatkozását ne tegyék meg. Ugyanakkor ami tervezhető műtét, ami két hónappal később is adott esetben elvégezhető, azoknál viszont fontos, hogy kellő, több tízezres nagyságrendben országszerte a kórházakban szabadítsunk fel ágyakat arra az esetre, amikor majd nagyon sok beteget kell fogadni, hiszen akkor nagyon gyors [[Az elnök a csengő megkocogtatásával jelzi az időkeret leteltét.]] ezeknek a betegségeknek a lefolyása. Az olasz videókon látható, hogy akár órák alatt is érezhető romlás van idős emberek egészségi állapotában. [[Az elnök ismét csenget.]] Ilyenkor szükség van szabad ágyakra. Köszönöm szépen.
Köszönöm szépen, államtitkár úr. Viszonválaszra megadom a szót a képviselő asszonynak, parancsoljon!
Köszönöm. Több, az ellátásban dolgozó orvos véleménye szerint az említett szakellátások, tehát nem a műtétekre gondolunk, hanem olyan szakrendelésekre, ahova például a daganatgyanús betegeket tovább tudják küldeni vagy a szív- és érrendszeri betegeket tovább tudják vizsgálni, talán megoldhatóak lennének a vidéki kórházakban; most épp Baranya megyéből jöttem, akár Komlón, Mohácson. Úgy gondolják, hogy a kórházak elé kihelyezett szűrősátrakkal és megfelelő távolságtartással, időpontfoglalással, s a többi, mindenféle egyéb biztonsági intézkedés betartásával talán csökkenthető lenne a fertőzésveszély.Komoly aggodalomra ad okot, ha a beteg nem tud időben szakorvosi ellátást vagy kórházi ellátást igénybe venni még egyszer mondom, nem arra gondolok, hogy egy hirtelen epegörcs jelentkezik, és nem veszik ki az epekövet, mert tudom, hogy azt kiveszik, hanem olyanra, ami az immunrendszert gyengíti, és ebben az esetben aggodalomra ad okot, hogy esetleg akár a koronavírus-járvány esetében is azért a legyengült immunrendszer nehezebben tudja ezt kezelni. A kérdésem, hogy ezt a röviden említett javaslatot esetleg megfontoljae a kormány. Köszönöm.
Köszönöm, képviselő asszony. Tisztelt Országgyűlés! Viszonválasz illeti meg államtitkár urat. Öné a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Óva inteném magunkat attól, hogy pontosan meghatározzuk mi itt a parlamentben vagy bárhol a kormányzatban, hogy mik azok a konkrét esetek, amikor van szükség az ellátásra, és mi az, ami halasztható. Ezt pontosan a kezelőorvos, a kórház, az adott egészségügyi intézmény el tudja dönteni, meg tudják egymással beszélni az orvosok. De mindenkinek az az érdeke, hiszen ön is gondoljon bele, nyilván egy ilyen időszakban, mindenki, aki kórházba megy, bármilyen beavatkozása van, ha az nem sürgős, az egészségromlástól megóvó vagy az életét megóvó beavatkozás, akkor mindenki úgy gondolja, hogy ha ez egy halasztható műtét, neki is biztonságosabb, ha nem akkor gyengül le az immunrendszere a kórházban, amikor koronavírus-járvány van, hanem ő is nagyobb biztonságban érezné magát a járványidőszakon kívül, abban az esetben, hangsúlyozom, amikor ez egy halasztható beavatkozás, egy halasztható műtét. [[16.50]] Tehát a szükséges kezelések, a szükséges műtétek, a szükséges beavatkozások megtörténnek. Hogy melyik a szükséges és melyik a halasztható, az nem egy politikai, nem egy parlamenti kérdés, hanem egy orvosi kérdés, erről minden esetben a kezelőorvosok döntenek. De mi természetesen továbbra is ennek a lehetőségét, mind jogi lehetőségét, mind finanszírozási lehetőségét továbbra is fenntartottuk, és ezzel a lehetőséggel egyébként a kórházak nap mint nap élnek is. Köszönöm szépen. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! Burány Sándor képviselő úr, Párbeszéd-képviselőcsoport, azonnali kérdést kíván feltenni a miniszterelnök úrnak: „Mi folyik itt?” címmel. A miniszterelnök úr halaszthatatlan közfeladat ellátása miatt a válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét. [[Burány Sándor: Igen.]] Igen. Öné a szó, képviselő úr.
Köszönöm a szót. Elnök Úr! Tisztelt Ház! Tisztelt Miniszter Úr! Orbán Viktor miniszterelnök egy hete jelentette be itt, a tisztelt Házban, hogy a válság után legalább annyi új munkahelyet kíván létrehozni egy grandiózus program segítségével, mint ahány munkahely megszűnik a válság miatt. A ma bejelentett gazdaságvédelmi akcióterv erre a koncepcióra épül, ha nem is minden részlet látható még tisztán. Miközben ennek a koncepciónak a jó szándékát nem vitatom, engedje meg, miniszter úr, hogy azt mondjam, az alapkoncepciót viszont elhibázottnak tartjuk. Azért tartjuk elhibázottnak, mert a jelen helyzetben sokkal fontosabb megőrizni a most még meglévő munkahelyeket, mint valamikor a távoli jövőben helyettük új munkahelyeket teremteni. Engedje meg, miniszter úr, hogy időhiány miatt csak néhány olyan javaslatot említsek meg, ami az elmúlt hetekben közszájon forgott politikusok részéről, a szakmai szervezetek részéről. 1. Amit Európa számos országa meglépett, nevezetesen, hogy a bajba kerülő cégek dolgozói fizetésének legalább 80 százalékát vállalja át az állam; nem a részmunkaidő valamilyen még nem meghatározott százalékát, hanem a bér 80 százalékát vállalja át az állam. 2. A munkanélküliek álláskeresési járadékát legalább 100 ezer forintra kell emelni, időtartamát a mostani három hónapról pedig kilenc hónapra szükséges emelni; egyébként úgy, ahogy az önök kormányzása előtt ez volt. 3. A válság miatt jövedelmüket elvesztők esetében pedig be kell vezetni a válságkezelő alapjövedelmet százezer forintos mértékben. Sokkal több javaslatra lenne természetesen szükség, az azonnali kérdések és válaszok órájában, engedje meg, hogy erre a három talán legfontosabbra koncentráljak, hiszen a mai munkahelyeket kell megőrizni, a mostani jövedelmeket, a kieső jövedelmeket kell pótolni. Kérdezem tisztelettel, hogy hajlandóe ebbe az irányba mozdulni a kormány. Várom válaszát.
Köszönöm. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon!
Tisztelt Elnök Úr! Tisztelt Országgyűlés! Tisztelt Képviselő Úr! A kérdésre röviden azt tudom válaszolni, hogy részben igen, és a bejelentett intézkedések is részben ebbe az irányba mutatnak, ott, ahol a kormány egyetért azzal, amit képviselő úr elmondott. Ez nincs így minden területen, mert értem én a korábbi időszakra való hivatkozást, de képviselő úr ugyanúgy tudja, vagy szakpolitikai jártasságánál fogva még nálam is jobban tudja, hogy olyan alacsony munkanélküliség és olyan sok munkavállaló Magyarországon soha nem volt, mint 2019-2020-ban. És az a növekedés, amit elértünk, az annak köszönhető, hogy azt világossá tettük, hogy mindenkinek próbálunk segíteni, azt szeretnénk, ha mindenkinek lenne munkája, de a munkáért szeretnénk bért fizetni. Az alapjövedelem egy teljesen rossz ötlet, egy olyan tragikus következményekkel járó felvetés, ami megszüntetné azt a morált, ami abba az irányba terelte az elmúlt években az embereket, hogy ha lehet, akkor dolgozzanak. Tehát itt nem értünk egyet. Abban teljesen egyetértek, hogy ahol munkahelyeket meg lehet őrizni, ott sokkal egyszerűbb megőrizni ezeket a munkahelyeket, mint újakat teremteni. A részleteiben holnap ismertetendő programnak ez része. A bérátvállalás, Kurzarbeit ezeket a magyar gyakorlat is át fogja venni. Tehát ebben az értelemben egyetértünk a felvetéssel, ahol van esély a munkahelyek megőrzésére, ott ez fontos és szükséges. Szeretném azonban azt is hozzátenni, hogy vannak szektorok, amelyek gyakorlatilag leálltak. Tehát például a turizmusban teljesen mindegy, hogy ha a kormány nem teljes egészében fizeti ki a bért és járulékot, akkor sokakat ott akkor is el fognak bocsátani. Itt szerintem a cél az, hogy ma van egy három hónapig tartó munkanélküli-ellátás, és ennél hosszabb ideig senki ne kényszerüljön arra, hogy munka nélkül legyen. A kormány ezért azon dolgozik, hogy ez az időszak a lehető legrövidebb legyen. Nem látjuk ma, hogy milyen hosszú lesz a válság, nem tudjuk, meddig tart a járványügyi védekezés, ha szükséges további döntéseket meghozni, akkor erre készen állunk, de most csupán azt tudom mondani, a kormány elkötelezett abban, hogy ahol lehet, tartsuk meg a munkahelyeket, ahol pedig megszűnnek munkahelyek, ott ugyanannyit teremtsünk. Köszönöm a figyelmet. [[Taps a kormánypártok soraiból.]]
Köszönöm szépen miniszter úr válaszát. Viszonválaszra megadom a szót Burány Sándor képviselő úrnak.
Köszönöm a szót, elnök úr. Tisztelt Miniszter Úr! Remélem, jövő héten kevesebb kritikával kell illetnem azokat az elképzeléseket, amelyek napvilágot láttak. Szeretném azt mondani, hogy azok az intézkedések, az a felfogás, amely békeidőben elegendő, az most egyszerűen kevés. Most a szó szoros, fizikai értelmében és szociális értelmében is a túlélés a legfontosabb. A kórházakban a betegek túléléséért kell küzdeni, a szociális szférában, a munkahelymegőrzésben pedig azokért a szociális vívmányokért kell küzdeni, amelyek még megvannak. Nem elegendő fél év múlva valamilyen reményt teremteni az embereknek, ha most veszítik el a munkahelyüket, ha most veszítik a jövedelmüket. Tisztelettel jelzem, hogy a világ számos országa ebbe az irányba kezdett el gondolkodni. Azt javaslom, hogy a magyar kormány is ebbe az irányba kezdjen el gondolkozni. A válság teljesen átírt minden forgatókönyvet. Azok az emberek, akik most elveszítik a munkahelyüket, nem azért nem tudnak holnapután dolgozni, mert nem akarnak, hanem mert nincs hol. Köszönöm.
Köszönöm. Tisztelt Országgyűlés! Viszonválasz illeti meg miniszter urat. Öné a szó, miniszter úr.
Köszönöm a szót. Tisztelt Elnök Úr! Tisztelt Képviselő Úr! Azt tudom mondani, hogy természetesen mi is figyeljük, hogy Európában és a világban hol, milyen intézkedéseket hoznak. Ennek számtalan változatát meg fogja találni a részleteiben holnap Palkovics miniszter úr által ismertetendő tervben. Ettől függetlenül mi egyetlen ország válságkezelését sem akarjuk pontosan lemásolni. Nem ezt tettük 2010-2011-2012-ben sem. És emlékezzünk vissza, hogy milyen vitákat folytattunk akkor. Azt tudjuk mondani, hogy utána a költségvetési egyensúly helyreállt, és Magyarországnak az azt követő hét-nyolc év a rendszerváltozást követő legsikeresebb hét-nyolc éve volt. A magyar gazdaságban számok támasztják ezt alá, hogy ez mindenképpen igaz. A szociális ellátással kapcsolatban azt tudom mondani, hogy azt a vitát kár most kinyitni, hogy a három hónap sok, kevés vagy esetleg elegendő, mert nem tudjuk, hogy meddig tart maga a válság. Szerintem abból érdemes kiindulni, hogy aki eddig dolgozott, az annak örülne, ha nem segélyből élne, hanem munkahelye lenne. Nem tudjuk, a válság meddig tart, de azért arra van remény, hogy három hónap múlva a gazdaság újra egy felfutó szakaszban legyen, és mindenki, aki most elvesztette a munkáját, az munkához juthasson. A kormány értékeli a helyzetet, ha szükséges, akkor hoz más döntéseket is, de azt remélem, hogy ha a részleteit a holnap ismertetendő gazdasági programnak megismeri, akkor nagyobb elismeréssel fog a kormány intézkedéseire tekinteni. Köszönöm a figyelmet. [[Taps a kormánypártok soraiból.]]
Köszönöm szépen miniszter úr válaszát. Tisztelt Országgyűlés! Csenger-Zalán Zsolt, a Fidesz képviselője, azonnali kérdést kíván feltenni a külgazdasági és külügyminiszter úrnak: „Mit tesz a kormány a határmenti munkahelyek megvédése érdekében?” címmel. Képviselő úr, öné a szó.
Köszönöm a szót. Tisztelt Miniszter Úr! Az nem kérdés, hogy az első számú feladat most a koronavírus-járvány terjedésének lassítása, az ehhez szükséges eszközöknek a biztosítása, annak a biztosítása, hogy ezek rendelkezésre álljanak. Ennek érdekében a Külgazdasági és Külügyminisztérium egy légi hidat hozott létre több ország bekapcsolásával, amely nagyon jól működik. Hasonlóan fontos feladat a kinn rekedt magyar állampolgároknak a hazahozatala, illetve abban való segítségnyújtás, hogy haza tudjanak jutni. Ez gőzerővel folyik. Külön szeretném megköszönni, hogy a választókerületemből, Pilisjászfaluról, Pilisszentivánról, Budakesziről érintett magyar állampolgárokat sikerült hazahozni, illetve nekik segítséget nyújtani Egyiptomban, Peruban, illetve Indonéziában. [[17.00]] További alapvető feladat a magyar emberek ellátásának a biztosítása és ehhez a nemzetközi teherforgalomnak a minél zavartalanabbá tétele. De nemcsak az áruk szállítását kell biztosítani, garantálni, hanem azt is, hogy a koronavírusnak minél kevesebb munkahely essen áldozatul, ahogy ez itt korábban is szóba került. Nagyon sok magyar dolgozik a határ mentén külföldi munkahelyeken, illetve a szomszédos országok állampolgárai, munkavállalói pedig Magyarországon, úgyhogy ezért nagyon fontos az a törekvés, hogy a munkavállalóknak lehetővé tették a határon való átjutást. A kérdés az lenne, hogy melyek azok a határszakaszok, ahol ez a legjobban működik, és melyek azok, ahol még javítani szükséges. [[Taps a kormányzó pártok padsoraiból.]]
Köszönöm szépen, képviselő úr. Tisztelt Országgyűlés! Megadom a szót Szijjártó Péter külgazdasági és külügyminiszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Tisztelt Képviselőtársaim! A világjárvánnyal szembeni védekezés egyik eszközeként Európa szinte valamennyi országa komoly korlátozásokat vezetett be a saját határain. Vannak olyan országok, amelyek most már a saját állampolgáraikat sem engedik be a szárazföldi határátkelőhelyeken. Magyarország vonatkozásában azt a szabályt alkalmazzuk, hogy a személyforgalomban magyarországi céllal csak magyar állampolgárok léphetnek be Magyarország területére szárazföldi határátkelőhelyeken, és így tesz számos szomszédos ország is.Azonban világos, hogy ezek a teljesen legitim intézkedések nem sérthetik a határ menti közösségek egymással ápolt szoros kapcsolatrendszerének fenntartását, és nekünk meg kell oldanunk azt a kérdést is, azt az ügyet is, hogy a határ mentén élő közösségek át tudjanak járni egymáshoz. Akinek a határ túloldalán van a munkahelye, az át tudjon menni dolgozni; akinek a határ túloldalán van földbirtoka, át tudjon menni oda megművelni azt. A következőt tudom önnek jelenteni. Horvátország esetében mind a hét határátkelőhely nyitva van, és mindegyik nyitva van a kishatárforgalom számára is. Szlovákiával kapcsolatban tudom önnek mondani, hogy tíz határátkelőhely van most nyitva. Legutóbb a balassagyarmati és a somoskőújfalui határátkelőhelyet tudtuk megnyitni, részben a kishatárforgalom, részben pedig a teherforgalom előtt. Románia vonatkozásában a huszonegyből kilenc határátkelőhely van nyitva. Legutóbb meg tudtunk állapodni három új határátkelőhely megnyitásában, kifejezetten annak érdekében, hogy a kishatárforgalmat meg tudjuk indítani. Így ennek megfelelően a vállaji, a létavértesi és a méhkeréki átkelőhelyek is megnyíltak. Szerbia szigorú döntéseket hozott, ott egyelőre nincs lehetőség a kishatárforgalomra. Szlovénia vonatkozásában pedig legutóbb sikerült megállapodni két, a bajánsenyei és a kétvölgyi átkelőhely megnyitásában, így ott öt átkelőhelyen léphetnek most át a magyar és a szlovén állampolgárok. [[Taps a kormányzó pártok padsoraiból.]]
Köszönöm szépen, miniszter úr. Viszonválaszra megadom a szót Csenger-Zalán Zsolt képviselő úrnak.
Köszönöm szépen, miniszter úr. Én azt kívánom, hogy sikerüljön még több ilyen átjárópontot létesíteni, akár magyar-ukrán vonatkozásban, illetve a kárpátaljai magyar területek és Kárpátalja felé is. És szeretném külön megköszönni a korábban említett légi hidat, illetve azt az erőfeszítést, amit a külügy tesz az eszközbeszerzésre.És itt hadd utaljak vissza néhány perccel ezelőttre, Gurmai képviselőtársunk kapcsán: én egy kicsit rosszízűnek éreztem ezt a kipcsákozást, hiszen most túl azon, hogy a Türk Tanácsnak a segítségét, a segítő kezét ezzel egy kicsit félreütjük, lekicsinyeljük azt az erőfeszítést, ami azért több mint 10 millió maszkban és védőruházatok százezreiben nyilvánul meg, amit a külügyi szolgálat, a kint lévő KG-attasék és maga a Külügyminisztérium megtesz [[Az elnök a csengő megkocogtatásával jelzi az időkeret lejártát.]] és külön szeretném megköszönni még a Wizz-Airnek is az ebben való közreműködést. [[Dr. Varga-Damm Andrea közbeszólása. Taps a kormányzó pártok padsoraiból.]]
Köszönöm szépen, képviselő úr. Tisztelt Országgyűlés! Viszonválasz illeti meg Szijjártó Péter miniszter urat. Öné a szó, miniszter úr.
Köszönöm a szót. Tisztelt Elnök Úr! Még azt szeretném hozzátenni, hogy a személyforgalom korlátozására vonatkozó teljesen legitim intézkedések mellett is, ami az ingázás és a kishatárforgalom mellett rendkívül fontos, az a nemzetközi teherforgalom folyamatosságának a fenntartása. Nekünk az a feladatunk, hogy megvédjük a magyar emberek egészségét és életét, de az is feladatunk, hogy biztosítsuk a magyar gazdaság működőképességét és a magyar emberek folyamatos ellátását.Magyarország és a hét szomszédos ország között 43 milliárd eurónyi kereskedelmi forgalom bonyolódott le tavaly, tehát világosan látszik, hogy milyen szorosan összefonódik egymással a gazdaságaink működőképessége. Ezért tovább tárgyalunk újabb átkelőhelyek megnyitásáról és a jelenlegiek akadálymentes üzemeltetéséről a teherforgalom vonatkozásában, és a tranzitútvonalakat is mindaddig fenntartjuk, tisztelt képviselő úr, amíg a fogadóországok valóban fogadják a saját állampolgáraikat. Hiszen azt mindenképpen el szeretnénk kerülni, hogy Magyarország területén torlódások, dugók alakuljanak ki a tranzitforgalom akadályozása miatt más országok részéről. De a lényeg az, hogy minél több átkelőhely van nyitva legitim módon az ingázóknak, a kishatárforgalomnak és a teherforgalomnak, annál jobb, úgyhogy ennek [[Az elnök a csengő megkocogtatásával jelzi az időkeret lejártát.]] jegyében tesszük a dolgunkat továbbra is. Köszönöm, hogy felvetette ezt a problémát. [[Taps a kormányzó pártok padsoraiból.]]
Köszönöm szépen miniszter úr válaszát. Tisztelt Országgyűlés! Z. Kárpát Dániel, a Jobbik képviselője, azonnali kérdést kíván feltenni a miniszterelnök úrnak: „Mikor veszi észre a kormányzat, hogy teljes szektorok leálltak?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Elfogadom, köszönöm, elnök úr.
Képviselő úr, öné a szó.
Tisztelt Elnök Úr! Tisztelt Ház! Megragadom a lehetőséget, hogy miniszter úrnak szegezzem azon kérdéseimet, amelyek jobbító, pozitív szándékúak. Kicsit sajátságos a helyzet, hiszen önök bejelentettek egy gazdaságélénkítő csomagot, amelynek a részleteivel ön mint felelős miniszter sem lehet tisztában, hiszen ezek nincsenek kitalálva. Példának okáért az, hogy a hiányzó, kieső munkabérek kipótlása tekintetében milyen százalékos arányban gondolkodnak önök. Említették, hogy néhány óra vagy egy nap türelmet kérnek ez ügyben. Én arra kérem miniszter urat, hogy változtasson a történelmen. Önnek megvan az a lehetősége, ami nekem nincs meg: van egy közvetlen vonala Orbán Viktor miniszterelnök úrhoz, azokhoz az emberekhez, akik ezt a csomagot kipofozzák, kimunkálják holnapig. Gondolom, mérik addig a közvélemény reakcióit, azt, hogy meddig lehet, illetve meddig szabad elmenni ebben a kérdésben. Én arra kapacitálom önt, hogy lélekbátorságot tanúsítson 80 százalék, miniszter úr! 80 százalékot kell biztosítani az eddigi bérszínvonalhoz képest minden magyar munkavállalónak. Úgy gondolom, hogy csak ez lehet a megoldás, a „magyar munkahelyvédelmi alap” konstrukciónkat is ennek szellemében nyújtottuk be a parlamenthez. Nem azt szeretném, hogy feltétel nélküli alapjövedelmet biztosítsanak széles tömegek számára az idők végezetéig. Ennek a filozófiája tőlem távol áll. Viszont ha azt mondjuk, hogy egy hat hónapos időtartamra szavatoljuk azt amíg ez a válság várhatóan kiteljesedik, talán el is kezd lecsengeni gazdasági értelemben , hogy a magyar munkavállalók legalább a korábbi keresményük 80 százalékát realizálni tudják, így továbbra is adófizető polgárok maradhatnak, nem pedig a szociális transzferekre szorulók táborát gyarapítják, akkor bizony úgy érzem, hogy van miről beszélnünk, gyorsan talpra tud majd állni a gazdaságunk. Én összességében, miniszter úr, egy számot szeretnék öntől kérni: a 80 százalékhoz hogyan viszonyul? Tudjáke ezt tartani, vagy pedig a munkaidő-csökkentés 2008-as német modelljét felhasználva, egy piaci alkuba mennek most bele azt illetően, hogy kipótolnak néhány százalékot, a munkaadókra bízzák a többit, és az emberek tömegei fogják elveszíteni a munkahelyüket? Ez a forgatókönyv számomra vállalhatatlan. Arra kapacitálom tehát, hogy használja ki ezt az egy napot [[Az elnök a csengő megkocogtatásával jelzi az időkeret lejártát.]] és holnapig változtasson a történelmen. [[Taps a Jobbik padsoraiból.]]
Köszönöm, képviselő úr. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Azt tudom mondani a kérdéssel kapcsolatosan, hogy az az elképzelés, ami képviselő úrban a kormányzásról él, meg a mi kormányzati gyakorlatunk, az nagyban eltér egymástól. A tegnapi kormányülésen a kormány megtárgyalta ezt a javaslatcsomagot, és a részletekbe menően is hozott döntéseket. Ezeket a döntéseket Palkovics miniszter úr holnap ismertetni fogja. Ezek a döntések komoly segítséget jelentenek, különösen a bajba jutott ágazatokban, ugyanakkor nem vezetnek azonnali államcsődhöz. [[Taps a kormányzó pártok padsoraiból.]]
Köszönöm szépen miniszter úr válaszát. Viszonválaszra megadom a szót képviselő úrnak, parancsoljon! [[17.10]]
Miniszter úr, ne haragudjon, de méltatlan ez a válasz egy katasztrófahelyzethez képest. Ön tisztában van azzal, hogy milyen csomagot dolgoztak ki. Ezek szerint nem árulja el ennek bizonyos részleteit, ellenzéki képviselőkkel nem hajlandó erről beszélgetni, konfrontálódni, majd az illetékes miniszter valamikor bejelenti ezeket. Akkor miért tartjuk most az azonnali kérdések óráját? [[Dr. Rétvári Bence: Miért nem címezted Palkovics miniszter úrnak a kérdéseidet?]] Egészen elképesztő, miniszter úr! Vészhelyzet van, naponta emberek ezrei veszítik el a munkahelyüket. Önnek kutya kötelessége érdemben, részletekbe menő módon erről kommunikálni, tárgyalni. Mehetnék tovább, hogy a katások egész csoportját illetően miért nem foganatosítanak kedvezményeket, mehetnénk tovább, hogy a végrehajtói letiltások miért sújtják még mindig a kisnyugdíjakat és a legkisebb jövedelmeket is, de nem akarom önt méltatlan helyzetbe hozni. Amivel kapcsolatban a személyes véleménye érdekelne, az az, hogy a 80 százalékos bérgaranciát tudjáke vállalni, közel álle önhöz ez a gondolatvilág, vagy sem. Ne tegye meg a magyar parlamentarizmus intézményével sem, hogy tisztában van bizonyos döntésekkel, adatokkal, de egész egyszerűen titkolózik, és nem hajlandó konkrétumokba bocsátkozni ez ügyben!
Köszönöm. Tisztelt Országgyűlés! Viszonválasz illeti meg miniszter urat. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Az hála a jó istennek még nem kormányzati gyakorlat, hogy a kormányzati bejelentéseket az azonnali kérdések órájához igazítjuk. Minden olyan részletet, amit a miniszterelnök úr ma elmondott, ön is, mint a magyar nyilvánosság, megismerhette, holnap pedig minden ennél mélyebbre menő részletet és ismertetést is meghallhat majd Palkovics miniszter úrtól. [[Z. Kárpát Dániel: Ez nem túl őszinte!]] Továbbá, hogy az érdeklődését a holnapi nappal kapcsolatban tovább csigázzam, a monetáris tanács is ülni fog, és ők is fognak bejelentéseket tenni.S miután, szemben az önök és a Demokratikus Koalícióig tartó szövetségeseik által az egész világban terjesztett hazugságokkal [[Z. Kárpát Dániel: Jaj, ne legyél már méltatlan a témához!]] a magyar parlament ülésezik és nincs bezárva, ezért a jövő heti azonnali kérdések órájában majd lehetősége lesz ezekről érdeklődni, vagy ha nem tetszik, ezeket vitatni. Köszönöm szépen. [[Taps a kormánypártok padsoraiból.]]
Köszönöm szépen miniszter úr válaszát. [[Z. Kárpát Dániel: Nem volt túl bátor válasz!]] isztelt Országgyűlés! Móring József Attila, a KDNP képviselője, azonnali kérdést kíván feltenni az emberi erőforrások miniszterének: „Mik az első három hét tapasztalatai a „tantermen kívüli, digitális munkarend” oktatásban történő bevezetéséről?” címmel. A miniszter úr távolléte miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét. [[Móring József Attila: Igen, köszönöm.]] Igen. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Államtitkár Úr! Rendkívüli időket élünk, a koronavírus elleni védekezés az egész nemzet életét átalakította. Amikor a világjárvány elérte Magyarországot, több fontos döntést kellett meghoznunk, ilyen volt az oktatás átalakítása is. A felsőoktatásban intézménylátogatási tilalom lépett életbe, a köznevelés és a szakképzés pedig átállt a tantermen kívüli digitális munkarendre.Sajnos elhúzódó járvánnyal kell számolnunk, ahol az egészségünk megóvása a legfontosabb szempont, emellett gyermekeink érdeke az, hogy életkoruknak megfelelően tanulhassanak, az iskolaévből pedig ne menjenek veszendőbe egész hónapok. A feladat nem volt egyszerű, hiszen egyfelől azt kellett elérni, hogy a diákok valóban otthon maradjanak, ugyanakkor lehetővé kellett tenni számukra, hogy odahaza is eredményesen tanulhassanak. Ebben a helyzetben újfajta, digitális oktatási formákat kellett kitalálni, elsajátítani és alkalmazni. Ebben óriási szerep hárult az iskolák igazgatóira, pedagógusaira és természetesen a szülőkre egyaránt. A munkaerőpiac működése érdekében fontos volt, hogy az iskolák mindenhol biztosítsák a gyerekek felügyeletét, hiszen a köznevelési intézményeket nem zártuk be. Ellenőrizni kellett, hogy az egyes osztályokban működneke és valamennyi érintett tanulót, illetve szülőt elérike az e-mailes vagy egyéb online kapcsolattartási formák. Ezt követően megindulhatott az újfajta oktatási forma. Tisztelt Államtitkár Úr! A járvány elleni sikeres védekezés mindannyiunk közös érdeke, ahogy az is, hogy a gyermekeink ne maradjanak le a tanulásban, és ezt a tanévet is eredményesen tudjuk zárni. Ennek jegyében kérdezem tisztelt államtitkár urat, mik az első három hét tapasztalatai a tantermen kívüli digitális munkarend oktatásban történő bevezetéséről. Köszönöm megtisztelő válaszát.
Köszönöm szépen, képviselő úr. Tisztelt Országgyűlés! Megadom a szót Rétvári Bence államtitkár úrnak, aki válaszol a kérdésre. Parancsoljon!
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Valóban, egy hétvége alatt óriási változás történt a magyar oktatásban, ami máskor, máshol akár éveket vesz igénybe, arra itt csak napok voltak. Azt hiszem, elismerésünket kell kifejeznünk mind a tanárok, mind a diákok, mind a szülők iránt, hiszen bár nyilvánvalóan egy ilyen átállásnál zökkenők vannak, de sokan nem gondolták, hogy mégis ilyen eredményesen át lehet állni a digitális oktatásra.Ha megnézzük, hogy a különböző portálokon, amelyek digitális tananyagot, tananyagrészeket tartalmaznak, micsoda új magas látogatási arányok vannak, láthatjuk, hogy a Sulinet portálján 160 ezer fölé emelkedett a napi látogatás, a Nemzeti Köznevelési Portálon napi 76 ezer fölé emelkedett, az Oktatási Hivatal tankönyvkatalógus honlapján 25 ezer fölé emelkedett, a KRÉTA-rendszerben a tanári belépések száma százezer környékén, a tanulói belépések száma félmillió környékén van. Úgyhogy valóban nagyon sokan mentek fel azokra a digitális felületekre, amelyek az elmúlt években létrejöttek. Nagyon sok mindenki más is megnyitotta a saját felületeit, tehát nemcsak a kormányzati fejlesztésekben, hanem mások is. Ha megnézzük, hogy milyen eszközök kerültek ki diákokhoz, tanárokhoz egyaránt az elmúlt években: közel 300 ezer laptop, PC, táblagép, PDA és okostelefon került ki a diákokhoz, 46 ezer laptop a tanárokhoz. Ezeket most a lehető legjobbkor tudták használni. Ha megnézzük, hogy a gyermekes háztartások hány százalékában volt 2010-ben internet, amin keresztül tanulni tudnak, a digitális tanítás megvalósulhat, ez 2010-ben 76 százalék volt, miközben az EU átlaga 83 százalék, ma pedig már a magyar átlag is ugyanakkora, mint az európai uniós átlag, amely uniós átlag 15 százalékkal emelkedett 2010 óta. Tehát jóval jobbak a körülmények az otthoni tanulásra is. Magyarországon 30 százalékkal nőtt a gyermekes háztartásokban az internet-előfizetéssel rendelkezők aránya 2010 óta. Tehát mind-mind azt mutatják, hogy sokkal több eszköz van arra, hogy laptopon, PCn, széles sávú interneten tudják a gyermekek oktatását tovább folytatni otthonról digitálisan. Köszönöm szépen.
Köszönöm szépen államtitkár úr válaszát. Viszonválaszra megadom a szót a képviselő úrnak.
Köszönöm szépen. Az átállás óta eltelt időszakról napi tapasztalataink vannak, hiszen nagyon kevés az a magyar család, akit nem érintett valamilyen formában az oktatási rendszer átszervezése. Közelről láthattuk az iskolák, a tanárok és a szülők közreműködésével, óriási munkájukkal létrehozott digitális oktatást. Itt szeretném külön kiemelni a gyógypedagógus-kollégák munkáját, akiknek talán a legnehezebb dolguk van ebben a helyzetben.A Kereszténydemokrata Néppárt nevében is mondhatom, hogy ehhez a munkához minden támogatást meg tudunk adni. Ezúton köszönjük a pedagógusoknak, a szülőknek és a gyerekeknek is az elmúlt hetek áldozatkész munkáját, ami a sikeres átállást lehetővé tette. Köszönöm szépen.
Köszönöm szépen, képviselő úr. Viszonválaszra megadom a szót Rétvári Bence államtitkár úrnak. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban fontos volt mindenki rugalmas hozzáállása, talán segítette ezt az is, hogy az új típusú köznevelési fejlesztések már nem a korábbi, szerzői joggal mindenhol levédett és hozzáférhetetlen tartalmakra épültek, hanem teljesen nyitott, bárki számára letölthető, ingyenesen hozzáférhető, tehát mintegy közjóként fejlesztendő a tartalmat ilyesfajta fejlesztésekre épültek. Semmilyen speciális informatikai eszközre nincs hozzájuk szükség és semmilyen kódra, semmilyen pluszbefizetésre, ezért is voltak mindenki számára sokkal inkább elérhetők.Nagyon aktívak voltak a tanárok is, hiszen az első hétvégén is 400 ezer alkalommal töltötték le a módszertani ajánlást, amit az Oktatási Hivatal a saját honlapjára tett ki az új digitális munkarendre való áttérés kapcsán. Azt is elmondhatjuk, hogy a diákok számára otthon az OECD kimutatása szerint a tanuláshoz szükséges körülmények, tehát a csendes szoba, iskolai célokat szolgáló számítógép, ugyanolyan arányban van Magyarországon, mint Dániában, Norvégiában, Svédországban, Hollandiában, Svájcban, Ausztriában, Finnországban, Németországban vagy Angliában. De megelőzünk érezhető mértékben olyan országokat, mint Franciaország, Spanyolország vagy Olaszország. Tehát szerencsére megvoltak az eszközök is, és a TALIS 2018-as felmérés alapján a tanárok több mint 65 százaléka már két évvel ezelőtt is felkészültnek érezte magát arra, hogy digitális eszközöket használjon az oktatás során. Köszönöm szépen.
Köszönöm szépen az államtitkár úr válaszát. Tisztelt Országgyűlés! Bana Tibor, független képviselő, azonnali kérdést kíván feltenni a belügyminiszter úrnak: „Milyen segítséget nyújt a kormány az önkormányzatoknak vészhelyzetben?” címmel. A miniszter úr távolléte miatt válaszadásra Pogácsás Tibor államtitkár urat jogosította fel. Kérdezem képviselő urat, elfogadjae a válaszadó személyét. Tájékoztatom, hogy amennyiben nem fogadja el a válaszadót, azonnali kérdése visszavontnak minősül az Országgyűlés elfogadott döntése alapján. [[Bana Tibor: Igen, elfogadom.]] Öné a szó, képviselő úr. [[17.20]]
Köszönöm a szót, elnök úr. Tisztelt Államtitkár Úr! Felelős, független ellenzéki országgyűlési képviselőként az elmúlt hetek során több alkalommal igyekeztem felhívni a kormány figyelmét arra, hogy ne hagyjuk magukra a településeket, nyújtsunk segítséget az önkormányzatoknak. Sajnos a múlt heti, szerencsére azóta visszavont javaslatuk, valamint Gulyás Gergely miniszter úr szombati, a gépjárműadó önkormányzatokra eső részének elvonását illető bejelentése egyáltalán nem ebbe az irányba mutatott. Szeretném önöket emlékeztetni, hogy a koronavírus elleni védekezésről szóló törvényjavaslat kapcsán Bencsik János független képviselőtársammal egy módosítójavaslat-csomagot nyújtottunk be. Ennek a csomagnak részét képezte az is, hogy a veszélyhelyzet elhárítása következtében felmerülő költségeket az államháztartási források átcsoportosításával térítse meg az állam a helyi önkormányzatoknak. Önök sajnálatos módon nem támogatták ezt a javaslatunkat sem, holott láthatjuk azt országszerte, hogy erejükön felül, hősiesen teljesítenek az önkormányzatok, legyen szó a legkisebb vendvidéki vagy őrségi falvakról, Szombathelyről vagy éppen budapesti kerületekről, de akár Jászberényt, Szegedet és szinte az összes magyarországi települést felsorolhatnám, hiszen a jelenlegi helyzetben szerencsére egy nagyon komoly együttműködés és összefogás alakult ki. Ezért is méltatlannak tartom Gulyás miniszter úrnak azt a kijelentését, amellyel az ellenzéki polgármestereket támadta, hiszen azt gondolom, hogy az ellenzéki vezetésű, de a kormánypárti vezetésű településeken is nagyon sok pozitív fejleménnyel találkozhatunk a jelenlegi veszélyhelyzetben. Az alacsonyabb adóerő-képességű önkormányzatokat különösen hátrányosan érinti a gépjárműadó elvonására vonatkozó döntés, de a kistelepülések, falvak tekintetében ugyancsak ez a helyzet. Kérdezem ezért tisztelt államtitkár úrtól, hogy mire számíthatnak a magyar települések, milyen segítséget kapnak az önkormányzatok a kormánytól. Várom érdemi válaszait. Köszönöm szépen. [[Taps a DK soraiban.]]
Köszönöm. Tisztelt Országgyűlés! Megadom a szót Pogácsás Tibor államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Tisztelt Ház! Magyarország Kormánya a magyar emberek egészségi állapotát, egészségének megőrzését nemzeti ügynek tekinti. A koronavírus-járvány okozta vészhelyzetben a kormány számít az emberek együttműködésére, és az emberek is számíthatnak a kormány együttműködésére, és természetesen számítunk az önkormányzatok együttműködésére is. Ugyanakkor hangsúlyozottan le kell szögezni, hogy a koronavírus okozta járvánnyal kapcsolatos védekezés minden formáját és a védekezés stratégiáját az erre a célra létrehozott operatív törzs irányítja, és a védekezés fajtáit is az operatív törzs határozza meg. Azt gondolom, hogy ez logikus, egy, az egész világra kiterjedő járványt nem lehet lokálisan, helyi kisközösségekben kezelni, így szükséges az, hogy központosítva legyen meghatározva, hogy a járványt milyen módon lehet lassítani. Az ehhez szükséges eszközökkel a védekezésben részt vevők rendelkeznek. Jelen esetben, az önkormányzatok esetében az alapvető kérés az, hogy a 65 év felettiek esetében azokat a segítségeket, amelyek ahhoz szükségesek, hogy a napi élethez szükséges élelmiszert be tudják szerezni, ennek a beszerzésében az önkormányzatok legyenek segítségre. Az önkormányzati intézmények működése részben korlátozott, ugyanakkor az önkormányzati intézmények továbbra is lehetővé kell hogy tegyék a gyermekek felügyeletét, megőrzését és a szükséges képességek átadását is. Az ehhez szükséges források az önkormányzatoknál rendelkezésre állnak, és miután lényegesen kisebb az igénybevétel, mint normál szorgalmi időszakokban, így a költségek is alacsonyabbak, és ezek a költségek felhasználhatók az egyéb feladatok ellátására. Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Viszonválaszra megadom a szót a képviselő úrnak. Parancsoljon!
Köszönöm a szót, elnök úr. Tisztelt Államtitkár Úr! Másként látjuk ezt a kérdést, és más jelzések érkeztek hozzám az önkormányzatoktól, s nemcsak Vas megyéből, hanem szerte az országból. Gondolok itt például az adatszolgáltatási határidők kapcsán arra, hogy továbbra sem a rugalmasság tapasztalható, hanem a számonkérés az önkormányzatok irányában, de az Állami Számvevőszék ellenőrzéseit is említhetném. Azt gondolom, hogy a jelenlegi helyzetben nem ennek kellene a legfontosabbnak lennie. Persze pozitív példák is voltak. Például volt olyan eset, hogy a korábbi büntetést mérsékelték vagy eltörölték. Ezekről mindenképpen pozitív hangvételben tudok beszélni, de számtalan többletköltsége keletkezett az önkormányzatoknak. Gondolok itt például a háziorvosok biztonsági költségére. Az lenne a javaslatom, hogy a gépjárműadó elvonása helyett sokkal inkább nyúljanak hozzá a taopénzekhez vagy az állami vezetők kiugróan magas fizetéseihez. S kérem önöket, hogy segítsünk az önkormányzatoknak, az önkormányzati dolgozóknak, és az egészségügyi dolgozók mellett a szociális szférában tevékenykedők is részesüljenek megfelelő anyagi megbecsülésben. Köszönöm szépen a figyelmet. [[Taps a DK soraiban.]]
Köszönöm. Tisztelt Országgyűlés! Viszonválasz illeti meg államtitkár urat. Államtitkár úr, öné a szó.
Köszönöm a szót. Tisztelt Országgyűlés! Tisztelt Képviselő Úr! Mindenki, aki ezekben a nehéz helyzetekben erején felül teljesít, természetesen megérdemli azt, hogy külön figyelmet fordítsunk rá, és megérdemli a tiszteletet. Azt gondolom, ezt mindannyian meg is kell hogy adjuk nekik. Ugyanakkor hangsúlyoznom kell, hogy az önkormányzatok védekezési feladatai az operatív törzs által kiadott irányokkal meg kell hogy egyezzenek. Az önkormányzatok számára a védőeszközökkel kapcsolatos külön előírások nem jelentek meg, az önkormányzatoknak nincsenek olyan kötelezettségeik, hogy az egészségügyi ellátásban védőeszközöket szolgáltassanak. Minden önkormányzatnak nyilván a saját teherbíró képességének a figyelembevételével lehetnek többletvállalásai, ugyanakkor a kötelezettségeiket kell ebben a veszélyhelyzetben teljesíteni, amelyek egyértelműen szabályozottak. Köszönöm szépen, elnök úr. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni a miniszterelnök úrnak: „Jó, ha az ember tudja, hol a helye” címmel. Miniszterelnök úr távolléte miatt válaszadásra Gulyás Gergely miniszter urat jelölte ki. Kérdezem képviselő asszonyt, hogy elfogadjae a válaszadó személyét.
Elfogadom.
Igen. Öné a szó, képviselő asszony.
Köszönöm szépen, elnök úr. Tisztelt Miniszter Úr! Orbán Viktor pénteken az alábbiakat mondta: ő bátor emberekkel dolgozik, bátornak lenni pedig most bizonyos csoportoknak kötelességük is. Ilyenek első helyen a papok, második helyen vannak az államvezetők, akiknek nehéz döntéseket kell hozni, harmadik helyen vannak a rendőrök, a katonák, a katasztrófavédelmiek, az egyenruhások, aztán vannak az orvosok. Nem tudom, figyeltee, miniszter úr, hogy mekkora felháborodást keltett ez a néhány mondat pénteken. Én szeretném megfordítani, hogy kik vannak első helyen a mi szemünkben: az orvosok, ápolók, ápolónők, műtősök, mentőorvosok, mentőápolók, asszisztensek, takarítók, takarítónők, bolti eladók, árufeltöltők, fuvarozók, szociális munkások, pedagógusok, óvónők, dajkák, szakácsnők, konyhalányok, polgármesterek, önkormányzati dolgozók, közmunkások, postások, postai alkalmazottak. Tudja, miniszter úr, nem mindegy a sorrend! Ma kik viszik hátukon az országot? Ezt nem abban a sorrendben teszik, amilyen sorrendet a miniszterelnök úr felsorolt. És szeretném kiemelni azokat a családokat, akik most háromszor akkora terhet viselnek el, s köztük legfőképpen az édesanyák, a nők. Eljárnak még dolgozni, reméljük még sokan közülük, akiknek megmaradt az állásuk. Főznek a családra otthon, mert most nincs, aki főzzön rájuk. Tanítják a gyereket, és tanulnak a gyerekkel, gyerekekkel otthon. És persze ellátják az idős szüleiket meg a nagyszüleiket. Tudja, miniszter úr, ezeknek az embereknek jár a legnagyobb tisztelet ma Magyarországon, s nem az államférfiaknak és nem az egyházi vezetőknek. Én azt gondolom, önöknek is meg kellene lelni a megfelelő utat, és amikor köszönetet mondunk, akkor legelsőnek ezekkel az emberekkel kellene kezdeni. Kérdezem miniszter urat, hogy ön egyetérte a miniszterelnök szavaival. Várom válaszát.
Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Asszony! Bizonyos tekintetben a Magyar Szocialista Párt a rendszerváltozás után harminc évvel sem könnyen tud szabadulni a múltjától. Az az osztályharcos logika, amit ön ismertetett, tőlünk távol áll, és azt az egyházellenességet sem javasolnám egyetlen párt vezérfonalává tenni, ami a szavaiból ha nem is sütött, de legalábbis utalt arra, hogy önt bántja ez a sorrend vagy felsorolás. Az ön felsorolásában nagyon hátul voltak a fuvarozók, szerintem a fuvarozók rendkívül bátor emberek, akik ebben az időben országhatárokon keresztül vállalják azt, hogy az ellátás folyamatosságát nagyon sok országban biztosítják. [[17.30]] Szerintem tehát, ha nem innen közelítünk, és a Szocialista Párt sem a saját múltja alapján kívánja értelmezni a miniszterelnök mondatait, akkor akár még egyet is érthetünk, mert mindazok, akiket a miniszterelnök úr felsorolt és mindazok, akiket ön felsorolt, nagyon nagy mértékben járulnak hozzá, hogy ez az ország működőképes maradjon, és mindazon nehézségek közepette, amit egy több mint egy évszázada nem látott járványügyi védekezés okoz az országnak, összességében a diákok tanulni tudnak, az állam sokkal nehezebb körülmények között működik, a gazdaság nyilván komoly veszteségeket elszenvedve, de mégiscsak működik, az áruszállítás folyamatos. Nem javasolnám tehát azt, hogy belebonyolódjunk abba a vitába, nyilván egy olyan helyzetben ráadásul, ahol egy lelki segítségnyújtásra is szükség van, tehát az egyházak szerepe is komoly, nem javasolnám, hogy egy olyan vitába bonyolódjunk bele, hogy ki a fontosabb, a fuvarozó, az orvos vagy a pap. Mindenkinek a munkájára szükség van, azt javaslom, hogy mindenkinek együtt mondjunk köszönetet azért, hogy ezekben a nehéz időkben is helytáll. Köszönöm. [[Taps a kormánypártok soraiban.]]
Köszönöm szépen a miniszter úr válaszát. Viszonválaszra megadom a szót a képviselő asszonynak. Parancsoljon!
Csak tudja, miniszter úr, az a baj, hogy ezek az emberek a miniszterelnök úr felsorolásából mind kimaradtak, mindenki kimaradt, senkit nem sorolt fel, és higgye el, a válság idejében, háború idejében a legtöbb áldozatot a családok hozzák, és azt, hogy mi itt ülhetünk, ön is, meg hogy a miniszterelnök úr miniszterelnök lehet, ezeknek a családoknak köszönhetjük, és elfelejtette pénteken ezeket a családokat megemlíteni a miniszterelnök úr. És én nagyon sajnálom, hogyha első helyen… Én nem tettem különbséget ezek között, mindegyiket úgy soroltam fel, hogy az én szememben ezek az emberek mindenütt első helyen vannak, és majd csak utána vannak önök az utolsó helyen, vagy mi, mert ezek az emberek azok, akik ma mindent elviselnek a járvány idejében. És én azt gondolom, hogy amikor letesszük azokat a javaslatokat, hogy ezeket a családokat most legalább egy dupla családi pótlékkal meg kellene segíteni, vagy az édesanyáknak valamifajta könnyítést kellene adni, mert higgyék el [[Az elnök csenget.]] [[Az elnök csenget.]] ma és válság idejében a legnagyobb terhet mindig az édesanyák viselik a családokban. Én erre várnám a választ miniszter úrtól (Az elnök csenget.), hogy tényleg egyetérte ezzel, amit Orbán Viktor mondott. Köszönöm, elnök úr.
Tisztelt Országgyűlés! Viszonválasz illeti meg a miniszter urat. Miniszter úr, öné a szó.
Köszönöm a szót. Tisztelt Képviselő Asszony! Egyetértek mindazoknak a felsorolásával, akiket a miniszterelnök úr említett, és egyetértek azoknak a felsorolásával is, akiket ön említett meg, úgyhogy ilyen formában különbséget nem tennék. A családpolitika szempontjából szeretném megnyugtatni, hogy az Európai Unió tagállamai közül az Európai Unió Eurostat-kimutatása szerint családpolitikára senki nem költ olyan sokat a saját költségvetéséből, olyan jelentős részt a saját költségvetéséből, mint Magyarország. Ez talán az ön számára is megnyugtató lehet, ha helyesen éppen az édesanyákat emelte ki. Köszönöm. [[Taps a kormánypártok soraiban.]]
Köszönöm szépen a miniszter úr válaszát. Tisztelt Országgyűlés! Varju László képviselő úr, a DK képviselője, azonnali kérdést kíván feltenni a pénzügyminiszter úrnak: „Miért nem segít végre a kormány a bajbajutottakon, és mikor ismeri be a kormány, hogy az Unió hatalmas összeggel támogatja a válságkezelést?” címmel. A miniszter úr távolléte miatt a válaszadásra Tállai András államtitkár urat, miniszterhelyettest jelölte ki. Kérdezem a képviselő urat, elfogadjae a válaszadó személyét. [[Varju László jelzésére:]] Igen. Öné a szó, képviselő úr!
Elnök úr, köszönöm szépen a szót. Tisztelt Ház! Tisztelt Miniszterhelyettes Úr! A koronavírus okozta válság az Orbán-kormány egészségpolitikájának és gazdaságpolitikájának korábbi hibás döntései és a mostani késlekedései miatt az elviselhetőnél sokkal súlyosabb nehézségeket okoz a magyar családoknak, vállalkozásoknak, nyugdíjasoknak. A Demokratikus Koalíció már korábban 60 javaslatot tett a válság kezelésére, köszönetet önöktől nem kaptunk, de legalább egynéhányat megfogadtak. A magyar családok elveszítik a megélhetésüket, tízezrek maradnak fizetés és munka nélkül, ezért a Demokratikus Koalíció egyébként tanulmányozva a nemzetközi tapasztalatokat is, egyeztetve szakértőkkel, közgazdászokkal, szakszervezetekkel 20 pontos átfogó mentőcsomagot készített. Ezért is érthetetlen, hogy Varga Mihály miniszter úr miért mondta le a bizottsággal, a Költségvetési bizottsággal való, már korábban leegyeztetett beszámolóját. Ebben a csomagban szerepel többek között, hogy aki elvesztette az állását, és fizetés nélküli szabadságra kényszerült, az állami forrásból kapja meg a bére 80 százalékát pár hónapon keresztül. Benne van az, hogy veszélyhelyzet ideje alatt elrendelt állásidőre az állami, az önkormányzati közszolgálatban, intézményekben, valamint a köztulajdonban lévő cégekben lévő dolgozók kapják meg a teljes alapbérüket, és ne bocsássák el, mint például a szigetvári fürdő 60 dolgozóját; az álláskeresési támogatás folyósítási ideje emelkedjen 6 hónapra. Éppen ezért kérdezem a miniszterhelyettes urat, miért nem veszik figyelembe az emberek életét megnyomorító helyzetet, miért nem biztosítanak érdemi mentőcsomagot családoknak, vállalkozásoknak a környező országokhoz hasonlóan. Várom válaszát.
Köszönöm, képviselő úr. Tisztelt Országgyűlés! Megadom a szót Tállai András miniszterhelyettes úrnak. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Azért azt hadd mondjam el, hogy Gyurcsány Ferenc [[Közbeszólás az ellenzék soraiból: Na, végre!]] a 20 pontos csomagját akkor jelentette be, amikor Gulyás Gergely miniszter úr bejelentette [[Z. Kárpát Dániel közbeszól. Varju László felnevet.]] hogy gazdaságvédelmi csomaggal készül a kormány [[Varju László Z. Kárpát Dánielnek: Te is megkaptad!]] gazdaságvédelmi alapot és járványügyi alapot hoz létre, tehát ez nyilván politikai szándékból született, hogy rátromfoljon még a gazdaságvédelmi csomag bejelentése előtt. [[Varju László közbeszól.]] Egyébként beleolvastam, átolvastam, egy pontot találtam, amely, megmondom őszintén, nem tetszik: önök az óvodai és bölcsődei dolgozóknak alapbért adnának. Én úgy tudom, hogy most egyébként többet kapnak, tehát amit önök akarnak, az a jelenlegitől rosszabb megoldás lenne, de biztos a jó szándék vezérelte önöket, ezt nem kétlem. Megnyugtatom a képviselő urat, hogy a kormány nagyon felelősen foglalkozik azzal, hogy a koronavírus-világjárvány gazdasági hatásait Magyarországon mérsékelje. Az elsődleges szempont a munkahelyeknek a megvédése és megőrzése, és ennek szellemében történt meg eddig három bejelentés: kettőt azonnalinak minősítünk március 18-én és 23-án, ami 500 ezer alkalmazottat és vállalkozót érintett , ami azt jelentette több millió embernek és több száz ezer vállalkozásnak, hogy nem kell megfizetnie a hitelintézettel, bankokkal szembeni kötelezettségét, amennyiben év végéig úgy dönt, és nem kell a kisvállalkozásoknak, a katásoknak adót fizetniük, és a súlyosan, azonnal súlyosan érintett ágazatoknál nem kell járulékot fizetni. Azt gondolom, hogy a kormány első lépésként ezt tehette meg, és ezt meg is tette március hónapban. Köszönöm szépen. [[Taps a kormánypártok soraiban.]]
Köszönöm, államtitkár úr. Tisztelt Országgyűlés! Viszonválaszra megadom a szót a képviselő úrnak. Parancsoljon!
Köszönöm szépen, elnök úr. Ebben a költségvetésben önök szerint is van 1500 milliárd forint átcsoportosítható forint, de nem számolják bele az önök által kommunikációra szánt 150 milliárd forintot, de nem tartozik bele az Unió által erre átcsoportosíthatóvá tett 2000 milliárd forint sem, pedig így önök csak félmunkát végeztek. Nem mondhatok mást önöknek: önöknek nem fontosak a magyar családok, önöknek nem fontosak a kisvállalkozások, hanem ragaszkodnak a haveri kapitalizmus keretében épített gazdasághoz. Pedig most kellene megmenteni az embereket, és erre kell felhasználni minden forrást, ami csak van. Amit önök tesznek, az nem kezeli a munka nélkül maradt növekvő tömegek gondját, elbocsátással fenyegetett százezreket tartanak reménytelenségben, okozzák ezt, gyerekekkel otthon maradt szülők, kisvállalkozások problémáit önök egyáltalán nem akarják kezelni. Köszönöm szépen.
Köszönöm. Tisztelt Országgyűlés! Viszonválasz illeti meg a miniszterhelyettes urat. Parancsoljon!
Köszönöm. A szavait vissza kell utasítanom és cáfolnom kell, hiszen a kormánynak éppen az a célja, hogy az embereken segítsen, azokon az embereken, akiknek a munkahelye most veszélybe került. De a segítség, az valóságos legyen valóságos pénzből! Ezért hoztuk létre a gazdaságvédelmi alapot 1345 milliárddal és a járványügyi alapot 663 milliárddal. Gulyás Gergely miniszter úr tételesen elmondta, hogy ez miből áll: ez meglévő, a magyar költségvetésben lévő pénz. De amit ön mond, hogy az Európai Uniótól és már megvan a neve, csak még pénz nincs benne érkező, járvány elleni támogató alapba 2000 milliárd forint érkezett volna, az egyszerűen nem igaz, hiszen ön olyan pénzeket emleget az Európai Unióval együtt, amit Magyarország egyszer már megkapott és lényegében felhasznált, ez nem valós pénz. Magyarország, mint ahogy eddig is, most is saját magára számíthat, a koronavírus elleni védekezésben is. [[Varju László: Önök nem költenek semmit az emberekre!]] Köszönöm szépen. [[Taps a kormánypártok soraiban.]] [[17.40]]
Köszönöm szépen, miniszterhelyettes úr. Tisztelt Országgyűlés! Csárdi Antal, az LMP képviselője, azonnali kérdést kíván feltenni a Miniszterelnökséget vezető miniszter úrnak: „A rászorulók lesznek a kárvallottjai az önkormányzatok megsarcolásának?” címmel. Csárdi Antal képviselő urat illeti a szó.
Köszönöm szépen a szót. Tisztelt Ház! Tisztelt Miniszter Úr! Aki a védekezés frontján dolgozóknak nehezíti meg a helyzetét, az a magyar nemzet ellen követ el bűnt. Épp ezért volt rendkívül felháborító, hogy önök bejelentették, hogy forrásokat vonnak el elsősorban a nagy településektől, a nagyvárosoktól. Pedig az önkormányzatok kötelező feladata és végzik ezt jó minőségben az idősellátás. Az önkormányzatok feladata az otthonukban gyógyuló fertőzöttek ellátása. És igen, az önkormányzatok feladata a hatósági karanténban lévő, kockázatos személyek ellátása is. Ez pénzbe kerül, és hozzáteszem, hogy ehhez az államtól segítséget nem kapnak az önkormányzatok. Emellett ráadásul a választókerületemben két kerület is, a VIII. és a IX. kerület is bevezette azt a pandémiás támogatást, ami azoknak nyújt segítséget, akik kilátástalan helyzetben vannak, mert már a válság legelején elvesztették az állásukat, és gyakorlatilag esélyük sincsen arra, hogy a járvány ideje alatt munkát találjanak. Azt gondolom, hogy ezt a felelőtlenséget nem engedheti meg magának a kormány, hogy nem segít nekik, és jelen pillanatban sajnos mégis azt látjuk, hogy az eddig elhangzott, önök által uralt kommunikációban semmi nem hangzott el azzal kapcsolatban, hogyan kívánják megsegíteni azoknak a tízezreknek az életét, akik abban az élethelyzetben vannak, hogy nincs esélyük, hogy jövedelmet szerezzenek a családjuknak, kifejezetten és csak a járvány miatt. Az a kérdésem, tisztelt miniszter úr, hogy hogyan és mikor kívánják megsegíteni ezeket a családokat, és hogyan és mikor kívánnak érdemi lépéseket tenni az ő érdekükben. Köszönöm szépen.
Köszönöm. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Ha jól értem, akkor két kérdést érintett a felszólalása: az önkormányzatok ügyét és általánosságban, hogy hogyan tudunk Magyarország polgárainak segítséget nyújtani. Az önkormányzatok ügyében arról tudok beszámolni önnek, hogy az elmúlt 9-10 évben nem vitásan jelentősen csökkentek az önkormányzatok kiadásai azáltal, hogy az egészségügyi rendszer, kivéve a szakellátás egy része, illetve az oktatási rendszer a központi kormányzat finanszírozása alá került. Ennek ellenére 2019-ben az önkormányzatok államtól érkező költségvetési támogatása helyi és települési adókat is idevéve körülbelül megegyezik a 2010-es, tehát az ön szövetségesei által elfogadott utolsó költségvetéssel. Tehát lényegesen kevesebb feladat és nagyjából ugyanannyi pénz, kétségkívül inflációkövetés nélkül, de ha a kieső feladatokat nézzük, akkor azt hiszem, hogy az önkormányzatoknak is jutott abból a gazdasági felemelkedésből, amin Magyarország keresztülment. És ha már itt ellenzéki képviselőtársaim egy része is egyetértéséről biztosít bólogatással, akkor ez nyugodtan folytatódhat akkor, amikor azt is hozzáteszem ehhez, hogy 1400 milliárdnyi tehertől szabadítottuk meg az önkormányzatokat, melyeket szintén az ön mellett ülő képviselő urak kormányzásának idején halmoztak fel. Tehát szerintem a kormányt önkormányzat-ellenességgel vádolni nem korrekt. Ami azt illeti, hogy egy olyan helyzetben, amikor az állami bevételeknek hatalmas része esik ki, egyikünk sem tudja, hogy mekkora része, de mindenki a 3,5-4-4,5 százalék közötti gazdasági növekedést külföldi elemzőktől a jegybankon át magyar elemzőkig mindenki reálisnak tartotta év elején, ma az a kérdés, hogy a recessziót el tudjuke kerülni, vagy hogy mekkora lesz a recesszió; ez tehát a központi bevételeket is érinti, és a védekezés legtöbb részét központi bevételekből fizetjük. Ezért az 1760 milliárdos tavalyi költségvetésből kiindulva, 34 milliárdnak a járvány elleni védekezési alapba való átterelése túlzottnak semmilyen tekintetben nem mondható. [[Szórványos taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Viszonválaszra megadom a szót képviselő úrnak. Parancsoljon!
Tisztelt Miniszter Úr! Tisztelt Ház! Köszönöm a szót. Egy kérdést tettem fel, de persze nem arra válaszolt miniszter úr. Egy kérdést tettem fel, ami arra vonatkozott, hogy azoknak a tízezreknek az életét hogyan és mikor fogja megsegíteni a kormány, akik elvesztették az állásukat, és akiknek esélye sincsen, hogy a járvány időszaka alatt új munkát szerezzenek. Nagyon sok ilyen család van, nagyon sok olyan család van, ahol fizetés nélküli szabadságra kényszerítették a munkavállalót, aki ezáltal a szociális juttatások rendszeréből is kiesik. Gyakorlatilag jelen pillanatban két önkormányzatról tudok, aki segítséget nyújt nekik: a IX. kerület és a VIII. kerület, és az az én kérdésem, hogy a magyar állam kíváne segítséget nyújtani azoknak a honfitársainknak, akik elvesztették az állásukat, és nincs arra reális esélyük, hogy a következő hónapokban hiszen a tetőzés csak június, július fordulójára várható új munkát szerezzenek, de nem azért, mert nem akarnak dolgozni, hanem azért, mert nincs esélyük. Köszönöm szépen.
Köszönöm. Tisztelt Országgyűlés! Viszonválasz illeti meg miniszter urat. Miniszter úr, öné a szó.
Köszönöm szépen, elnök úr. Többször elhangzott a mai nap is, tehát csak elismételni tudom, képviselő úr is pontosan tisztában van azzal, hogy ma az álláskeresési járadék, ismertebb nevén munkanélküli-segély, három hónapig illet meg mindenkit, aki elvesztette a munkáját. Senkinek sem javaslom, hogy kényszerből fogadja el egyébként a fizetés nélküli szabadságot, mert legrosszabb esetben ugyan megszűnik a munkahelye, de akkor az ellátásokra még hónapokon keresztül jogosult; tehát olyan cégeknél, ahol az a veszély fennáll, hogy a munkahely nem őrizhető meg, ott ezt senkinek sem javasolnám. És a kormánynak pedig nagyon határozott szándéka, a miniszterelnök is többször elmondta, ezt szolgálja a ma fő vonalaiban, holnap pedig részleteiben bejelentett, illetve bejelentendő akcióterv, gazdaságvédelmi terv is, hogy mindenkinek, aki elveszti a munkáját, adjunk lehetőséget. Én látom az ellenzékben a hajlandóságot arra, hogy segélyt osszon, mi viszont esélyt szeretnénk teremteni, és azt szeretnénk, ha mindenki munkához juthatna, és ezért fogunk megtenni mindent, és az a terv, amit a kormány elfogadott, az ehhez nagymértékben fog hozzájárulni. Három hónapon belül, ha a járványveszélyhelyzet mögöttünk lesz, akkor a gazdaság növekedése, és azok a beruházások, amelyeket elindítunk, nagyon sok álláshelyet fognak teremteni mindazok számára, akik esetleg már elvesztették vagy ezután el fogják veszíteni az állásukat. [[Taps a kormánypártok padsoraiból.]]
Köszönöm szépen miniszter úr válaszát. Tisztelt Országgyűlés! Kocsis-Cake Olivio, a Párbeszéd képviselője, kérdést kíván feltenni a pénzügyminiszter úrnak: „Mi folyik itt?” címmel. Miniszter úr távolléte miatt válaszadásra Tállai András államtitkár urat, miniszterhelyettest jelölte ki. Kérdezem a képviselő urat, elfogadjae a válaszadó személyét. [[Jelzésre:]] Igen, öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Tisztelt Miniszterhelyettes Úr! Megdöbbenve hallgattam ma Kocsis Máté frakcióvezetőt, amikor arról beszélt, hogy ha a multikhoz és a bankokhoz mérjük, akkor az önkormányzatoknak kell a legkevesebbel hozzájárulniuk itt a válságkezeléshez, „csak” 34 milliárddal. Nem értem, hogy hogyan lehet az önkormányzatokat összehasonlítani a multikkal és a bankokkal. Nem ugyanarról a két dologról beszélünk. Az önkormányzatok az egészségügyhöz hasonlóan a járvány megfékezéséért küzdenek. Ennek ellenére itt a gépjárműadó elvonásával ezt akadályozzák. Ez olyan, mintha most a kórházaktól vennének el pénzt. A multik rendben, pártok rendben, bankok rendben. Nyilván hozzá kell járulniuk a válság kezeléséhez, bár a fideszes oligarchákat kihagyták, akiknek szintén lenne miből, de az önkormányzatoktól veszik el azt a pénzt, amit ők a védekezésre költenének. Tisztelt Miniszterhelyettes Úr! A járvánnyal szembeni védekezésben az önkormányzatok plusz extrafeladatokat kaptak: a 70 éven felüliek ellátása, a hatósági karanténban lévők ellátása. Az önkormányzatok számos területen maguktól vállalnak pluszfeladatot azért, hogy az embereket megvédjék, például a közterületek folyamatos fertőtlenítése, és sorolhatnám, amik extrakiadással járnak. Az önkormányzatok azok, akik közvetlen kapcsolatban vannak az állampolgárokkal. Mikor az állampolgároknak valami gondjuk van, bajuk van, akkor nem a kormányhoz fognak fordulni, hanem a helyi önkormányzathoz fognak elmenni, hiszen ők vannak közvetlen kapcsolatban a helyi lakosokkal. Egyébként a bizalmi indexe is az önkormányzatoknak a legmagasabb, ha összehasonlítjuk más állami intézményekkel. Egyszóval: az önkormányzatok jelenlegi kapacitása kevés lesz a járványhelyzet leküzdéséhez, ezért pluszforrásokra van szükség, és nem forrásmegvonásra. Tisztelt Miniszterhelyettes Úr! Az a kérdésem, hogy mivel kívánják megsegíteni az önkormányzatokat, hogy ezt a járványt sikerüljön megfékezni. Várom megtisztelő válaszát. [[17.50]]
Köszönöm, képviselő úr. Tisztelt Országgyűlés! Megadom a szót Tállai András miniszterhelyettes úrnak. Parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! A válaszom előtt elmondom önnek, hogy nyolc évig én is voltam polgármester, 2002-2010 között, legalább nyolc költségvetést csináltam Mezőkövesd városának és még sok más intézménynek, többcélú kistérségi társulásnak. A szakmám is ez egyébként, üzemgazdász, közgazdász, ezért elmondom önnek, hogy amikor egy önkormányzati költségvetés készül, az első és legfontosabb dolog, hogy tartalékot képezünk, ugyanúgy tartalékot képezünk, mint ahogy egyébként az ország is tartalékot képez. Közel 500 milliárd forint tartalék van a 2020. évi költségvetésében az országnak. Amikor tartalékot képezünk, akkor nyilván olyan célokra, amelyek nem várt célok. Egy önkormányzatnál, való igaz, hogy nem ezek a nem várt célok, hogy jön a koronavírus, és az embereket meg kell segíteni, szájmaszkot kell biztosítani, védőeszközt kell vásárolni az intézményben dolgozóknak. Azt gondolom, hogy igenis, egy felelősen elkészült önkormányzati költségvetésnek márpedig el kell hogy készüljön mind a 3200 önkormányzatnak Magyarországon tartalmaznia kell tartalékokat, és a tartalékok pontosan ezt a célt szolgálják most, mert év eleje van, egy negyed év után jött a koronavírus. Nyilvánvaló, hogy az önkormányzatoknak is áldozni kell, arról nem is beszélve, hogy az önkormányzatok most tudják megmutatni azt, hogy milyen jó önkormányzatok, hogy tudnak a saját embereiken, a szociálisan rászorult embereken segíteni. Ami pedig a gépjárműadó-bevétel hányadát illeti, elmondta Kocsis Máté, hogy az ő költségvetésükben nem érte el az 1 százalékot. Én Mezőkövesd viszonylatából tudok számokat mondani, 1200 helyi adóhoz viszonyítottan 40 millió forint a gépjárműadó. Jelentős tétel, ez igaz, de kigazdálkodható, és nem hat ki a város működőképességére. Én azt gondolom, hogy ez a legfontosabb, hogy ezt tudja egy önkormányzat biztosítani. [[Dr. Rétvári Bence tapsol.]]
Köszönöm szépen, miniszterhelyettes úr. Tisztelt Országgyűlés! Viszonválaszra megadom a szót képviselő úrnak. Parancsoljon!
Köszönöm a szót. Miniszterhelyettes úr, elég cinikus az, hogy ön hivatkozott vagy önök hivatkoznak a tartalékra. Akkor a kormány miért nem a tartalékból oldja meg ezeket a költségeket, miért az önkormányzat tartalékából akarja? Kocsis Máté említette, hogy 180 millió csak a VIII. kerületben, ha ezt a költséget elvonják. Az a 180 millió nem lenne jobb helyen, mondjuk, a szociális támogatásnál, azoknak, akik elvesztik a munkahelyüket?! Tisztelt államtitkár úr azt mondta, miniszterhelyettes úr, hogy tervezni kell a költségvetést. Hadd tájékoztassam arról, hogy milyen lesz az idei költségvetése az önkormányzatoknak. A gépjárműadót elvonják, idegenforgalmi adó a legtöbb helyen valószínűleg nem lesz, a helyi iparűzési adók nagyban csökkennek, parkolási bevételek jó darabig nem lesznek, az üzletbérleti, helyiségbérleti díjak valószínűleg jó pár helyen elmaradnak, a közterület-használati díjak, amiknél egyébként önök módosítottak most törvényt, azok is el fognak maradni, többletköltségek lesznek a védekezéssel összefüggésben, és a szociális juttatások számát meg kell növelni, mert a helyi emberek oda fognak menni segélyért, és nem lehet őket elküldeni. Nem válaszolt államtitkár úr, hogy hogyan segítik az önkormányzatokat. Csak egy klasszikust tudok idézni: ha a kormány nem tudja segíteni az önkormányzatokat, akkor legalább ne akadályozza!
Tisztelt Országgyűlés! Viszonválasz illeti meg miniszterhelyettes urat. Parancsoljon!
Azt gondolom, hogy ilyen helyzetben, amiben van a világ, van Európa és benne Magyarország, a közös teherviselés, és ha önnek tetszik, vagy nem, az összefogás kell hogy jellemezzen bennünket, mert egyébként nem fogunk túl lenni ezen a világjárványon, és sokkal nagyobb bajokat és problémákat is okozhat, és akkor nem ilyenről fogunk vitatkozni, hogy egyébként kinek nehezebb, az állami költségvetésnek vagy az önkormányzatinak, mert mindannyiunknak nehéz, egy vállalkozásnak is nehéz, a turisztikában, a vendéglátásban, és sorolhatnánk tovább az ágazatokat. Itt panaszkodni persze lehet a parlamentben, meg máshol is, az a dolog lényege, hogy felelősen kell gondolkodni, és átgondolni, hogy mit tehetünk, és nem pedig a kezünket nyújtani a kormánynak. Önöknek most lett egy főpolgármestere, lett egy önkormányzata, és azt gondolják, hogy innentől kezdve csak egy megoldás van, hogy jövünk a kormányhoz, és a kormánytól kérünk, kérünk, kérünk. Nem! Felelősen gondolkodunk, gazdálkodunk és működtetünk, ezt ajánlom önöknek is. [[Taps a kormánypártok soraiban.]]
Köszönöm szépen, miniszterhelyettes úr. Tisztelt Országgyűlés! Dunai Mónika képviselő asszony, a Fidesz-képviselőcsoportból azonnali kérdést kíván feltenni a külgazdasági és külügyminiszter úrnak: „Továbbra is számíthatnake a külföldön rekedt magyarok a kormány segítségére?” címmel. Dunai Mónika képviselő asszonyt illeti a szó.
Köszönöm szépen a szót. Tisztelt Elnök Úr! Tisztelt Miniszter Úr! Tisztelt Ház! Sajnos, az elmúlt héten tanúi lehettünk annak, hogy hogyan esnek a legnagyobb és leggazdagabb országok is sorra áldozatul a koronavírusnak. Még a világ egyik legerősebb gazdaságával rendelkező Egyesült Államok sem tudta megakadályozni, hogy szinte azonnal a tömeges fertőzések szakaszába lépjen. Ezek a döbbenetes hírek mind arra mutatnak rá, hogy külföldön rekedt honfitársaink hazamenekítése fontos és halaszthatatlan ügy, ezért teljes szívvel üdvözlendő hír, hogy csütörtökön újabb 240 állampolgár tért biztonságosan haza a válsághelyzetbe került Egyesült Államokból. Velük együtt összesen 7075 honfitársunk jutott haza ebben a nagyszabású akcióban. Ez a szám még inkább figyelemre méltó annak tükrében, hogy az első gép március 22-én landolt, tehát bő két hét alatt sikerült megoldani több mint 7 ezer ember hazatérését. Ezek látványos és fontos eredmények, köszönet érte, miniszter úr. Azonban azt is be kell látnunk, hogy a világ legtöbb országa még sajnos a járvány felívelő szakaszában jár csak, éppen ezért fontosnak tartom, hogy továbbra is prioritásként kezeljük a hazajutni próbáló állampolgáraink megsegítését. Tisztelt Miniszter Úr! Ön épp egy hete mondta itt, hogy a járvány elleni harc egyik legfontosabb eleme a külföldön rekedt magyarok hazajuttatása. Ez alapján joggal feltételezhetjük, hogy számíthatunk arra, hogy a kormány továbbra is aktívan fog dolgozni azért, hogy honfitársaink hazatérhessenek. Kérdezem továbbá, hogy lehete ebben a küzdelemben is számítani a többi közép-európai országgal való együttműködésre. Várom megtisztelő válaszát. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Megadom a szót Szijjártó Péter külgazdasági és külügyminiszter úrnak. Miniszter úr, parancsoljon!
Köszönöm a szót. Tisztelt Elnök Úr! Tisztelt Képviselőtársam! A következőt tudom elmondani önnek. A modern kori magyar történelem legnagyobb hazatérési akciója zajlik jelenleg, amelynek keretében 7841 magyar állampolgárt tudtunk hazahozni az elmúlt hetekben, és jelenleg még 883 magyar állampolgár hazahozatalát szervezzük annak érdekében, hogy mindenkit biztonságban itthon tudhassunk ebben a világjárvány által sújtott időszakban, amikor a világ számos pontján, számos országában, számos térségében a kereskedelmi légi közlekedés lehetőségeit gyakorlatilag teljes mértékben ellehetetlenítik, reptereket zárnak be, légitársaságok komplett leállnak, járataik döntő többségét törlik, vagy éppen egész légtereket tesznek elérhetetlenné a polgári légi közlekedés számára. Természetesen minden magyarért felelősséggel tartozunk, így azokért is, akik a határainkon túl rekedtek a világ különböző pontjain. Tisztelt képviselőtársamnak szeretném elmondani, hogy az együttműködés tekintetében a szlovákokkal, a csehekkel és az osztrákokkal, valamint a horvátokkal és a szlovénokkal működtünk együtt példamutatóan. Az ön által említett múlt heti, az Egyesült Államokból és Kanadából történt repatriálás során 28 külföldi állampolgárt hoztunk el a 240 magyar mellett, 17 szlovákot, 10 szlovént és 1 horvátot, de a szlovákok által Washingtonból indított mentesítő járaton 87 magyar állampolgár utazott, a LOT és itt a lengyeleket az előbb kihagytam, elnézést járataival is több százan tértek már haza, valamint amikor a világ egy-egy távoli pontján néhány magyar és néhány közép-európai van, akkor őket összegyűjtjük, és mindig közép-európai összefogásban indítunk értük repülőgépet. Így lesz ez a következő időszakban is, hiszen, mint ahogy mondtam, hiába hoztunk haza eddig 7841 magyart, 883 még mindig arra vár, hogy hazahozzuk. [[Taps a kormánypártok soraiban.]]
Köszönöm szépen miniszter úr válaszát. Tisztelt Országgyűlés! Viszonválaszra megadom a szót képviselő asszonynak. Parancsoljon! [[18.00]]
Köszönöm szépen a szót. Tisztelt Elnök Úr! Tisztelt Miniszter Úr! Köszönöm szépen a válaszát, azt tisztelettel elfogadom. Engedjék meg, hogy innen, erről a helyről is köszönetet mondjak önnek és minden munkatársának, hogy szívükön viselik a magyar állampolgárok sorsát most, ebben a különleges veszélyhelyzetben, a koronavírus-járvány idején is, köztük azoknak az állampolgároknak a sorsát is, akik élethelyzetüknek azon szakaszában járnak, hogy külföldön rekedtek. További munkájukhoz nagyon sok sikert és erőt kívánok. [[Szórványos taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Viszonválasz illeti meg a miniszter urat. Öné a szó, miniszter úr.
Köszönöm a kedves szavait a képviselő asszonynak, majd továbbítom azoknak, akiket megillet. Annyit azonban szeretnék még elmondani, hogy az ön által felvetett kérdés azért is lényeges volt mármint a közép-európai együttműködésre vonatkozóan , mert kiderült, hogy csak magunkra számíthatunk a repatriálás vagy hazatérítés során, ugyanis március eleje óta világos volt, hogy légi forgalmi korlátozások lesznek, ehhez képest az Európai Unió katasztrófahelyzetekkel foglalkozó biztosának az a levele, amelyben arról tájékoztat minket, hogy nagyon komoly feltételek mellett akár még költségtérítést is tudnának adni a hazatérítéshez, március 31-én érkezett meg. Tehát egy hónapra volt szüksége az Európai Bizottságnak ahhoz, hogy kapcsoljanak, hogy sok tíz- vagy akár százezer európai uniós állampolgár ragadt külföldön. S amikor múlt héten a Külügyek Tanácsának ülésére virtuálisan összejöttünk, akkor több külügyminiszter-kollégától is elhangzott, hogy most már nem is igazából az Európába történő hazatérés a probléma, hanem az Európán belüli repülések. Úgyhogy csak szeretném jelezni, hogy lesznek itt még kihívások az elkövetkezendő hetekben, hónapokban bőven. Köszönöm még egyszer a téma felvetését, és köszönjük az elismerő szavakat. [[Szórványos taps a kormánypártok soraiban.]]
Megköszönöm miniszter úr válaszát. Tisztelt Országgyűlés! Nunkovics Tibor, a Jobbik képviselője, azonnali kérdést kíván feltenni az innovációért és technológiáért felelős miniszter úrnak: „Mit gondol erről Miniszter Úr?” címmel. A miniszter úr távolléte miatt válaszadásra Schanda Tamás János államtitkár urat jogosította fel. Kérdezem képviselő urat, elfogadjae a válaszadó személyét. [[Jelzésre:]] Igen. Öné a szó, képviselő úr.
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Azért azt tisztán kell látnunk, hogy a járvány elmúltával majd egy sokkal komolyabb problémával kell szembenéznünk, ez pedig egy gazdasági kihívás lesz, egy gazdasági válság, valószínűleg sokkal súlyosabb, mint amit a 2008-as válság jelentett. Én azt látom ezzel kapcsolatosan a kormányzati részről, hogy tulajdonképpen nem akarnak hosszú távon erre a nagyon kellemetlen helyzetre felkészülni, illetve egy dolgot tettek eddig: a gazdasági érdekeltségeiket próbálják meg egy kicsit más irányba állítani. Arról beszélnek, hogy közös teherviselés kellene mindannyiunknak. Ez idáig rendben is van. De hol vannak ebből a közös teherviselésből az önök oligarchái? Hol van Mészáros Lőrinc? Hol van Tiborcz István vagy Garancsi úr? És még nagyon sokat sorolhatnánk. Tiborcz István például pár nappal ezelőtt 2 milliárd forintot nyert jachtklubépítésre Balatonfüreden, ha jól emlékszem. Ehhez képest önök például elveszik a pártok állami támogatásának a felét, amire mi azt mondjuk, hogy természetesen rendben van, mi ezt vállaljuk, na de csak összehasonlításképpen: a Tiborcz Istvánnak juttatott állami támogatás pontosan a kétszerese. De hogy milyen irányba kellene menni? A magyar gazdaságban nagyon fontos szerepet játszik az autóipar, és most azt látjuk, hogy az autóiparban igen súlyos problémák vannak. De nemzetközi példák mutatják, hogy például egy Ferrari, egy Seat vagy egy Ford át tudott állni arra, hogy lélegeztetőgépeket gyárt az adott államnak, de nemcsak az adott államnak, hanem egyébként más országoknak is. Én azt szeretném megtudni államtitkár úrtól, hogy tervezneke legalább hasonlót, hogy leülnek a magyar autógyártókkal, és azt mondják nekik, hogy figyelj, át tudtoke állni lélegeztetőgép-gyártásra, mert akkor ti tudtok munkát adni az embereknek, és lesz bérük. Köszönöm. [[Taps a Jobbik soraiban.]]
Köszönöm. Tisztelt Országgyűlés! Megadom a szót Schanda Tamás János államtitkár úrnak, aki válaszol a kérdésre. Parancsoljon, államtitkár úr!
Köszönöm a szót. Tisztelt Elnök Úr! Tisztelt Képviselő Úr! Az volt a kérdés, hogy mit gondolok. Azt inkább megtartom saját magamnak, mert annyi sok zagyvaság hangzott el a felszólalásában, hogy ennek most inkább nem térnék ki minden elemére. Viszont arra engedje meg, hogy fölhívjam a figyelmet, hogy épp a mai napon történt egy olyan új gazdasági akciótervnek a bejelentése, amely az ön kérdésének számos dimenziójára egyértelmű és világos választ ad. Nem igazak azok az állítások, amiket ön megfogalmazott, hogy mi ne figyelnénk oda a magyar emberek munkahelyére, ne dolgoznánk azért, hogy a magyar emberek megőrizzék a munkahelyeiket, ne figyelnénk oda arra, hogy egyébként pedig a gazdasági problémák, a gazdasági nehézségek okozta, egészen biztosan bekövetkező, növekvő állástalanságot és munkanélküliséget ellen tudjuk tételezni, és új munkahelyek jöjjenek létre olyan iparágakban, olyan területeken, amelyek akár most, akár pedig a következő években Magyarországot továbbra is az európai térségünk és egyébként a világ egyik kifejezetten jól fejlődő és erősödő gazdaságává tudják tenni. Engedje meg, hogy elmondjam azt, hogy világosak azok az eredmények, amiket az elmúlt egy évtizedben elértünk, azok az eredmények, amiket az önök barátai és szövetségesei kormányzását követően 2010 után elértünk, amikor 12 százalék fölötti munkanélküliséggel kellett átvennünk a kormányzást, és ez most az év elejére 3-3,5 százalékra csökkent. Ez a szám most növekedni fog, ez világos és egyértelmű, de azt gondolom, hogy egy jó biztonságot és egy stabilitást ad a szavainknak az, hogy alapvetően azokat az intézkedéseket, amik az elmúlt egy évtizedben megszülettek, vállaltuk és teljesítettük, és most is azt a célt tűzzük ki saját magunk elé, hogy olyan intézkedéseket hozzunk, amikkel a munkahelyeket megvédjük, és új munkahelyeket is létre tudunk hozni. Köszönöm. [[Szórványos taps a kormánypártok soraiban.]]
[[Az elnök mikrofonja nem működik. Néhány másodperc szünet.]] Köszönöm szépen államtitkár úr válaszát. A technika ördöge, hiába, néha megakadályoz. Viszonválaszra megadom a szót képviselő úrnak. Parancsoljon!
[[A képviselő mikrofonja nem működik, így felszólalása nehezen hallható.]] Köszönöm a szót, elnök úr. Tisztelt Államtitkár Úr! Nekem egyetlenegy szövetségesem van, azok pedig az emberek, akik szavazatának köszönhetően én ma itt beszélhetek és elmondhatom a véleményemet, de az ő véleményüket is. Az igazság, úgy látszik, hogy önöknél zagyvaságot jelent, ezt nagyon sajnálom, majd idővel ezt biztos javítani fogja, még ön is olyan fiatal, mint én. A közmunkaprogram, előre szólok bár nem tett róla említést, de előre szeretnék szólni , nem fog megoldást jelenteni, legalábbis biztos, hogy nem gyors és hosszú távú megoldást. Itt azt kell felismerni, hogy Magyarország egy összeszerelő üzem lett, ezáltal a beszállítóknak is rengeteg beszállítója van, akik egyébként magyar cégek, és miközben ma utaztam fel ide, beszéltem is egy ilyen vállalkozóval, aki elmondta, hogy az autóipar nehézségei miatt [[Tállai András: Nincs hang.]] nekik is rengeteg nehézségük akad. Úgyhogy én azt gondolom, hogy ebben kellene előrelépéseket és hosszabb távú tervezéseket tenni. [[Tállai András az elnök felé: Nincs hang.]] Tállai államtitkár úr… [[Közbeszólások: Nincs hang.]]
Be van kapcsolva a hang, úgyhogy folytassa, képviselő úr, beszámítjuk ezt a rövid időt, már éppen lejárt volna. Parancsoljon, fejezze be nyugodtan a gondolatait!
Jó, köszönöm szépen. De szívesen elkezdem elölről. [[Derültség és közbeszólások.]]
Nem! Képviselő úr, ez nem humorfesztivál. A gondolatait fejezze be nyugodtan!
[[Működik a képviselő mikrofonja.]] Jó, rendben. Ha vicces, akkor vicces. A lényeg az, hogy Magyarország egy olyan ország, amely erősen kitett az exportja miatt, és egyébként az importja miatt is, és nemrég a Portfolióban meg is jelent egy elemzés azzal kapcsolatosan, hogy ezek az országok mennyire veszélyeztetettek lesznek, és Magyarország az ötödik legveszélyeztetettebb ország az exportja és az importja miatt, ugyanis azok pontosan olyan országokból jönnek és olyan országokba mennek, amelyek a járvány miatt nagyon súlyos problémákkal küzdenek jelenleg is, és ezt kell majd tudni leküzdeni. Köszönöm. [[Taps a Jobbik soraiban.]]
Köszönöm. Tisztelt Országgyűlés! Viszonválasz illeti meg államtitkár urat. Parancsoljon, államtitkár úr!
Nagyon szépen köszönöm a szót. Tisztelt Elnök Úr! Tisztelt Képviselő Úr! Engedje meg, hogy megpróbáljam még egyszer megnyugtatni, hogy egyrészt mi nem a sajtóból tájékozódunk az ország gazdasági helyzete és aktuális információi kapcsán, hanem pontos és tényszerű adataink vannak, ezért is gondoljuk azt, hogy igenis szükség van arra a nagy gazdasági akciótervre, amit ma a miniszterelnök bejelentett, és amely a GDP 18 és 20 százalékát is eléri. Azt gondolom, hogy ilyen nagy volumenű és ilyen széles intézkedéseket tartalmazó akcióterv kevés országban áll egyáltalán rendelkezésre, ha van egyáltalán olyan ország, ahol van ilyen széles körű intézkedéscsomag. [[18.10]] Illetve engedje meg, hogy arra hadd hívjam föl a figyelmét, hogy egy autógyár átállítása lélegeztetőgép-gyártásra nem magától értetődő dolog. Természetesen számtalan kutatás és számtalan együttműködés van az ipar területén nekünk is olyan cégekkel, akik vizsgálják ennek a lehetőségét, de ott sem az autógyár állt át, ahogy ezt az újság megírta, hanem ez egy bonyolultabb dolog, mindenfajta ehhez értő cégek a gyártásba vonták be [[Az elnök a csengő megkocogtatásával jelzi az idő leteltét.]] azokat a szereplőket, akikre ön utalt. [[Az elnök ismét csenget.]] Engedje meg, hogy ennél komolyabban vegyük ezt a kérdést. Köszönöm. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Szakács László, az MSZP képviselője, azonnali kérdést kíván feltenni a pénzügyminiszter úrnak: „Jön a segítség?” címmel. Miniszter úr távolléte miatt válaszadásra Tállai András államtitkár urat, miniszterhelyettest jelölte ki. Kérdezem képviselő urat, elfogadjae a válaszadó személyét, vagy személyesen miniszter úrtól kéri a választ. [[Jelzésre:]] Igen, öné a szó, képviselő úr.
Köszönöm a szót, elnök úr. Tisztelt Képviselőtársaim! Tisztelt Miniszterhelyettes Úr! Amit Schanda államtitkár úr az előbb mondott, hogy nem a sajtóból szerzi a kormány az információit, ennek egyébként mi magunk is örülünk, hogy a reálgazdasággal ők is tisztában vannak, viszont mi csak a sajtóból tudhattuk meg ma azt, hogy milyen bejelentései lesznek vagy nem lesznek a miniszterelnöknek.A családok és a cégek nagyon várták ezt a mai napot, meg annak a bejelentését, hogy milyen intézkedésekkel próbálják majd megvédeni a családokat, hiszen mi is azt gondoljuk, hogy a családok anyagi és lakhatási biztonságánál nincsen fontosabb. Ezért vártunk itt, a parlamentben egyébként pontos, precíz, kiszámítható válaszokat akkor, amikor ezeket a kérdéseket föltettük; amikor látjuk, hogy öt családból négynek nincsenek megtakarításai; amikor azt látjuk és halljuk Gulyás minisztertől, hogy naponta akár négyezer ember elveszítheti a munkáját. Azt halljuk, hogy eddig körülbelül 30 ezren veszítették el a munkájukat, és tovább folynak a letiltások, nem függesztették fel a végrehajtásokat, ez is hatalmas terhet ró a családokra, és májusban újraindulnak a kilakoltatások. Körülöttünk minden országban, sőt az Európai Unió 16 államában most már bérkiegészítéseket fizetnek 60 és 90 százalék között, és a magyar kormány eddig ebben nem intézkedett. Ezért vártuk ezt a mai napot, hogy milyen biztonságot, milyen kilátást tudnak nyújtani azoknak, akik szeretnének dolgozni, csak most nem tudnak, méghozzá a járványügyi veszélyhelyzet miatt. Nem arról van szó, amit a miniszterelnök mond, hogy munka nélkül nincs pénz, és ez segély. Dolgoznának ők, csak az új, megváltozott szabályok miatt nem tudnak ők dolgozni. Ezért kérdezem miniszterhelyettes urat, hogy lesze olyan szabály, hogy a magyar munkavállalók bérének a 80 százalékát átvállalja a költségvetés. Köszönöm szépen.
Köszönöm, képviselő úr. Tisztelt Országgyűlés! Megadom a szót Tállai András államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Kérdése, amely szerint jöne a segítség, azt tudom válaszolni, hogy igen, jön. Jött is, az elmúlt tíz évben is, 2010 óta, amióta önök átadták a Fidesznek a kormányzás lehetőségét. Azt gondolom, most akkor egy kicsit azért tekintsünk vissza, mert érdekes az ön számonkérő szava, miközben egyébként, mikor önök ugyanebben a helyzetben voltak, vagy talán ez a helyzet még, ahogy elhangzott, egy kicsit gazdasági szempontból rosszabb is, önök a mélybe taszították a magyar embereket a devizahitelekkel, a bérek megvonásával, a közalkalmazottak elbocsátásával [[Zaj, közbeszólások az MSZP soraiból. Az elnök csenget.]] , a 13. havi nyugdíj elvonásával.Azt gondolom, hogy ekkor öntől azt hallani, hogy a vírus kirobbanása mert március 4-én találták meg az első vírusos beteget, a vírus tüneteit Magyarországon, ennek most kettő nappal múlt egy hónapja, és ön most számonkér bennünket, hogy mit teszünk azokért a családokért, akiket ez negatívan érint. Ha ön figyeli a kormány ez irányú tevékenységét, láthatja, hogy most már harmadik hete, harmadik alkalommal jelentette be a kormány azt, hogy mit tesz és mire készül. A mai bejelentés, a miniszterelnöki bejelentés egy makroszintű bejelentés volt, meghatározta az irányait, hogy milyen támogatás, segítség várható a gazdaságnak, a munkavállalóknak. Nyilván annak részleteit a későbbiek során fogjuk megismerni. Elhangzott, hogy egy különleges magyar forma kerül bevezetésre, Európában is egyedi. Tisztelettel kérem képviselő urat, hogy várja ezt meg; azt gondolom, már csak néhány órát kell várni erre. Köszönöm szépen. [[Taps a kormánypártok soraiban.]]
Köszönöm szépen, miniszterhelyettes úr. Tisztelt Országgyűlés! Viszonválaszra megadom a szót a képviselő úrnak. Parancsoljon!
Köszönöm a szót, elnök úr. Kivárjuk, persze, ezt a néhány órát. Múlt héten azt mondták, hogy még egy hetet várjunk, ma azt mondták, hogy még egy napot várjunk, bízunk benne, hogy a holnapi napon vagy akár pár óra múlva nem azt mondják, hogy majd még várjunk egy keveset.A bírálatokra: azt gondolom, az ellenzéknek az a feladata, hogy számonkérjen. Az pedig, hogy mi történt tíz vagy tizenkét évvel ezelőtt, amiről önök is azt mondják, hogy egy teljesen más helyzet volt, mint ez a mostani, és ez egy sokkal mélyebb válság, és azt gondolom, eddig mi mindig konstruktívan álltunk hozzá [[Dr. Rétvári Bence: A veszélyhelyzet meghosszabbításánál is nagyon konstruktívak voltatok.]] , olyan javaslatokat tettünk, amelyet egyébként a kormány is később bevezetett. Azt gondolom, hogy ennél többet egy ellenzéki képviselő nem tehet. Mégis azt gondolom, hogy a családok biztonsága érdekében az előbb mindig jobb. Nem hat hete van ez a járvány, november óta tudjuk, hogy lesz egy ilyen járvány, ide fog érni Európába is, a kormánynak természetesen volt ideje fölkészülni. Higgye el, mi is aggódunk a családokért, mi is aggódunk a cégekért és a munkahelyekért.
Köszönöm, képviselő úr. Tisztelt Országgyűlés! Viszonválasz illeti meg miniszterhelyettes urat. Parancsoljon!
Köszönöm szépen a szót, elnök úr. Csak egy dologban cáfolnám a képviselő úr szavait, hogy mindig konstruktívak voltak, hiszen a törvény elfogadásában, ami meggyorsította az intézkedéseket, nem voltak konstruktívak. [[Zaj.]] Sőt, éppen nagyon is, hogy szembenálltak a kormánnyal, nemhogy csak önök, hanem egész Európát fölajzták amiatt, hogy támadja a magyar kormányt, Orbán Viktor miniszterelnököt. Pedig, ha figyelte volna az eddig meghozott intézkedéseket, az első intézkedés az volt, hogy több millió családnak megadta azt a lehetőséget, hogy ne kelljen a hitelintézeteknek, pénzintézeteknek törleszteni a tőkerészt és a kamatokat. Ez az első döntése a kormánynak a teljes magyar családokat érintette, és az, aki ezzel élni kíván, december 31-éig élni is fog. Azt gondolom, hogy ez az első döntés már önmagában egy jelentős segítség volt a magyar családoknak. Köszönöm szépen. [[Taps a kormánypártok soraiban.]]
Köszönöm szépen miniszterhelyettes úr válaszát. Tisztelt Országgyűlés! Varga Zoltán képviselő úr, a DK képviselője, azonnali kérdést kíván feltenni az emberi erőforrások miniszterének: „Az egészségügyi dolgozók védenek minket De őket ki védi?” címmel. Miniszter úr távolléte miatt válaszadásra Rétvári Bence államtitkár urat jelölte ki. Kérdezem képviselő urat, elfogadjae a válaszadó személyét. [[Jelzésre:]] Öné a szó, képviselő úr.
Köszönöm a szót, elnök úr. Tisztelt Államtitkár Úr! Az eddig nyilvánosságra hozott kormányzati adatok szerint 85 egészségügyi dolgozó fertőződött meg, ami önmagában is egy megdöbbentően magas szám, különösen, ha hozzávesszük a halálozások arányát is, ami a régióban is sajnos messze a legmagasabb.Számtalan olyan esetet ismerünk, ahol egészségügyi dolgozók, orvosok, ápolók fertőződtek meg, azonban vannak olyan esetek, amelyeket hivatalosan ugyan nem tudhatunk, de mégis országszerte ismertek. Ilyen például egy Hajdú-Bihar megyei vezető egészségügyi intézményben múlt héten végzett teszt, amely alapján egyetlen osztályon belül a dolgozók több mint 10 százaléka bizonyult pozitívnak. Ez azért különös, mert a kormány tájékoztatása szerint a megyében összesen csak 14 fertőzött van, így ha igazak a hírek, joggal az feltételezhető, hogy a kormány által közölt számok köszönőviszonyban sincsenek a valósággal. Tudjuk nagyon jól, önök is sokszor elmondták, az emberélet nem játék, az egészségügyi dolgozók pedig értünk, magyarokért küzdenek, a frontvonalban teszik mindezt, sajnos a kezdetektől minimális védőfelszerelésben, pedig két dolog biztosan megvédené őket. Az egyik a kellő számú teszt, a másik pedig a normális védőfelszerelés. De azt is tudjuk, hogy mind a mai napig aggasztóan kevés tesztet végeznek hazánkban. És hiába mutogatják önök a tévében a védőfelszerelést pakoló, kórházat, börtönt látogató kormányfőt, és szajkózzák, hogy hány millió maszk érkezett Kínából meg a Türk Tanácstól, mert ez így nem más, mint nagyon veszélyes és igen drága propaganda, minimális valóságtartalommal. [[18.20]] Az igazság pedig az, hogy a rendelőkben és a kórházakban dolgozók legtöbbje önök miatt, a kormány miatt hetek-hónapok óta egy semmitől nem védő sebészeti maszkban kénytelen kockáztatni az életét. Az egészségügyi dolgozók minket védenek. A kérdésem az, hogy önök miért nem védik az egészségügyi dolgozókat, államtitkár úr. Köszönöm szépen.
Köszönöm, képviselő úr. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek, parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! A leghatározottabban visszautasítom azokat az alaptalan vádjait, hogy a kormány ne tenne meg mindent azért, hogy akár itthon, akár külföldről vásárolva az egészségügyi dolgozók védelméhez szükséges minden felszerelést biztosítson. Hadd idézzek önnek valakit! A kézfertőtlenítő, a szájmaszk és minden más az önkormányzat részéről nem szívességtétel, hanem a kötelesség kategóriájába tartozik. Ezt mondta az ön párttársa, László Imre, újbudai polgármester február 8-án, pontosabban ezt írta Facebook-oldalán, majd március 28-án ennek pont az ellenkezőjét írta ki, amikor azt mondta, hogy minden felelősség a védőfelszerelésekért a kormányt terheli. Tehát február 8-a és március 28-a között pont az ellentéte lett az ön párttársának a véleménye. Ez mutatja az önök szerte-szanaszét beszélését, bármit és bárminek az ellenkezőjét is mondták a koronavírus-járvány kapcsán, pedig még alig telt el pár hónap ezzel kapcsolatban. Ön a számokban is le van maradva; úgy látom, a hétvégén nem olvasott híreket, tisztelt képviselő úr, hiszen Gulyás miniszter úr részletes beszámolókat tett erről, hogy pontosan mennyi fertőzött van az egészségügyi dolgozók között. De ha ön megnézi, hogy Spanyolországban mennyi egészségügyi dolgozó fertőzött, azt láthatja, hogy mivel ők fokozattan ki vannak téve, ezért tízezernél több beteg egészségügyi dolgozó van, Írországban minden negyedik fertőzött ápoló vagy orvos, Romániában is 15 százalék fölötti a megfertőződött egészségügyi dolgozók aránya; Olaszországban sajnálatosan még a halottak közül is több mint 80 szintén orvos, egészségügyi dolgozó volt. Magyarország mindent megtesz azért, hogy az egészségügyben dolgozóknak a védőfelszerelése biztosított legyen, ezért az elmúlt napokban körülbelül harminc repülő érkezett, többek között a legnagyobb teherszállító repülő is itt járt Magyarországon. 19 millió orvosi, sebészeti maszkot szereztünk be, 1 millió 700 ezer speciális maszkot, 206 ezer arcvédőt, 8 tonna maszkalapanyagot, amiből készülnek a maszkok, 30 ezer pár gumikesztyűt, 86 lélegeztetőgépet és még jó pár érkezik, 430 ezer védőruhát, 100 ezer tesztet, 100 ezer védőszemüveget, 27 tonna egyéb egészségügyi védőfelszerelést; és az egy percben még a tesztelésre vissza fogok térni. Köszönöm szépen.
Köszönöm szépen államtitkár úr válaszát. Viszonválaszra megadom a szót a képviselő úrnak, parancsoljon!
Köszönöm szépen. Tisztelt Államtitkár Úr! Látszik, hogy önnek kitűnő a propagandája, és nagyon jó listái is vannak, azonban szemmel látható, hogy mi a legsürgősebb önöknek a járvány elleni védekezés során. Koncepciós vádat emelni ellenzéki képviselő ellen, beépíteni a Városligetet 8,6 milliárdból, akadályozni a nem létező tömeges bevándorlást, ingyenes ingatlanokat juttatni az egyházaknak és Schmidt Mária alapítványának, többséget szerezni a színházak felügyelőbizottságában, megtiltani a transzneműek név- és nemváltoztatását, és nem utolsósorban tönkretenni, ledózerolni az önkormányzatokat. Államtitkár úr, szégyen, amit önök művelnek! Az önök dolga az lenne, hogy megvédjék az országot, ebben pedig a legfontosabb most az orvosok és az ápolók védelme volna, amivel különben fikarcnyit nem törődnek. Nem vagyok jogász, de amit most tesznek, az nem más, mint foglalkozás körében elkövetett veszélyeztetés minősített esete, ami a Btk. szerint akár tíz évvel is honorálható. A kérdésem, hogy ki fogja vállalni a felelősséget [[Az elnök a csengő megkocogtatásával jelzi az időkeret leteltét.]] önök közül. Ki viszi el a balhét, államtitkár úr? [[Az elnök ismét csenget.]]
Tisztelt Országgyűlés! Viszonválasz illeti meg államtitkár urat, miniszterhelyettes urat. Parancsoljon!
Köszönöm szépen. Önök mást sem tesznek, tisztelt képviselő úr, két hete, mint diktatúrát kiáltanak, és a diktatúra kézzelfogható jele Magyarországon és Budapesten vagy a városokban az ingyenes parkolás ezek szerint, az önök véleménye szerint. Hadd idézzem, amit mondtam a tesztelés kapcsán, ami szintén alaptalan vád volt az ön részéről. Az pedig… mindegy, visszatérek, ha lesz még időm, az egyéb vádjaira. Ledia Lazeri, a WHO magyarországi irodavezetője szerint csak a gyanús esetekben érdemes elvégezni a teszteket. Tehát megerősítette azt, ami a magyar kormány gyakorlata; de nemcsak ő, hanem a világszervezet európai sürgősségi programjának igazgatóját a 168 Óra kérdezte, és még a 168 Órának is megerősítette, hogy a magyar hatóságok jó úton járnak, a elfogadott intézkedések alkalmasak az esetek felderítésére, és azokat teszteljük, akiknek a tünetei valószínűsítik, hogy fertőzöttek lehetnek. Összegzésként azt mondta, hogy a Magyarországon elfogadott intézkedések alkalmasak az esetek felderítésére. Ön azt mondta, hogy alkalmatlanok, a WHO vezetője azt mondta, hogy alkalmasak. Hajlamosabb vagyok járványügyi kérdésekben inkább a WHO-nak hinni, mint önnek. Köszönöm szépen. [[Dr. Varga-Damm Andrea közbeszól.]]
Köszönöm szépen államtitkár úr válaszát. Tisztelt Országgyűlés! 18 óra 24 perc van, az azonnali kérdések tárgyalásának végére értünk. Mai napirendi pontjainkat követően, kérem, hogy a termet a korábban kiadott főigazgatói szabályzatnak megfelelő rendben hagyják el, így biztosítva mindenki egészségének védelmét. Most a napirend utáni felszólalások következnek. Napirend utáni felszólalásra jelentkezett Kálló Gergely képviselő, Jobbik-képviselőcsoport: „Az információ terjedjen, ne a vírus” címmel. Megadom a szót a képviselő úrnak.
Köszönöm szépen. Tisztelt Ház! Tisztelt Képviselőtársaim! Tisztelt Elnök Úr! Történelmi tapasztalat, hogy amelyik fél a háború idején a legtöbb hiteles információt gyűjti, az már félig meg is nyerte a háborút.Jelen helyzetben nem túlzás hadi helyzetről beszélni, így elengedhetetlen az, hogy az információ gyorsan, sőt gyorsabban terjedjen, mint maga a koronavírus. Kijelenthetjük azonban, hogy ma Magyarországon a betegség gyorsabban terjed sajnos, mint maga az információ. Zárójelben jegyezném meg, hogy ezt mi sem bizonyítja jobban, hogy itthon négy héttel a fertőzés megjelenése után közölt először az operatív törzs területi adatokat, így ebben nagyon lemaradtunk a nyugati szomszédjainkhoz képest is. Az önkormányzatoknál és az önkormányzatokat vezető polgármestereknél sincs ez másképp. Személyiségi jogokra hivatkozva ugyanis nem kaphatnak adatot arról, hogy az általuk vezetett településeken hány megfertőzött ember van, kik ők, hol élnek, pedig ezekről két szempontból is kulcsfontosságú lenne tudniuk. Egyrészt segítenének a betegellátásban, megakadályozva ezzel a megfertőződött személyek mozgását, másrészt és ez talán a legfontosabb , könnyebben lehetne helyben lokalizálni a betegséget, és ezáltal, tekintve, hogy ismernénk a fertőzött személyt és kapcsolatrendszerét, lassítani tudnánk a vírus terjedését. Sajnos azonban nálunk az említett személyiségi jogokra hivatkozva a településvezetők nem ismerhetnek meg olyan fontos adatokat, hogy mint a már említett, az operatív törzs által közzétett területi adatokból én fél perc alatt be tudtam azonosítani névre, korra, nemre, munkára és egyéb betegségekre egy áldozatot. Az ő esetében kegyeletsértő módon ezek szerint nem voltak olyan fontosak a személyiségi adatai és jogai. De nézzünk jó példákat! A vírus korábbi gócpontja Ázsia volt. Sok országot érintett és érint jelenleg is a járvány, így különböző tapasztalatokat szerezhetnénk és a hatékony védekezés jegyében másolhatnánk le. A távol-keleti országok közül eddig, úgy fest, Dél-Korea kezeli leghatékonyabban a helyzetet. Ott applikációkon keresztül követheti nyomon az egész ország egyes megbetegedett személyek helyzetét, múltbeli mozgását, kapcsolatteremtéseit, hogy ezáltal ellenőrizhessék saját magukat is, teszik ezt lehetővé név nélkül. Emellett minden koronavírusos betegtől részletes beszámolót kérnek arról, hol járt az elmúlt napokban, amit rögtön ellenőriznek bankkártya-tranzakciók és térfigyelő kamerák felvételei alapján. Ismétlem magam: nekünk nem kéne ilyen messzire menni, sokan már annak is örülnének, ha a helyi vezetők kaphatnának a településeikkel kapcsolatos adatokat. De van más jó példa is, melynek magyar vonatkozásai is vannak. Szingapúr Dél-Koreához hasonlóan nyomon követi és publikálja a diagnosztizált betegeket és a betegek mozgásait, így derülhetett ki az is, hogy két szingapúri fertőzött korábban Magyarországon járt. Mindkét ország a betegektől begyűjtött adatokat ellenőrzi, közzéteszi, és ezáltal élen járnak a vírus terjedésének lassításában. Tudom, nem állunk olyan jó technológiai szinten, mint az említett két ország, ugyanakkor mindent, mégis mindent el kell követni azért, hogy a jelenleg rendelkezésre álló adatokat a lehető legszélesebb körben, de minimum a városvezetői szinten meg lehessen ismerni. [[18.30]] Az információknak kell terjedni a leghatékonyabban, nem a vírusnak. Ebben ajánlom a mi segítségünket, és kérem az önökét. Végezetül hadd folytassam a legutóbbi napirend utáni felszólalásom során elmondott hálamonológot. Köszönettel és hálával tartozunk mindazon dolgozóknak, akik munkájukkal segítik jelen nehéz helyzetben Magyarország működését: pékek, ételfutárok, közösségi tömegközlekedés sofőrjei, tűzoltók. Köszönjük nektek, ti vagytok az igazi hősök, ti vagytok az igazi bátrak, mondjon bárki is bármit. A sort folytatni fogom. Köszönöm szépen. [[Taps a Jobbik soraiból.]]
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Varga-Damm Andrea képviselő asszony, Jobbik-képviselőcsoport: „Miből fognak megélni családok százezrei?” címmel. Megadom a szót, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Magyarország miniszterelnöke a következő két mondatot mondta az elmúlt napokban: „Nem szabad visszakanyarodni a segélyalapú gazdasághoz. Annyi munkahelyet kell teremteni, hogy az elpusztultak helyett legyen.” Ezek egy olyan miniszterelnök szavai, akinek fogalma nincs arról, hogy Magyarországon a munkahelyek elvesztése gyakorlatilag milyen nehézséget és milyen terhet jelent a magyar embereknek. Persze láttuk a veszélyhelyzet kihirdetése óta, hogy a kormány egyetlen saját maga által alkotott vagy kezdeményezett törvényt, rendeletet sem tartott be, egyetlen intézmény nem úgy működik ebben a veszélyhelyzetben, ahogy azt a törvények és rendeletek előírják. Ezért csodálkozunk azon, hogy a miniszterelnökünk segélyalapú munkának tekinti azt, hogy követeljük, a katasztrófavédelmi törvényben és a rendeletekben megfogalmazott katasztrófasegélyt nyújtania kell a magyar kormánynak a magyar költségvetésből. Miért is? Mert minden egyes munkahelyelvesztés állami intézkedés következménye. Az iskolák, óvodák bezárása; a vendéglátóhelyek bezárása; a nagyszámú látogatót vonzó szórakoztató és egyéb tevékenységek, sporttevékenységek megszüntetése; azon kis cégek bezárása, ahol a dolgozók azért kellett otthon maradjanak, mert a gyermekeiket nincs kire bízzák. Ezek mind-mind állami intézkedés következtében történtek. A törvény pedig előírja, ha az állami intézkedés következtében valakit kár ér, azaz jelen esetben elveszti a munkáját, akkor az államnak a központi költségvetésből finanszíroznia kell az ember megélhetését. Erről beszélünk most már két hete, és a miniszterelnök még mindig ott tart, hogy azt gondolja, az ő kegyén múlik az, hogy Magyarországon az embereknek lesze a következő hónapban mit enni. Nem Magyarország miniszterelnökén, hanem a törvények betartásán múlik mindez. Hadd szóljak pár szót arról, hogy most nagyhét van, húsvét előtti nagyhét van. Húsvét előtti nagyhéten a hétfő, kedd, szerda a lila színe a templomokban. A lila szín a bűnbocsánat színe. Felszólítom a kormányt, a Fideszt és a KDNP-t, ha már folyamatosan a kereszténységről, a keresztény hitről papolnak ebben a Házban és a Házon kívül, akkor a nagyhéten gyakorolják már a bűnbocsánatukat azért, mert eszükbe sem jut a saját törvényeiket betartani, és azokat az intézkedéseket, amelyeket meghoztak a polgárok ellenében, mert a jelenlegi intézkedések nem az érdekükben, hanem az ellenükben vannak, legyenek szívesek felülbírálni. Attól, hogy valaki szigorúan viselkedik mint kormányfő, az nem jelenti azt, hogy nem tud méltányosan viselkedni. A magyar polgárok sokasága veszíti el napról napra az állását, és állnak szemben a gyerekeikkel, akik viszont iskolába, óvodába nem tudnak járni, és sír a szemük, hogy lehetséges, hogy a következő hónapban már sem az albérlet nincs, sem enni nem lesz mit az asztalra tenni. És hova kénytelen majd költözni? Azokhoz a nagyszülőkhöz, akiket viszont óvnunk kell a fiataloktól, mert ha a vírust ők elkapják, sokkal inkább halálos kimenetelű lehet. Ebben az országban kormány kell és nem paprikajancsik, akik gyakorlatilag képtelenek arra, hogy legalább a saját törvényeiket betartsák. Felszólítok tehát mindenkit, aki kormányzatban döntéshozatalra…
Tisztelt Képviselő Asszony! Arra kérem önt…
…jogosult, legyen szíves betartani a törvényeket, és az elvesztett munkahelyeket a katasztrófasegéllyel, havi 100 ezer forinttal pótolni. Köszönöm szépen. [[Taps a Jobbik soraiból.]]
Tisztelt Képviselő Asszony! Arra kérem önt, hogy a jelzőivel bánjon takarékosabban, és ezeket a jelzőket itt a Házban szíveskedjen ne használni. Tisztelt Országgyűlés! Szintén napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” címmel. Megadom a szót, képviselő úr.
Tisztelt Elnök Úr! Tisztelt Ház! Önfenntartó Európát, önfenntartó Magyarországot ez az a világ, világképvízió, amiben én hiszek évtizedek óta, és hinni tudok ebben a helyzetben is. Láthatjuk azt, hogy miniszterelnök úr és csapata az első egy-másfél hétben a vírus megjelenését követően Magyarországon, lényegében kereste a tempót, sodródott az események után, és kereste, hogy egyáltalán mit kellene tennie és milyen formában. Ezt követően egy politikai akár bravúrnak is tekinthető akcióval először visszavette a kezdeményezést, majd pedig az ellenzéket igyekezett egy politikai csapdába csalni. Politikai kommunikáció tekintetében lehet, hogy ez számára, még egyszer hangsúlyozom, csak politikai sikereket hozott rövid és középtávon, az biztos, hogy a magyar polgárok létérdeke, és ami legalább ilyen fontos, a magyar jövendő szempontjából viszont fatális, kapitális hibákat vétett Magyarország miniszterelnöke. Látni kell ugyanis, hogy az, ami az elmúlt harminc évben látható módon nem működött, nem fog működni most sem. Az elmúlt harminc év elszabotált módszerváltási lehetőségei azok, amelyek idevezettek, az, hogy az egészségügyet mindig egy kötelezően pénznyelő rosszként kezelték az egymást követő kormányok, de mindenki megspórolta a valódi rendszerváltást; valamint az, hogy a globális termelési láncba Magyarországot egy igen alacsony fokon kapcsolták be, és ez az alacsony fok a mai napra odafajult, hogy tulajdonképpen nyugati autógyártók szezonális ajánlataitól függ nemcsak a magyar GDP-adat, de az is, hogy magyar emberek, magyar munkavállalók jó nagy része milyen létminőséget tudhat magáénak. És amilyen a globalizált világ szokott lenni, bizony, ahogy Kínában válság tör ki, és ahogy az alkatrész-utánpótlás az egyik pontján a világnak megakad, a leginkább kitett gazdaságokat ez még akkor is megreccsenti, megállítja, ha adott esetben ők önmaguktól még működni tudnának. Magyarországgal is pontosan ez történt: az autógyártók tevékenységére épülő, és még egyszer mondom, egy alacsony beszállítói láncon történő részvételünk azonnal megreccsent, megroppant, és több olyan gazdasági ágazat is megállt, megreccsent Magyarországon, amely egy nem ennyire kitett gazdaság megléte esetében működni tudna. Mit csinált Magyarország és kormánya ezen a ponton? Nem akkor és nem úgy avatkozott be, ahogy lehetett volna, hiszen most, amikor már 15 európai ország ott tart, hogy konkrétumokat tud mondani arról, hogy a kieső, hiányzó munkabéreket hogy pótolja, egy hónappal a járvány terjedését és Magyarországon a vírus megjelenését követően Orbán Viktor és miniszterei még mindig ott tartanak, hogy a mai napon a parlamentben nem tudtak egyetlen konkrét százalékos számot kiejteni a szájukon azt illetően, hogy hol tart most az ő tervezési fázisuk. Azt látjuk, hogy a közteherviselés amúgy dicséretes eszméjét feltűzték a zászlóra, én ezt csak támogatni tudom, de akkor azt meg is kell valósítani. Ha a pártok esetében 50 százaléknyi pénzügyi részvételt várnak el, állunk elébe, legyen így, akkor hogyan fordulhat elő, hogy a több mint 600 milliárdos rekordnyereséget produkáló bankrendszer esetében ez a részvételi díj 50 milliárd alatti? Akkor miért nem arányosítjuk a kettőt? Hogyan fordulhat elő, képviselőtársaim, az, hogy az ezermilliárdos évenkénti profitot itt megtermelő, de aztán itt nem adózó multiszegmens még egyszer mondom, egy ezermilliárdos nagyságrend után megint csak néhány tízmilliárdot tud betenni ebbe a közös kasszába? Amikor a magyar munkahelyvédelmi alapról beszélünk, akkor ennek az arányosítását hiányoljuk. Tehát ne az önkormányzati szektor vállaljon irreális terheket, hanem bizony a bankszektor, a multinacionális cégek hálózata. És tekintsünk ki egy kicsit a nagyvilágba, mégis milyen elképzelések mentén igyekeznek orvosolni a válsághelyzetet. [[18.40]] Ausztriában a kieső béreknek nagyságrendileg 80-90 százalékát tudják pótolni, oly módon, hogy a munkaadó csak a valóban ledolgozott munkaórák után fizet, a többit viszont azt állam kipótolja. Bulgáriában kimondottan a veszélyeztetett iparágakban működő cégekre koncentrálva a kieső bérek 60-70 százalékát tudják pótolni. Csehországban azon emberek bérének a 80 százalékát pótolhatják, akiknek a munkahelye ideiglenesen zárt be a válság miatt, de amennyiben megtartják ezeket, a pár hónap lecsengését követően és reméljük, hogy csak ennyiről van szó ezek a munkahelyek visszaállíthatók, és építhetik újra a gazdaságot. Dániában 75 százaléknyi ez az arány. Kompenzációhoz juthatnak a cégek, és munkavállalónként akár 1,1 millió forintnak megfelelő kompenzációról beszélünk. És azt is látnunk kell, hogy Franciaországban a munkanélküli-segély összege akkora, ami a fizetés akár 84 százalékát teheti ki. Nem kérünk sokat, nem kérünk pazarló külföldi megoldásokat. Annyit kérünk a magyar munkavállalók számára, amennyit az európai piac más munkavállalók számára eddig is [[Az elnök a csengő megkocogtatásával jelzi az időkeret lejártát.]] ki tudott termelni, mert hiszünk egy önfenntartó Európában. De sokkal jobban hiszek a jövő önfenntartó Magyarországában, aminek a kiépítését viszont most kell elkezdeni. Köszönöm a figyelmet. [[Taps a Jobbik padsoraiból.]]
Köszönöm. Tisztelt Országgyűlés! Napirend utáni felszólalásra jelentkezett Gurmai Zita képviselő asszony, MSZP-képviselőcsoport: „Ki és hogyan védi most meg a családon belüli erőszak áldozatait?” címmel. Öné a szó, képviselő asszony.
Köszönöm szépen. Tisztelt Elnök Úr! Államtitkár úr… már nincs. Képviselőtársaim! Egyre nagyobb probléma a nőkkel szembeni erőszak terjedése. Ezt csillapítandó több ország is határozott kormányzati intézkedésekkel küzd az erőszak ellen. A magyar kormány is tett lépéseket a bántalmazott nők védelme érdekében, és ez helyes, csak most nem elég. Jó döntés volt a kapcsolati erőszak önálló tényállása, a feltételes szabadságra bocsátás szigorítása, az áldozatsegítő központok számának növelése és a családjogi szakértői munkacsoport felállítása. A koronavírus új helyzetet teremtett a nők elleni erőszak tárgyában is. A fertőzés terjedése sajnos nem az áldozatokat segíti, sőt a járvány a korábbinál is nehezebb helyzetbe hozza az erőszakot elszenvedőket, megnövekedett ugyanis a családtagok otthoni összezártsága. Ennek következtében világszerte jelentősen emelkedik a kapcsolaton belüli erőszak áldozatainak a száma. A folyamatossá váló elzártság során akár a legkisebb feszültségek is alkalmat adhatnak erőszakos esetekre. Ezt erősítette meg nemrég a hazai Országos Kríziskezelő és Információs Telefonszolgálat vezetője is. Elmondása szerint kétszeresére nőtt a telefonhívások száma az utóbbi hetekben. Vannak olyan országok, ahol határozottan reagálnak a kialakult helyzetre. A szomszédos Ausztriában az igazságügyi miniszter tájékoztató kampányt jelentett be a megelőzés és az erőszakos cselekmények következményei kapcsán. A francia kormány 20 ezer éjszakára szóló hotelszobákat tervez bérelni a családon belüli erőszak áldozatai számára. A spanyol kormány alternatív szálláslehetőséget biztosít szállodákban azok számára, akik az erőszak áldozatai, ha a nők menhelyének hálózata már nem rendelkezik saját szobával. Sajnálatos módon a napokban a járvány és a nők elleni erőszak összefüggésének egy másik aspektusa is világossá vált. Azt már régóta tudjuk, hogy egy bántalmazó kapcsolat legnehezebb időszaka akkor kezdődik, ha a bántalmazott nő kilép a kapcsolatból, kilép ebből a helyzetből. A másik fél erőszakos magatartása gyakran még inkább felerősödik. Egy személyes ismerősi körömből származó eset mutatja, milyen könnyen kilátástalanná válik az áldozatok helyzete. Hiába lépett ki a nő az életközösségből, mégsem tudott megszabadulni a helyzettől. A férfi lemondott ugyan a közös gyermekről, a gyámhatóság mégis közös felügyeletet rendelt el. A bántalmazó a gyermek felügyeleti jogát kizárólag volt családja terrorizálására használja fel. A zaklatások skálája az életveszélyes fenyegetéstől az ütlegelésen át a fojtogatásig terjed. Hiába készült a verésekről felvétel, a rendőrség csupán most is csak akkor lép és megy ki a házhoz, ha a nő segítséget kér. Bár a jogszabályok lehetőséget adnak a távolságtartási végzés indítványozására, a járvány miatt a bíróságok ítélkezési szünetet tartanak. Az áldozat ezáltal teljesen kiszolgáltatott helyzetbe kerül. A járvány miatt nemcsak a bíróságok, hanem a gyermekek védelmét ellátó szolgáltatások is alacsonyabb fokon képesek működni. A védőnői jelzőrendszeri szolgálatok jelen helyzetben nyilván kevesebb rálátással rendelkeznek a családok életére. Ez szintén elősegíti a bántalmazások felerősödését. Természetesen megértem, hogy a járvány idején sok szakember kényszerül szüneteltetni munkáját, de a kiszolgáltatott helyzetbe került áldozatok sajnos nem várhatnak. Nem nyugodhatunk bele abba, hogy a bántalmazók áldozatok ezreinek életét tegyék tönkre ezekben a hetekben. Az eddigiekre tekintettel kérdezném miniszter asszonyt, hogy milyen intézkedésekkel készítik fel a hatóságokat és a bántalmazott nőket befogadó intézményeket az erőszakos esetek számának emelkedésére. Terveze a minisztérium az ausztriai példához hasonló tájékoztató kampányt a családon belüli erőszak elleni küzdelem kapcsán? Tervezie a kormány, hogy a családon belüli erőszakkal kapcsolatos ügyeket soron kívül lefolytatja, az ítélkezési szünet ellenére is. Vane lehetőség a távolságtartási végzések kibocsátására az áldozatok védelmében? Hogyan kívánja megvédeni a kormány a bántalmazástól a folyamatosan otthon lévő gyermekeket, akik jelenleg kikerültek a jelzőrendszer látóteréből? Bizakodó vagyok, hogy a minisztérium ismét foglalkozni fog ezekkel az ügyekkel. Köszönöm szépen.
Köszönöm, képviselő asszony. Tisztelt Országgyűlés! Szintén napirend utáni felszólalásra jelentkezett Varju László képviselő úr, DK-képviselőcsoport: „A koronavírus-járvány kezelésének módja Újpesten” címmel. Öné a szó, képviselő úr.
Köszönöm szépen. A korábban tervezett napirend kiegészül, egészen pontosan még azzal, hogy egyébként a kormány tervezett, illetve eddig bejelentett döntéseinek eredményeként az újpesti önkormányzatot több száz millió forint kár éri.Ezek az elvonások csökkentik azokat a lehetőségeket, amelyeket egyébként az önkormányzat eltervezett, és már döntéseket is hozott róluk. Csak szeretném önöknek a figyelmét felhívni arra, hogy amikor azt állítja itt Gulyás miniszter úr, hogy több pénz jut az önkormányzatokhoz kevesebb feladat mellett, az önkormányzatok pedig ennek pontosan az ellenkezőjét gondolják: sokkal több feladat jutott nekik, és kevesebb pénz jár. Csak az újpesti önkormányzat által a koronavírus elleni védekezés érdekében tett intézkedések kapcsán mindenképpen meg kell említenem, hogy létrejött ott is az a szervező operatív törzs, amely egyébként elvégzi az ezzel kapcsolatos feladatokat. Meg kell említenem, hogy mind a szakrendelőben és más területeken, így például az önkormányzat épületében kézfertőtlenítők kerültek kihelyezésre, ezzel is akadályozva a fertőzés terjedését. Éjjel-nappal működő segélyvonalat működtet az önkormányzat az idősek, illetve az elrendelt házi karanténban lévők megsegítésére, amelyben önkéntesek és az önkormányzat dolgozói vesznek részt, és így naponta több mint száz címre jutnak el jelen szakaszban. De azt gondolom, ennél többre lesz szükség, és azt is meg kell tudni oldani. És ebbe beletartozik egyébként az Állatmentő Liga tevékenysége is. Természetesen feladatot jelent, hogyha az óvodák, bölcsődék bezárásra kerülnek. Feladatot jelent az, hogy a 65 év feletti orvosok és ápolók Újpesten sem dolgozhatnak. A játszóterek bezárásától egészen az önkormányzati ingatlanokból való kilakoltatási tilalomig meghozott döntések mind segítik az újpesti lakosságot. Természetesen fontos maga az a döntés, hogy 100 millió forintos alapot hozott létre a 2020-as költségvetésben a koronavírus okozta károk megtérítésére, de ezzel egyidejűleg rögtön mondom, hogy álláspontom szerint az önkormányzat, miközben minden tőle elvárhatót megtesz a járvány megfékezése érdekében, ugyanakkor ezek a károk, a koronavírus okozta gazdasági válság az újpesti lakosságot ilyen módon sújtja kiadásokkal. Azt gondolom, elvárható, hogy a kormány ezeket a költségeket megtérítse. [[18.50]] Különösen akkor, ha az önkormányzatra hárult az a feladat, hogy ezer darab maszkot külön vásároljon, mert egyébként a kormány időben nem volt képes ezeket az eszközöket biztosítani. Külön a kiesett bevételek között meg kell említenem a Piac-Placc ideiglenes bezárását éppen azért, hogy a vírus terjedésével szembe tudjunk szállni. De meg kell említenem a Koronavírus Krízisalap adományvonal Újpesten történő megszervezését, amelyen keresztül lehetőség nyílik arra, hogy magánszemélyek, vállalkozások, vállalatok járuljanak hozzá a felmerült költségekhez, és abból az alapból a dologi és eszközbeszerzések mellett a munkájuk elismerésének jeleként támogatásban részesülhessenek azok a személyek, akik ebben részt vesznek, elsősorban gondolok egészségügyi dolgozókra, a szociális ellátásban dolgozókra, tűzoltókra, rendőrökre, polgárőrökre. De született döntés arról is, hogy 50 millió forintos alap jöjjön létre az újpesti önkormányzati üzlethelyiségek bérlőinek kártérítésére, illetve támogatására. Szerintem mindent el kell követni egyébként összességében azért, hogy a munkahelyeket ilyen módon is megőrizzük. De nemcsak Újpesten, hanem Tatabányától Pécsig, Budapesten át mindenhol arról panaszkodnak a polgármesterek, hogy nincs vagy kevés az információjuk a kormánytól, nem érik el a kormány szerveit. Az ország megválasztott polgármestereinek egy forróvonalra van szükségük. Amíg ez nem történik meg, addig a magyar embereket hagyják cserben. Kérem önöket, hogy fejlesszék az információáramlást, és biztosítsák a működéshez szükséges önkormányzati feltételeket. Köszönöm szépen a figyelmüket.
Köszönöm, képviselő úr. Tisztelt Országgyűlés! Szintén napirend utáni felszólalásra jelentkezett Simicskó István képviselő úr, az Országgyűlés jegyzője, a KDNP-képviselőcsoportból „Házhoz visszük a segítséget!” címmel. Megadom a szót, jegyző úr.
Köszönöm szépen a szót. Tisztelt Elnök Úr! Tisztelt Országgyűlés! Nagy tisztelettel köszöntöm még az igazán kitartó képviselőtársaimat. Röviden szeretnék szólni a járványhelyzetről én is, hiszen ez a legaktuálisabb probléma ma Magyarországon és a világban. Az emberiség történetét egymás elleni harcok, háborúk, természeti csapások, járványok kísérték végig. Kezdetekben az egészség megőrzésére, a betegség távoltartására úgynevezett sámánokat, táltosokat neveztek ki, és ők gondoskodtak a közösség védelméről. A betegekről, az öregekről a vérségi, családi, nemzetségi kötelékekben gondoskodtak. Amikor az államok létrejöttek, különböző városok is létrejöttek, és jellemző volt a túlzsúfoltság. Ilyen esetben igen gyakori volt a számos járvány különböző típusú megjelenése. Adott esetben nyilván a vízvezeték és a szennyvízelvezetés hiánya okozta ezeket a járványokat, de háborúk és más események is hozzájárultak mindehhez. Kolostorokban betegszobákat, infirmáriumokat, városokban ispotályokat hoztak létre, megalakultak az első karitatív rendek, amelyek segítették a bajba jutott, beteg embereket, ápolták őket és igyekeztek visszaszerezni az egészségüket. Magyarországon először 1510-ben Salzmann János nagyszebeni orvos alkalmazta a vesztegzárat, amellyel sikerült megvédenie a környéken pusztító pestisjárványtól a kedvenc városát. Tisztelt Országgyűlés! Néhány évtizede úgy tűnt, hogy a fertőző betegségek okozta sorscsapás elvonulóban van az emberiség feje fölül, főképp a fejlett országokban. Ezt objektív tények támasztották alá, hiszen fejlett ivóvízhálózat kiépítésre került, jó minőségű ivóvíz áll rendelkezésre a fejlett országokban az emberek számára, védőoltások kerültek bevezetésre, amelyek nagyon hatékonynak bizonyultak, antibiotikumokat fedeztek fel az orvosok, a gyógyszerészek, és ezt a mai napig alkalmazzák nagyon-nagyon sok betegséggel szemben. Ennek ellenére az utóbbi egy-két évtizedben ismét gondot okoznak a fertőző betegségek, a járványok. A világ felgyorsult, és vele együtt a járványok terjedése is felgyorsult. Csak egy példát hadd mondjak, tisztelt Országgyűlés: 1347-ben, a nagy pestisjárvány időszakában mintegy öt év alatt járta végig a pestisjárvány az európai kontinenst, Európa nagyobb városait. Öt év kellett hozzá, hogy végigmenjen a pestisjárvány. Ma mit látunk? Azt látjuk, hogy néhány hónap, néhány hét leforgása alatt egy új típusú influenzajárvány, a Covid-19 végigjárja a világot, nemcsak Európát, hanem az egész világot, 181 országban van jelen ez a pusztító vírus. A globalizációnak ez is egy velejárója, erre is figyelnünk kell a jövőben, hogy az ilyen típusú járványok gyorsan kialakulnak. Ezzel szemben mindent meg kell tenni, és akár globális összefogásra is szükség lesz majd az elkövetkezendőkben. Az a kérdés, tisztelt képviselőtársaim, hogy ha tudjuk, hogy a történelmi korokban különböző veszélyek lelkesedtek az emberiségre, a népekre, a nemzetekre, akkor mi ma a felelősségünk, a mai tudásunkkal mit tudunk megtenni annak érdekében, hogy a magyar állampolgárok, a magyar társadalom minél nagyobb biztonságban lehessen, és valóban az egészségüket minél jobban és magasabb szinten tudjuk garantálni. Mit tehet a kormány? Azt látom, hogy a kormány mindent megtesz annak érdekében, hogy ezt a járványt megállítsa, megfékezze, és hogy minél kevesebb ember fertőződjön meg és minél többen gyógyuljanak meg. Nagyon komoly erőfeszítéseket láthattunk az elmúlt napokban, hetekben, időben születtek döntések, és ez nagyon helyes és támogatandó. Egyéni képviselőként, akiknek van egyéni körzete, mi mit tehetünk, tisztelt képviselőtársaim? hiszen a mi felelősségünk is megvan. Azt szoktam mondani az amerikai példát idézve, hogy az Egyesült Államokban büszkék arra, hogy felépítettek egy nagyon nagy és szép Szabadság-szobrot a keleti parton, ma már beszélnek arról Amerikában, hogy szükség lenne a nyugati parton egy felelősségszobrot is felhúzni, hiszen a felelősségünk is megvan. Tisztelt Képviselőtársaim! Én azt tettem Újbudán, amit nagyon sokan szerintem mások is megtettek a maguk körzetében, hogy igen, felvettem a testvérvárosi kapcsolatot egy kínai testvértelepüléssel, rendeltünk 15 ezer maszkot, ezek megérkeztek, elkezdtük kiosztani piacokon, gyógyszertárak, közértek előtt és mindenhol, ahol sok ember fordul meg. Sőt, házhoz is visszük a segítséget, és erről szól, ezért lett ez a címe ennek a felszólalásomnak. A bevásárlásban segítünk, a postai csekkek feladásában segítünk. Ezt a munkát mindennap folytatjuk. Toboroztunk segítőket is, aktivistákat is, akik szintén segítik a munkánkat. Jó látni az összefogást, köszönet jár érte mindenkinek, aki ilyen időszakban is önzetlenül segíti az embereket, az időseket, és minden módon segítjük a jövőben is. Nagyon szépen köszönöm, hogy meghallgattak és a mai utolsó hozzászóló lehettem. Köszönöm szépen, elnök úr, a lehetőséget.
Köszönöm szépen, jegyző úr. Köszönöm szépen, képviselőtársam. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés reggel 9 órakor folytatja ülését. Az ülésnapot bezárom.